
Capitolul 1 


Urletele shontinilor şi K'dailor muribunzi din sala motoarelor 
se înteţeau. Draycos îşi astupă urechile ţuguiate cu labele, 
doar-doar s-or opri, dar fără folos. 

Acum putea să-i vadă pe cei prinşi acolo — fapt curios, căci el 
însuşi se afla sus, în centrul de comandă de pe Havenseeker, 
adică hăt în cealaltă parte a navei. Prin globul de navigare se 
întrezăreau aparate de zbor necunoscute, eliberând bine 
ştiutele raze violete ale Urgiei ce măturau în trombe pântecul 
navei lor. Urgia era tot mai aproape de el, tot mai aproape... mai 
aproape... 

Se trezi cu o smucitură ce-l făcu să zgârie stratul subţire de 
plastic de pe podea. 

— Ai visat urât? îl întâmpină un glas blând. 

Draycos clipi pentru a alunga ultimele crâmpeie de coşmar. 
Prin întunecimea camerei zărea patul îngust fixat în peretele 
opus al micuţei cabine. Noul său tovarăş, Jack Morgan, stătea 
rezemat pe-un cot, cu părul complet răvăşit. 

— Da, îmi cer iertare că te-am trezit. 

— Nu-i problemă, spuse Jack căscând. Işi trecu mâna prin păr, 
dar nu izbuti să-i dea o formă cât de cât firească. Mă bucur 
totuşi că nu erai pe spatele meu când ai început să tresari. Ce-a 
fost de data asta? 

— Acelaşi vis, rosti Draycos, arcuind coada într-un gest de 
supărare specific K'da. 

În mod curios, adormise lipit de spatele lui Jack, în obişnuita 
lui formă bidimensională. Oare când căzuse la podea şi devenise 
tridimensional din nou? în timp ce visa? 

— Am revăzut nimicirea avangărzii noastre. 

— Ai văzut din greşeală şi ceva însemne pe navele alea de 
vânătoare Djinn 90? — de data asta se băgă unchiul Virge în 
discuţie. 

Draycos săgetă camera de supraveghere. Unchiul Virge era 
computerul navei Essenay, dotat cu o personalitate artificială 
proiectată de răposatul unchi Virgil. Deseori, după cum 
remarcase dragonul, această personalitate se străduia din 
răsputeri să fie cât mai enervantă. 


— Nici atunci n-am văzut vreun însemn. Cu atât mai puţin mă 
aştept să văd unul în vis. 

— Bine, bine, nu-ţi ieşi din solzi, îi răspunse Virge cu ţâfnă. Tu 
eşti cel nerăbdător să-i găsească pe piraţii sau traficanţii ăia sau 
ce erau. 

— Mercenari, rosti Draycos hotărât. Un soi de grupare 
militară. Ţi-am mai spus asta. 

— Mda, cum zici tu. 

— Şi eu sunt la fel de nerăbdător să-i găsim, unchiule Virge, 
interveni Jack. 

— Atunci hai să spunem lucrurilor pe nume. Recunoaşte, 
băiete, nu putem căuta acul în carul cu fân. Chiar şi cu nobilul 
bard-războinic K'da alături de noi, privindu-ne brav în timp ce 
noi facem toată treaba. 


— Abia ce-am început căutarea, îi aminti Draycos, trecând cu 
vederea peste insultă. Unchiul Virge îi arătase în nenumărate 
rânduri că nu dă doi bani pe codul lui de războinic, pe dorinţa de 
a săvârşi fapte nobile în pofida riscurilor. Considera un astfel de 
comportament nepractic, o risipă de energie şi, nu în ultimul 
rând, cu desăvârşire prostesc. 

— De zece zile tot aruncăm năvodul şi până acum n-am prins 
nimic, ripostă unchiul Virge. Eu zic să lăsăm totul baltă şi să 
mutăm afacerea în curtea StarForce, unde îi e locul. 

— Nu putem să facem aşa ceva, insistă Draycos. Până nu 
descoperim cine se află în spatele atacului, nu trebuie să mă 
dezvălui nimănui. Supravieţuirea poporului meu depinde de 
asta. 

— Hai să fim serioşi, se oţări unchiul Virge, iar Draycos îşi 
închipui chipul mânios din spatele vorbelor. Nu StarForce ţi-a 
atacat navele. Guvernul Internos nu se dedă la acte de genocid. 

— Cu toate astea, cineva din cadrul StarForce sau al Internos 
ar fi putut să facă o înţelegere fără ştiinţa celorlalţi. E prea 
riscant. Nu putem cere ajutorul nimănui. 

— Şi dacă n-o să reuşim? In caz că n-ai observat amice, Braţul 
Orion e-al naibii de întins. O broscuţă mică într-un iaz uriaş, asta 


suntem. O încercare demnă de-a fi pusă în versuri, dar s-ar 
putea să ne prindă Ziua de Apoi cu buzunarele goale. 

— Ne-ar trebui o lovitură norocoasă, murmură Jack. Una 
singură, să ne ducă pe drumul cel bun. 

— Crezi că eu nu-mi doresc asta, băiete? rosti unchiul Virge, 
dintr-odată grav şi împăciuitor. 

Draycos simţi cum i se ridică solzii de pe creastă. De fapt, 
unchiul Virge dorea ca Jack să-i lase de izbelişte pe dragon şi pe 
milioanele de refugiaţi shontini şi K'da care chiar în acel 
moment fugeau din calea Valahgua şi a cumplitei lor Urgii. 

Pe scurt, unchiul Virge voia ca Jack să se întoarcă la ocupaţia 
lui obişnuită, cea de a se preocupa doar de sine însuşi. 

Dar nu îndrăznea s-o rostească cu glas tare. Unchiul Virgil 
fusese un nelegiuit, un escroc şi un hoţ, un om care toată viaţa 
se gândise numai la sine. Proiectase alter egoul său 
computerizat după chipul şi asemănarea sa înainte să moară şi 
se străduise să-l crească şi pe Jack în acest spirit. 

Jack avea o inimă bună, asta era limpede pentru dragon. Dar 
abia trecuse de paisprezece ani şi era pus în faţa unei teribile 
încercări. Insă chiar şi o inimă bună trebuia educată, 
disciplinată. Draycos avusese o lună răgaz să-l înveţe, pe când 
unchiul Virgil şi computerul îl povăţuiau de unsprezece ani. Dacă 
stăruia prea mult, băiatul ar fi putut să caute refugiu în vechile 
obiceiuri. 

Pe lângă asta, în adâncul sufletului său Draycos era nevoit 
să-i dea dreptate într-o anumită măsură unchiului Virge. Cu 
securea atârnând deasupra poporului său, poate că întrecuse 
într-adevăr limita. 

Dar ce era să facă? 

— Ştiu că-ţi doreşti să reuşim, Draycos, spuse Jack, 
trecându-şi mâna prin păr, din nou fără succes. Dar trebuie să 
recunoşti că abordarea asta nu dă rezultate. 

— De-acord, spuse unchiul Virge. Sincer să fiu, nu văd cum va 
da vreodată. Prea multe Djinn-90-uri zboară pe tot cuprinsul 
Braţului ca să le luăm la puricat. Mai precis, sunt prea multe 
care au trecut de la un proprietar la altul în, ca să zic aşa, 

circumstanţe suspecte. Nu vom izbuti niciodată să punem mâna 
pe toate documentele de fabricaţie sau de înregistrare. 

— Deci trebuie să găsim o abordare diferită, concluzionă Jack. 
Draycos, eşti convins că erau mercenari. Cum aşa? 

— Am văzut cum luptă, îi aminti dragonul, rotindu-şi uşor 
coada în aer în timp ce studia chipul lui Jack în lumina difuză. 
Părea încordat, de parcă şi-ar fi adunat tot curajul pentru a lua o 
hotărâre nedorită. 

Dacă hotărâse să lase totul baltă, o făcea într-o manieră cu 
totul neobişnuită. 

— De două ori i-am observat, o dată când ne-au atacat în 
spaţiu şi mai apoi când am încercat să părăsim planeta. Se 
mişcau ca nişte profesionişti. 

— Nu înseamnă neapărat că erau soldaţi plătiţi, rosti unchiul 
Virge pe un ton dintr-odată prudent. Se prea poate că observase 
şi el expresia lui Jack. Poate erau soldaţi pe bune. Vreo planetă 
oarecare a făcut probabil un târg cu duşmanii tăi. 

— Dacă e aşa cum spui, ar fi avut trupe de rezervă pregătite, 
i-o întoarse Draycos. N-am fi reuşit să scăpăm cu una, cu două. 

_ — Poate că era o armată prost pregătită, pufni unchiul Virge. 
Incotro baţi, băiete? 

— Mă gândeam că mercenarii se studiază atent între ei, rosti 
Jack tărăgănat. Grupările se spionează între ele. Deci ştiu şi ce 
fel de nave au ceilalţi. Ce crezi? 

— Se prea poate, răspunse unchiul Virge. Dar te previn că e 
mult mai greu să pui mâna pe nişte documente încriptate, 
păzite de mercenari, decât să faci rost de actele de fabricaţie 
ale Corporaţiei Aerospaţiale Djinnarbi. Parcă vrem să ne uşurăm 
munca, nu s-o complicăm. 

— Vrem să reuşim prin orice mijloace, spuse Jack. Tăcu, iar 
Draycos îl văzu pregătindu-se pentru ce urma să spună. 

— Ai dreptate, nu vom izbuti să punem mâna pe documentele 
alea decât dinăuntru. 

— Cred că glumeşti, pufni unchiul Virge de parcă cineva 
tocmai îl lovise cu o creangă peste faţă. Hai, Jack, aprinde 
lumina şi strigă „sur-prizăă!” şi hai să ne vedem de-ale noastre. 


— Ce, crezi că n-am să reuşesc? se răsti Jack. De multe ori 
copii de vârsta mea sunt încredinţaţi grupărilor de mercenari. 

— Ştii ce păţesc copiii ăia? ripostă unchiul Virge aspru. Sunt 
trimişi la război. 

Jack păru că se dezumflă puţin în cămaşa lui de noapte. 

— Mă descurc eu, spuse el, mai degrabă pentru a se încuraja 
pe sine. In prezent nu se duce nici un război mare. 

—  Mercenarii nu angajează tinerei ca să le lustruiască 
ghetele, continuă unchiul Virge. La fel de mort poţi să ieşi şi 
dintr-un război mic. 

— Mă descurc eu. Jack îşi îndreptă privirile spre dragon. 
Draycos, tu eşti soldat. Spune-i tu cum stă treaba. 

— Da, spune-i tu, Draycos, îl îngână unchiul Virge, strecurând 
o undă de isterie în glas. 

Nimic ciudat: fiind un computer, chiar şi unul care controla 
întreaga navă, unchiului Virge nu-i stătea în putinţă să-l 
determine pe Jack să facă ceva împotriva voinţei sale. Tot ce 
putea să facă era să argumenteze. Şi, dacă nu cumva interpreta 
greşit expresia de pe chipul băiatului, Jack luase o hotărâre 
definitivă. Fără tragere de inimă, dar finală. 

— Explică-i ce înseamnă să fii soldat, nu se lăsă unchiul Virge, 
spune-i la ce vârstă ai luptat tu pentru prima oară. Câţi prieteni 
au căzut răpuşi sub ochii tăi. 

— În mare parte, unchiul Virge are dreptate, Jack. Dacă miza 
n-ar fi fost aşa de mare, aş fi considerat că e prea primejdios 
pentru tine. Însă... 

— Opreşte-te, îl avertiză unchiul Virge. Să nu mai spui un 
cuvinţel. 

— Îmi pare rău, dar trebuie. Soarta shontini-lor şi a K'dailor 
atârnă de vârful unui solz rupt. Ne-a mai rămas un răgaz de 
cinci luni până sosesc, aşa că n-avem de ales şi trebuie să 
riscăm. 

— Tu să rişti, i-o reteză unchiul Virge. De ce trebuie să rişte 
Jack? 

— Pentru că am promis să-l ajut, spuse Jack. 

— lar eu îi voi sta alături până la capăt, adăugă Draycos. 


— Minunat, rosti unchiul Virge sarcastic. Un dragon făcut 
tapet pe spatele lui. Mi-a crescut încrederea în ultimul hal. 

— Termină cu melodrama, îl mustră Jack. N-o să-mi fac o 
carieră din asta. Mă infiltrez, le sparg baza de date, caut 
informaţiile despre concurenţă şi îmi iau tălpăşiţa. Floare la 
ureche. 

— Dacă nu te prind ei întâi, făcu unchiul Virge. La asta nu 
te-ai gândit, aşa-i? 

— Mă descurc eu, stărui Jack. Oricum, Draycos a zis că va fi 
alături de mine până la capăt. 

Unchiul Virge rămase tăcut. 

— Deci aşa rămâne, spuse Jack, trântindu-se la loc în pat. 
Dacă vrei să fii de ajutor, apucă-te să cauţi o grupare de 
mercenari unde să încercăm. Nu prea mare, dar cu afaceri pe 
întregul Brat Orion. Nu avem folosinţă de cineva care lucrează 
local. Şi ai grijă să angajeze mulţi copii de vârsta mea... 

— Şi să nu fie deosebit de pretenţioşi la recrutări, adăugă 
unchiul Virge cu ranchiună. Da, bine, ştiu ce să caut. 

— Când găseşti ceva, treci pe ECHO şi îndreaptă-ne spre cel 
mai apropiat centru de recrutare. N-are rost să irosim timpul. 

— Nu, sigur că nu, mârâi unchiul Virge. Noapte bună, băiete. 

Jack se ridică din nou. 

— Draycos, urci la bord? Va trebui oricum să vii până-n zori. 

Dragonul îşi fixă privirile pe ceasul agăţat în perete, lângă 
patul lui Jack. Indiferent dacă ar fi rupt legătura cu băiatul chiar 
înaintea coşmarului, tot s-ar fi apropiat de limită înainte ca 
răgazul de odihnă să se fi sfârşit. Un K'da putea rezista şase ore 
de unul singur, după care era nevoit să se întoarcă la gazda sa, 
în formă bidimensională. Orice întârziere însemna revenirea la 
două dimensiuni şi trecerea în neființă. 

Dar mai avea vreme. lar trupul său îi transmitea întotdeauna 
avertismentele necesare. 

— Voi veni mai târziu, hotări el, apoi se ridică şi-şi întinse 
toate membrele. Il voi însoţi pe unchiul Virge în căutările sale 
despre mercenari. 


— O să vezi o droaie de cuvinte complicate pe-acolo, îl 
preveni unchiul Virge cu acreală. Şi-un ţânc de clasa a treia 
citeşte mai bine ca tine. 

— Aşa mai învăţ şi eu, răspunse Draycos calm. După numai 
zece zile de studiu, avansase mult în descifrarea scrisului uman. 
Era mulţumit de progresul său, iar Jack era de-a dreptul uluit, 
ceea ce fără îndoială îl nemulţumea pe unchiul Virge. O realizare 
notabilă pe toate planurile. 

— Somn uşor, Jack, adăugă în timp ce străbătea cabina. 

— Mulţam, spuse Jack, pe jumătate adormit. Apropo, la ce 
vârstă ai luptat pentru prima oară? 

Draycos se opri la uşă. 

— Eram mai tânăr ca tine, şopti el, întorcându-şi gâtul lung 
pentru a-l privi pe băiat. Shontinii şi K'da au pierdut acea 
bătălie. 

— Mai tânăr ca mine? repetă Jack neîncrezător. Aveaţi reguli 
mai lejere, nu? A 

— Luptam pentru supravieţuire, îi aminti Draycos. Incă mai 
luptăm. 

Jack rămase tăcut. Surprinzător, la fel făcu şi unchiul Virge. 


Capitolul 2 


Planeta Carrion!, gândi Jack, îşi merita cu prisosinţă numele. 

Sau cel puţin asta îi fu impresia când cobori din taxi şi se 
alătură muşuroiului de pietoni ce străbăteau grăbiţi trotuarele 
largi. La o scurtă privire aruncată gloatei putea să distingă deja 
şase tipuri de uniforme, toate aparţinând unor grupări diferite 
de mercenari. Posesorii lor, bărbaţi şi femei cu înfăţişare 
neprietenoasă, creau mici goluri de mulţime în jurul lor pe 
oriunde treceau. Asemenea unor vulturi trufaşi veniţi la ospăț, 
gândi el sumbru, în timp ce oamenii obişnuiţi încercau să 
păstreze o distanţă cât mai mare faţă de ei. Sau poate că 


1 Carrion - „stârv" (n. tr.). 

reacţia cetăţenilor era doar în închipuirea sa. Îşi proiecta 
probabil propriile sentimente asupra celor din jur. 

Ce naiba căuta în locul ăsta? 

— Cea din faţă? murmură Draycos de pe umărul său drept. 

Jack se uită la clădirea albă dinaintea lor şi strâmbă din nas. 

— Aia-i. Biroul central de recrutări de pe Carrion al grupării 
Tăişul Hangerului. 

— Hangerul e denumirea turcească pentru pumnal sau sabie 
scurtă, interveni unchiul Virge din transmiţătorul ataşat în 
partea stângă a gulerului. Datează din... 

— Mulţumesc, domnule profesor, i-o reteză Jack. Numai de 
lecţii de istorie nu-i ardea acum. Dacă n-aveţi ceva important de 
zis, vă rog pe amândoi să vă ţineţi pliscurile. 

— Au sosit oare tinerii de la spaţioport? întrebă Draycos. 

— Nu-i zăresc, spuse Jack încetinind, încercând să privească 
peste mulţime. Nu dorea să ajungă la biroul de recrutări înaintea 
grupului pe care el şi Draycos îl văzuseră formându-se la 
spaţioport. Planul era să se amestece printre ei când intrau, să 
semneze documentele de înrolare şi să nu iasă în evidenţă. 

— Probabil că îi aduc cu autobuzul. Întotdeauna faci mai mult 
cu autobuzul decât cu taxiul. 

— Deci sunt aşteptaţi, îl avertiză unchiul Virge. Ceea ce 
înseamnă că Tăişul Hangerului va şti exact câţi trebuie să 
sosească. 

— Se poate. Mă descurc eu. 

— Nu e prea târziu să renunţi, continuă unchiul Virge. Am 
putea să strângem bani şi să cumpărăm informaţiile de care 
avem nevoie. 

— Şi dacă refuză, numai bine îi punem în gardă. Stai o clipă. 

Inaintea lor, un autobuz lucios se opri în faţa clădirii albe. Un 
băiat de vârsta lui cobori şovăitor din el. 

— In regulă, au sosit, rosti Jack. Inchid, adăugă el, ducând 
mâna la transmiţător. Urează-mi baftă. 

Urmă un oftat electronic, apoi: Baftă. 

Jack opri aparatul, îl desprinse de guler şi îl vări în buzunar. 
Copiii care ieşiseră din autobuz se strânseseră într-un pâlc în 

apropierea bordurii, aşteptând acolo în loc să o ia în direcţia 
clădirii. Fie se temeau, fie urma să mai apară cineva. 

— Încă nu mi-ai explicat cum stau lucrurile cu contractul de 
ucenicie, spuse Draycos de pe umăr. 

— E ca o perioadă de pregătire. Din autobuz cobori un adult, o 
femeie purtând uniforma hangerilor. Nu numai că erau 
aşteptaţi, dar mercenarii avuseseră grijă să le trimită o doică la 
spaţioport pentru a-i păstori până aici. 

— Părinţii îşi pun copiii în slujba diferitelor grupări de 
mercenari, de obicei între doi şi cinci ani. 

— Şi ce primesc în schimb? 

— Bani. O căruţă de bani. 

— E o formă de sclavagism, decretă dragonul pe un ton 
sumbru. Permit oamenii una ca asta? 

— Nu tocmai. Femeia se îndrepta cu paşi mari spre clădirea 
albă, urmată îndeaproape de grupul de copii ce părea un cârd 
de răţuşte înspăimântate, dar ascultătoare. Guvernul Internos o 
condamnă, dar multe lumi populate de oameni trec cu vederea 
peste asta. În special acele lumi sărace unde nu poţi să-ţi câştigi 
altfel pâinea. 

— Întotdeauna există altă cale. Nu e o atitudine demnă de o 
societate civilizată. 

— Bineînţeles că nu, încercă Jack să-l liniştească. 

Ba ceva nu-i civilizat, ba altceva nu-i cum trebuie; dragonul 
trebuia să-şi mai descreţească solzii de pe frunte. Lucrurile sunt 
aşa cum sunt. Că-ţi place, că nu-ţi place, nu poţi să le schimbi. 

Universul e o uriaşă maşinărie cu rotiţe, spunea adesea 
unchiul Virgil. Dacă te duce capul, te roteşti odată cu ele. Dacă 
nu, te prind la mijloc. 

— Şi sunt atât de mulţi, murmură Draycos, prins încă în 
mreaja gândurilor. 

— Ceea ce ne şi dorim, îţi aminteşti? Unchiul Virge spunea că 
o singură grupare pe lângă Tăiş mai recrutează atâţia copii. Cu 
cât vin mai mulţi, cu atât mai uşor îmi va fi mie să mă strecor şi 
să mă amestec cu restul. 

— Înţeleg raţionamentul, spuse Draycos acru. Asta nu 
înseamnă că trebuie să-mi şi placă. 

Coborâse şi ultimul copil din autobuz. 

— Bine. Trase aer adânc în piept şi iuți pasul. Acuma-i acum. 
Ce-o fi o fi. 

Când ultimul băiat din rând trecu de poarta clădirii albe, Jack 
se strecură în spatele său. N 

Se pomeni într-un hol spaţios. In capătul celălalt al încăperii, 
străjuite de uriaşa stemă Tăişul Hangerului sculptată în lemn, îi 
aşteptau două birouri bogat ornate. Femeia care-i însoţise pe 
copii şedea la unul dintre ele, celălalt fiind ocupat de un bărbat 
mai în vârstă, cu părul cărunt. 

De o parte şi de cealaltă a încăperii principale, aproape de 
intrare, se zărea câte o uşă neinscripţionată. Una dintre ele era 
uşor întredeschisă, iar Jack ochi mesele şi birourile unui 
secretariat obişnuit. Pe peretele din celălalt capăt, în spatele 
birourilor luxoase şi sub stema de lemn, se întrezărea o uşă pe 
care fusese pictat un pumnal, iar de-a lungul tăişului fusese 
gravat ceea ce părea a fi mottoul grupării. 

Numărul tinerilor din hol era peste aşteptări. Stăteau 
îngrămădiţi ca nişte oi, dar chiar şi aşa ocupau toată încăperea. 
Autobuzul pe care îl văzuse Jack trebuia să fi fost ultimul 
dintr-un şir care transportase probabil copii din mai multe zone 
ale spaţioportului. Se părea că Tăişul Hangerului organiza o 
sesiune de recrutări mai mare decât îşi închipuise. 

Brusc îşi aminti cum o ţinuse el sus şi tare că momentan nu 
existau conflicte majore. Trăgea nădejde că nu se înşelase. 

— Acolo, şopti Draycos, doar cât să-l audă în murmurul care 
domnea în hol. Botul dragonului se iţi uşor de pe pieptul lui Jack, 
de sub cămaşă, îndrumându-l spre stânga. Băiatul acela are 
hârtii. 

— Mhm. 

Nu erau simple hârtii. Părea a fi un document oficial, dublat 
de o filă albastră. Un document pe care Jack nu-l avea. 

Asta nu mirosea a bine. Atent, dar cu mişcări fireşti, străbătu 
mulţimea până ajunse în spatele băiatului. 

— Ce mai loc... aruncă el. 

— Nemaipomenit, spuse celălalt cu un uşor tremur în glas. 
Fără doar şi poate era pentru prima dată plecat de-acasă. 

— Hei, curaj! încercă Jack să-l îmbărbăteze voios, deşi numai 
voios nu se simţea, căci băiatul ţinea în mână hotărârea oficială 
de înrolare. Pe un formular oficial Tăişul Hangerului. Cu 
semnătura oficială a Tăişului Hangerului în subsol. 

Şi dintr-odată planul lui Jack de a se strecura 
parte din mulţime nu mai părea floare la ureche. 

— Da, sigur, făcu băiatul. Ca taberele de vară. Tu pentru cât 
timp eşti aici? 

— Probabil la fel ca tine, încercă Jack, căutând din priviri 
cifrele de pe formular. Simţi cum ceva îl apasă uşor pe claviculă, 
când Draycos scoase un ochi pentru a privi peste umărul 
băiatului. 

— Doi ani, nu? 

— Părinţii tăi chiar n-au nevoie de bani, nu? pufni celălalt, 
fluturând formularul în faţa lui Jack. Acesta prinse din zbor 
numele băiatului: Jommy Randolph. Pentru cinci m-au dat. Cinci 
ani lungi şi laţi. 

— Mai ţine-ţi fleanca, mârâi o fată lângă Jack. Nu părea mai 
mare de treisprezece ani, şi avea păr negru ca cerneala şi ochi 
întunecaţi ca două hăuri. 

— Cu mine vorbeşti? întrebă Jommy cu glas ameninţător. 

— Mai vezi pe altcineva să se smiorcăie? 

— Poate că nimeni nu pricepe ce se-ntâmplă. Făcu o jumătate 
de pas spre ea. Era clar că n-avea chef de critici. 

Fata nu se clinti. 

— Sau poate Că tu eşti singurul căruia i se-nmoaie genunchii. 
Ai crede că te vâră la pâr-naie, nu altceva. 

— Bine zici, pârnaie. Am avut odată un unchi... 

— Linişte în spate! un glas puternic despică aerul. Murmurul 
încetă numaidecât. Zâmbind amar în sinea lui, Jack se îndepărtă 
de Jommy şi de fată şi începu să-şi taie drum prin mulţime în 
direcţia ieşirii. Unchiul Virge avusese dreptate. Era timpul să le 
ureze de bine şi să se facă nevăzut. 

— Am zărit un gardian, şopti Draycos. 

Jack aruncă o privire peste umăr. Într-adevăr, un gardian se 
postase între el şi uşă. O namilă de om, în uniformă completă, 
cu un ditamai puşcoiul prins la centură. 


A 


năuntru ca 

— Fă stânga, spuse Draycos. Încăperea cu uşa deschisă. 

— Bună idee. 

Se fofilă într-acolo. Freamătul străbătea din nou încăperea, în 
ciuda ordinului de mai devreme. 

Poate chiar îşi imaginau că sunt la şcoala de vacanţă. 

— Să încercăm fereastra. 

— Tu nu intri în cameră, rosti Draycos. Am nevoie de cinci 
minute singur. Desfă-ţi mâneca. 

Jack se încruntă, dar făcu întocmai, descheindu-şi manşetele 
de la haina de piele pe măsură ce se apropia de uşă. IlI simţea 
pe Draycos strecurându-se pe sub cămaşă de-a lungul braţului 
său stâng, încercând să rămână pe cât posibil bidimensional. 

Se pregătea în mod evident să ţâşnească de sub mânecă. 
Jack însă nu înţelegea rostul săriturii. 

Stăteau chiar în faţa uşii acum, trăgând cu urechea prin 
murmurul general. Incăperea părea în continuare pustie. 

— Gata? 

Draycos îi atinse uşor braţul cu gheara în semn că da. Jack 
păşi în faţa uşii, îşi strecură cu grijă mâna prin deschizătură şi, 
cu un val de greutate, Draycos ţâşni prin mânecă, revenind la 
trei dimensiuni. Jack mai zări un licăr de solzi aurii înainte ca 
dragonul să dispară în spatele uşii. 

Cu mişcări cât mai fireşti, îşi retrase mâna şi îşi continuă 
drumul. Din spate nu se auzea nici un țipăt surprins, semn că 
biroul era într-adevăr pustiu. 

Îşi urmă plimbarea fără rost pe lângă mulţime, încercând să-şi 
închipuie ce plănuia Draycos. Intenţiona cumva să sară pe 
fereastră şi să-l ia pe paznic prin surprindere? Il văzuse pe 
bardul-războinic în acţiune şi ştia că era în stare de aşa ceva. 

Însă ieşind afară şi intrând din nou în clădire s-ar fi înfăţişat 
furnicarului de pe stradă. Cu siguranţă n-ar fi încercat una ca 
asta. Doar dacă situaţia era disperată. Nu era disperată încă, 
nu? 

Minutele se scurgeau. Jack rămase în spatele mulţimii, 
plimbându-se din când în când pentru a nu trezi suspiciuni în 
momentul în care avea să se îndrepte spre birou. Paznicul 

stătea la locul lui, fără ca vreun dragon auriu să-i sară pe 
neaşteptate în cârcă. 

Tinerii treceau unul câte unul pe uşa cu pumnal, şi încet, dar 
sigur, încăperea se golea. Prea repede totuşi ca să fie pe placul 
lui Jack. Copiii din preajma biroului în care intrase dragonul 
plecaseră deja de acolo. Cu alte cuvinte, nu mai avea cine să-l 
mascheze atunci când urma să-şi recupereze însoţitorul. 

Din nefericire, nu se aşteptase la una ca asta. La bordul navei 
avea tot soiul de chiţibuşuri cu care putea să creeze diversiuni. 

În vremurile bune, când unchiul Virgil era alături de el, 
schimbau planurile din mers. Însă niciodată nu se aflaseră într-o 
astfel de situaţie, ca soarta a două popoare să depindă de 
reuşita unei escrocherii de-a lor. Pe-atunci nu trebuia să-şi bată 
capul decât cu încheierea unui târg, spargerea unui seif şi 
spălarea putinii înainte să ajungă copoii. 

Cum se vârâse în chestia asta? 

Jack se uită la ceilalţi copii din încăpere şi simţi cum i se pune 
un nod în gât. Ştia desigur cum se ajunsese aici. Cum dăduse 
peste nava prăbuşită a războinicilor K'da-shontini unde-l 
întâlnise printre dărâmături pe dragonul muribund. Cum 
scăpaseră de atacatori şi apoi reuşiseră să-i dea în vileag pe cei 
care-i înscenaseră lui Jack un furt. 

În zilele bune, acolo s-ar fi încheiat toată afacerea. Unchiul 
Virgil ar fi întors fluierând spatele promisiunii făcute dragonului 
de a-l ajuta să-i găsească pe duşmanii poporului său. L-ar fi 
trimis pe Draycos în plata Domnului şi, împreună cu Jack, şi-ar fi 
văzut mai departe de viaţă. Simplu ca bună ziua. 

Prin urmare, ce căuta el aici? Draycos îi dăduse asigurări că 
nu ar rămâne împotriva voinţei gazdei sale. De ce nu-l ducea la 
StarForce, aşa cum îl sfătuise unchiul Virge? Pentru că-i făcuse 
lui Draycos o promisiune? Se molipsise oare cu etica 
războinicilor K'da? 

Trăgea nădejde că nu. Se ruga să nu fie aşa. Lui Draycos îi 
şedea de minune să fie puternic şi cu suflet mare. Era adult şi 
fusese crescut în spiritul ăsta. Dar el avea doar paisprezece ani 
şi era singur-singurel în tot universul. N-avea cum să facă faţă 
greutăților trăind după codul moral al dragonului. 

La o adică, nici nu dorea să le facă faţă. Şi aşa era viaţa 
destul de grea, ce rost avea să-şi ia o cruce-n plus în spinare? 

Se împliniseră cele cinci minute. Incercând să pară cât mai 
firesc, Jack se îndreptă spre uşa biroului cu pricina. Se sprijini de 
tocul uşii, cu privirea pierdută prin mulţime. Coboriî mâna şi 
zgârie uşor în lemnul uşii. Drept răspuns auzi un hârşăit similar. 
In regulă, Draycos era gata. De s-ar uita acum paznicul de la 
intrare în altă parte... 

Dar n-avea noroc. Paznicul se uita ţintă la Jack, într-un fel nu 
tocmai plăcut. 

Jack îşi plimbă ochii prin încăpere, încercând să pară mai 
nevinovat ca un motănel. Asta e, trebuia să-şi ducă la capăt 
planul sub privirile paznicului. 

Nimic mai simplu. Işi încordă toate puterile, trăgând nădejde 
că dragonul era într-adevăr pregătit. Se întoarse brusc, de parcă 
ceva îl speriase, şi-şi strecură uşor capul în birou. In acelaşi 
moment îşi vâri mâna prin deschizătură. 

Neaşteptata greutate de pe mână aproape-l dezechilibră. Din 
fericire, se risipi de îndată ce Draycos se făcu bidimensional şi 
urcă pe braţul băiatului, la adăpostul mânecii. Jack îşi recăpătă 
echilibrul şi se întoarse. 

Şi mai că se trezi cu picioarele-n aer. 

Paznicul nu mai era de mult la intrare. Era chiar în faţa lui, cu 
mâinile bine înfipte în reverele jachetei. 

Şi cu o mutră de-ţi îngheţa sângele-n vine. 


Capitolul 3 


— Ce cauţi aici? îl luă la rost paznicul pe un ton calm, aproape 
respectuos, în contrast cu privirea care acum părea şi mai 
înspăimântătoare. 

— Mi s-a părut că aud ceva, răspunse Jack, încercând să pară 
surprins şi agitat - nu că ar fi fost nevoie de cine ştie ce talent 
actoricesc acum. Care-i problema? 

Jack credea că discuţia era suficient de liniştită pentru a nu 
atrage atenţia. Se înşela. 

— Sergent? răzbătu o voce din cealaltă parte a încăperii. 

— Am prins un candidat bun de spionaj, domnule. Işi băga 
nasul pe unde nu-i fierbea oala. 

— Adu-l încoace, porunci glasul. Paznicul îl apucă de guler şi îl 
conduse în grabă de-a curmezişul camerei. Ca la un semn, 
mulţimea se împrăştie dinaintea lor, lăsând calea deschisă spre 
cele două birouri. 

Avea ocazia să-l vadă mai bine pe individul de la al doilea 
birou. Observă că era mai tânăr decât îi păruse la început. 
Probabil nu avea mai mult de treizeci de ani, deşi cenuşiul 
părului îl îmbătrânea considerabil. 11 privea pe băiat calm, cu 
luare aminte. Purta pe guler însemnele de locotenent. Pe 
ecusonul deasupra buzunarului drept al cămăşii stătea scris 
BASHT. 

Rămase tăcut până ce Jack fu împins dinaintea lui. 

— Nume? 

— Jack Montana, răspunse băiatul, scoțând actele măsluite la 
bordul navei. De pe Cartier, adăugă el, arătându-i legitimaţia. 

Locotenentul n-o luă în seamă. 

— Ce s-a întâmplat? 

Jack înghiţi în sec. 

— Mi s-a părut c-am auzit un zgomot în birou. Am aruncat o 
privire şi-atăt. 

— N-a fost doar o privire, stărui paznicul. L-am văzut cu mâna 
înăuntru... 

Basht îi tăie vorba cu o privire. 

— Investighezi adesea locuri în care n-ai ce căuta? 

— Unchiu' m-a învăţat aşa, răspunse Jack nesigur. Mi-a 
povestit mai demult de-o grupare care infiltra soldaţi în centre 
de recrutare. La un semn ieşeau din ascunzători şi deschideau 
focul. 

Un murmur de surpriză străbătu mulţimea de tineri. Expresia 
de pe chipul lui Basht rămase neschimbată. 

— Nici o grupare de mercenari care se respectă n-ar face aşa 
ceva, spuse el pe un ton sigur. Nu irosim oameni fără un motiv 
bine întemeiat. 

— S-au gândit că numai cei cu reacţii suficient de rapide 
pentru a se feri de gloanţe merită să facă parte din organizaţie, 
spuse Jack cu un uşor tremur în voce. Ar fi fost o pierdere de 
vreme să-i antreneze pe restul. 

Câteva clipe, Basht se holbă la el fără să zică nimic. Jack intră 
în ceea ce unchiul Virgil numea „faza prichindel”. Te uiţi în ochii 
omului, apoi, vizibil intimidat, îţi fereşti privirea şi încerci din 
răsputeri să-l priveşti din nou. Avea menirea să-i dea lui Jack o 
alură de copil speriat şi nevinovat, cerşind mila celuilalt. Nu era 
convins că îşi dorea un asemenea efect acum. S-ar fi putut să-l 
scoată din belea pe moment, doar ca apoi să primească un 
bocanc în dos. Şi nu asta îşi doreau. 

— Deci, spuse Basht în cele din urmă, te-ai uitat înăuntru. 

— Da, domnule. 

— Te-ai uitat şi-atât? 

— Da, domnule. 

— Nu zău? Răceala din glasul locotenentului îi făcu părul 
măciucă. Cum explici atunci că formularele tale sunt în mijlocul 
biroului? Jack clipi. 

— Poftim? 

Basht făcu semn peste umărul lui băiatului. 

— Alea-s formularele tale, nu? 

Jack se întoarse. Pe podeaua biroului, pe jumătate ascunse 
vederii, se zăreau câteva hârtii frumos aranjate, dublate de file 
albastre. Aceleaşi file albastre, realiză el, pe care le văzuse în 
formularul lui Jommy Randolph. 

Şi atunci îi pică fisa. Biroul, secretariatul, mormanul ordonat 
de formulare necompletate la îndemâna lui... şi un războinic 
K'da inteligent şi descurcăreţ. 

Unu la zero pentru dragon. 

— Nu-mi dau seama, spuse, scotocindu-se prin jachetă de 
parcă ar fi realizat că tocmai pierduse ceva. Cred... Cred că da. 

Privirile lui Basht căzură pe un tinerel. 

— Tu, adă-le aici. 

Tânărul se-ntoarse în grabă cu hârtiile de înrolare. 

— Jack Montana, citi Basht cu voce tare. Apoi se încruntă. 
Cine a completat formularul ăsta, doica ta? 

— Părinţii mei au fost oameni fără carte, improviză Jack. 
Draycos se descurca din ce în ce mai bine cu cititul, dar în ce 
priveşte scrisul mai avea nevoie de mult exerciţiu. 

— Sper că nu i-ai moştenit. Te mai temi acum că o să 
te-mpuşcăm în spate? 

Jack înghiţi din nou în sec. 

— Nu, domnule... pur şi simplu voiam... 

— Lasă scuzele, Montana, rosti Basht sec. Cei ce slujesc Tăişul 
îşi fac treaba bine şi sunt recompensaţi, iar dacă nu şi-o fac cum 
trebuie sunt pedepsiţi. Nu există cale de mijloc. Ne-am înţeles? 

Jack luă poziţie de drepţi. 

— Da, domnule. 

Basht rămase cu privirile aţintite asupra lui, dorind parcă să 
zdrobească orice picătură de curaj pe care-o mai avea băiatul. 
Apoi, cu o înclinare scurtă a capului, îi arătă uşa din spate. 

— Du-te şi ia-ţi echipamentul, porunci el. 

Pentru prima dată în ultimele minute, Jack răsuflă în sfârşit 
uşurat. 

— Da, să trăiţi. 

Coridorul din spatele uşii conducea către două alte uşi, 
deasupra cărora erau inscripţionate simbolurile universal 
acceptate pentru bărbaţi şi femei. Jack intră pe cea din dreapta 
şi se trezi într-un vestiar mare, plin cu bănci. În spatele tejghelei 
ce traversa încăperea de-a lungul unui perete lucrau 
doisprezece magazineri. In capătul opus se zăreau dulăpioarele. 
Vreo cincizeci de tineri erau deja strânşi în jurul băncilor, 
lepădând hainele cu care veniseră şi îmbrăcând uniforma 
hangerilor. 

— Bine-ai venit în paradis, bombăni Jack, alăturându-se cozii 
din faţa tejghelei. 3 

Magazinerii se mişcau rapid. In numai câteva minute, lui Jack i 
se recoltase sânge pentru analize, fusese scanat din cap până-n 
picioare, primise uniforma de gală, cizmele şi patru rânduri de 
haine de lucru, alături de o trusă de teren şi de manualul de 

operaţiuni, apoi fusese îndrumat spre dulăpioare. Găsi un loc 
liber şi se aşeză. 

Se dezbrăcase până la izmene şi tocmai se pregătea să-şi ia 
cămaşa, când realiză brusc că în vestiar se aşternuse o linişte 
de mormânt. 

Îşi roti privirile prin încăpere. De la primul magaziner până la 
ultimul recrut, încremeniseră cu toţii. Şi se holbau la el. 

Nu, nu la el. La războinicul K'da încolăcit pe trupul său. 

Îl luară ameţelile. Într-atât se obişnuise cu Draycos pe pielea 
lui încât uitase cu desăvârşire de el. Cu gândul încă la 
semieşecul de mai devreme, nici nu-i trecuse prin minte că 
urma să se dezvăluie tuturor. 

Şi acum, din cauza acestei fapte necugetate, totul se ducea 
de râpă. Identitatea lui Draycos dezvăluită întregului Braţ Orion, 
chiar în vestiarul ăsta mizerabil. Astfel se năruia şi orice nădejde 
pentru poporul K'da. Dragonul urma să fie dat pe mâna 
duşmanilor săi, iar flota ce avea să sosească în cinci luni era 
deja sortită pieirii. 

Erau morţi. Cu toţii. lar Jack se făcea vinovat pentru moartea 
lor. 

— Uau! exclamă un băiat lângă el, cu ochii cât cepele. 

— Îţi place dragonul meu? izbuti cu greu să rostească. Glasul 
care-i ajunse la urechi părea că vine din străfundul unei fântâni. 

— E mortal. N-am văzut în viaţa mea un tatuaj aşa mare. 

Pentru o clipă care dură o veşnicie, Jack îl privi pe băiat. Şi 
dintr-odată speranţele renăscură la fel de repede precum se 
surpaseră. Se obişnuise aşa de mult cu Draycos, încât uitase 
cum arăta dragonul întins pe pielea lui. 

— E ăl mai mare din toată Galaxia, se mândri el. Reuşi să-şi 
stăpânească emoția din glas. Aşa mi-a zis tipul. 

Băiatul scutură din cap, uluit de-a binelea. 

— Cât a durat să ţi-l facă? 

— Câteva luni, spuse Jack, sperând să nu se facă de râs. 
Habar n-avea cât durează să faci un tatuaj. N-a trecut zi să nu 
deseneze o bucată din el. 

Primul scutură din nou din cap. 

— Mortal. 

Jack îi aruncă o privire încruntată. Băiatul era cu un cap mai 
mic decât el, avea o faţă lătăreaţă şi rotundă şi urechi clăpăuge. 
Părea un balon cu aer cald de care cineva legase două 
ventilatoare. 

— Jack Montana. 

— Rogan Mbusu, se prezentă celălalt. 

— Mda. Câţi ani ai, Rogan? 

Băiatul făcu un pas înapoi. 

—  Paisprezece, răspunse el obraznic. La anul fac 
cincisprezece. 

— Da, de obicei aşa funcţionează zilele de naştere, spuse Jack 
încruntat. 

Nici în vise n-avea băiatul ăsta paişpe ani. Nici doişpe nu-i 
dădea. 

— Paişpe zici? 

Rogan se uită în altă direcţie. 

— Intocmai, răspunse el, apoi se întoarse la banca lui pentru a 
se îmbrăca. 

Jack cercetă din nou vestiarul. Câţiva rămăseseră cu ochii 
aţintiţi asupra lui, dar cei mai mulţi se săturaseră de privit şi îşi 
vedeau mai departe de treburi. Le întoarse spatele şi făcu la fel. 

In câteva minute fu gata. Vâri hainele de stradă în dulăpiorul 
mobil, scoase manşeta cu funcţie de zgardă, după care îl 
închise, având grijă să fie bine zăvorât. Infăşură manşeta în jurul 
mânecii drepte şi se îndreptă spre uşa pe care ieşeau băieţii 
îmbrăcaţi în uniformă. Dulăpiorul primi semnalul de la manşetă 
şi se luă după Jack, asemenea unui căţeluş ascultător. 

De cealaltă parte a uşii îl întâmpină încă o tejghea pentru 
aprovizionare. Acolo primi vesta de luptă cu nenumărate 
buzunare, gamela-termos, ecusonul, precum şi rezultatele 
analizelor pe care tocmai le făcuse. 

În cele din urmă primi şi armele. 

— Pistol Moray şi carabină Gompers. Magazinerul îi împinse 
de-a lungul tejghelei un pistol şi o carabină laser cu ţeava 
încovoiată. O rostise pe tonul cuiva care repetase ore-n şir 
aceleaşi cuvinte. Tocul e în buzunarul lateral de la pantaloni, 

poţi alege stânga sau dreapta. Carabina o treci peste umăr, 
ţeava în jos, prindere pe spate. 

— Aăă, Jack se strâmbă la arme în timp ce le ridica. Erau mult 
mai grele decât îşi închipuise. Prindere de care? 

— Hai, du-te, următorul, îl repezi magazinerul, împingând deja 
un alt set de arme pe tejghea. 

Prinzând armele cu stângăcie, Jack o luă din loc. La capătul 
încăperii îl aştepta ultima uşă, prin care se întrezăreau razele 
soarelui de fiecare dată când un recrut ieşea afară. Işi trase 
banduliera peste umăr, ca să nu îi stea în drum, şi îşi vâri mâna 
dreaptă în buzunarul de la pantaloni. Individul zicea ceva de-un 
toc? 

— Aşa se bagă, veni un glas de fată din spatele său. Jack o 
recunoscu pe fata cu ochi negri care se luase la harţă cu Jommy 
Randolph mai devreme. 

— Poftim? 

— Am zis că aşa se bagă, repetă ea. Bătu cu palma 
demonstrativ pe coapsa ei dreaptă. Pistolul Moray era deja la 
locul său. 

— Tragi de gaică şi se desface. 

— Aha. Jack descoperi gaica şi trase. Şi, într-adevăr, tocul ieşi 
la iveală. Da, mulţam. 

— Carabina se ţine aşa, adăugă ea, trecându-şi banduliera 
peste umărul drept, cu ţeava puştii aţintită în jos. Aşa poţi s-o 
prinzi de mâner şi s-o aduci în poziţie de tras fără s-o scoţi de pe 
umăr. 

Făcu o mică demonstraţie. 

— Vezi? 

— Mda, spuse Jack, vârându-şi pistolul în toc şi aranjându-şi 
carabina. O trase cu grijă în sus. Da, văd. 

— Stai liniştit, nu muşcă, îl asigură ea, privindu-l cu un 
amestec de dispreţ şi amuzament. Vezi spiralele astea roşii ce 
străbat ţevile? Astea-s acadele. 

— Ce sunt? 

— Acadele. Arme nefuncţionale. 

Jack se strâmbă la carabină. 

— De ce ne dau arme nefuncţionale? 

Fata ridică din umeri. 

— Ca să ne obişnuim cu greutatea, bănuiesc. 

— Dar de ce să nu folosim arme reale? insistă Jack. Oricum o 
să primim din alea înainte să intrăm în luptă, nu? 

— Dacă ai de gând să te urci într-un transportor cu o sută de 
ţărănoi ca tine care n-au văzut în viaţa lor o armă, dar care-au 
primit muniţie reală, n-ai decât, pufni ea. Eu una rămân cu 
spiriduşii lui Moş Crăciun şi cu acadelele lor. 

— Am mai văzut arme, răspunse Jack iritat. Fata asta se 
pricepea de minune să scoată oamenii din sărite. Doar că nu din 
astea. 

— Da, sigur. Ţine-le cu ţeava-n jos, în regulă? 

Cu o mişcare a capului arătă spre mâna lui stângă. 

— Vrei să te-ajut şi cu ăla? 

Jack privi la ecusonul pe care-l ţinea încă în palmă. 

— Cred că mă descurc şi singur, scrâşni el. 

— Nu mă-ndoiesc. Ecusonul ei era deja prins deasupra 
buzunarului drept de la cămaşă. Pe el scria KAYNA. 

— Montana te cheamă, nu? 

— Da. Spune-mi Jack. X 

— Spune-mi Kayna, rosti ea apăsat. li mai aruncă o scurtă 
privire şi buza ei zvâcni. Sau Alison, adăugă ea, aproape cu 
ranchiună. 

— Îmi pare bine, Alison. 

— Ce să zic. Bătu cu degetul pe ecusonul ei. Ţine minte: dacă 
poţi să-l citeşti, înseamnă că e pe dos. 

Zâmbi suav şi o luă din loc, urmată îndeaproape de dulăpior. 
Bombănind, Jack îşi prinse ecusonul la cămaşă şi se îndreptă 
spre ieşire. 

Poate că Jommy avea dreptate. Poate că era într-adevăr într-o 
închisoare. 


Capitolul 4 

Jumătate de ceas mai târziu, după multă zarvă şi zăpăceală, 
proaspeţii recruți şi bagajele lor se găseau în sfârşit la bordul 
transportoarelor. 

Scaunele erau înguste şi tari, iar tinerii înghesuiți unii într-alţii 
ca mititeii la caserolă. Jack era prins între doi băieţi, şi îşi tot 
cerea scuze pentru echipamentul său proptit în coastele lor şi 
tresărea la loviturile primite în coaste. Era nevoit să-i dea 
dreptate lui Alison. Ferească sfântul să fi avut careva muniţie de 
război. 

Incercă de câteva ori să lege o discuţie, însă nimeni în jurul 
său nu părea dornic să vorbească. In cele din urmă se dădu 
bătut şi rămase cu privirile aţintite la scaun pentru restul 
drumului. Acum că transmiţătorul spre navă se afla în dulăpior şi 
nici cu Draycos nu putea vorbi, de teama celor din jur, se simţea 
ciudat de singur. 

Peste mai bine de-o oră opriră într-un amestec curios de 
barăci mărunte, uriaşe clădiri prefabricate şi corturi de felurite 
culori şi forme, împrăştiate ici-colo. După ce coborâră dintre 
transportoare, recruţii fură mânaţi către una din cele trei barăci 
ce se alungeau pe sub coroanele copacilor. 

Jack nădăjduise să primească un pat lângă una dintre puţinele 
ferestre înalte şi înguste, cu gândul la incursiunile din miez de 
noapte pe care el şi Draycos urmau probabil să le facă. Dar se 
părea că toţi îşi doreau un pat cu vedere, aşa că fu nevoit să se 
mulţumească cu un pat de nivel inferior, lipit de peretele 
spălătorului. Nu erau acomodări de lux, dar spălătorul avea şi el 
ferestre care s-ar ü putut dovedi utile. 

Recruţii îşi  petrecură următoarele două ore în pat, 
completând alte formulare. Pe urmă ieşiră în câmp, unde fură 
instruiți cum să stea drepţi, să facă stânga sau dreapta şi să 
defileze în acelaşi ritm. 

Cina puse capac la toate. Jack auzise mai demult că pe cât de 
puternică e o armată, pe atât de proastă e şi mâncarea. 
judecând aşa, hangerii alcătuiau fără îndoială o armată 
redutabilă. Primul murmur de nemulţumire fusese îndată redus 
la tăcere de sergent, care-l sculă pe recrut în picioare şi-l făcu 
albie de porci. Sergentul Grisko, şopti cineva de la masa lui Jack 

numele omului despre care se zvonea că era cel mai al dracului 
instructor din ograda Tăişului. După incident, nimeni n-a mai zis 
nici pâs. 

La încheierea cinei fură trimişi în barăci, cu ordinul de a studia 
manualul. La opt şi cincizeci se auzi avertismentul de zece 
minute, iar la nouă fix se stinseră luminile. Mulţi dintre ei fură 
luaţi pe nepregătite şi vânzoleala ţinu încă jumătate de ceas. 

De-abia după ce se aşternu liniştea în baracă izbuti Jack să 
vorbească cu dragonul. 

— Deci, şopti el cu capul sub pătură să acopere zgomotul, aşa 
e să fii soldat? 

— Nu chiar, răspunse Draycos. Chiar şi murmurul vocii sale 
părea ciudat. Dar seamănă. 

Jack îşi suci gâtul, încercând să vadă chipul dragonului pe 
umărul său. 

— Eşti bine? 

Draycos tăcu pentru câteva clipe. 

— Nu e normal. Să fii vândut de la aşa o vârstă fragedă unei 
vieţi fără scop, pur şi simplu nu e bine. 

— Ziceai că erai mai tânăr ca mine când ai devenit soldat, îi 
aduse aminte Jack. 

— Eram prinşi într-un război pentru supravieţuire. Nu e cazul 
aici. 

— Presupun că nu. Am auzit că uneori se duc lupte mari pe 
planete mai înapoiate şi noi nu auzim niciodată de ele. 

Dragonul clătină din cap, sau cel puţin asta fu impresia lui 
Jack. 

— Cornelius Braxton n-ar fi de-acord cu situaţia asta. 

— Braxton? se încruntă Jack. Ce-are Braxton de-a face cu 
asta? 

— Îl consider un om onorabil. N-ar fi de acord ca tinerii să fie 
folosiţi în asemenea fel. 

— Bine, dar cum ai... nu contează, se dădu el bătut. 

Uneori, mintea lui Draycos umbla pe cărări foarte 
întortocheate. 

— Doar nu-ţi închipui că a transformat Braxton Universis 
într-un imperiu financiar făcând mătănii şi mergând la biserică. 

S-a purtat aşa drăguţ cu mine pentru că i-am făcut un mare 
serviciu. Dacă nevoile i-ar cere să înroleze copii, sunt convins că 
n-ar sta prea mult pe gânduri. Nu cu drag, dar ar face-o 
orişicum. 

— Se poate. Dar cel puţin noi doi n-ar trebui să ne temem de 
el. 

— Nu fii aşa sigur, răspunse Jack, amintindu-şi de sclipirea din 
ochii lui Braxton la ultima lor întâlnire. Nu i-am spus adevărul 
gol-goluţ despre cele întâmplate. Ceva îmi spune că la Cornelius 
Braxton nu merge cu jumătăţi de măsură. Cred că n-a încheiat 
socotelile cu noi. Ce să mai zic de Arthur Neverlin... 

— Nu zic nu. Dar Neverlin e prea ocupat acum să fugă de 
Braxton. 

— Oare? Oamenii de teapa lui Neverlin îşi fac mereu puţin 
timp liber să se răzbune atunci când sunt traşi pe sfoară. lar noi 
i-am copt-o urât de tot. 

— Ca să înşeli pe cineva trebuie întâi şi întâi să existe o 
înţelegere între voi. Dar pe tine te-a şantajat ca să-l ajuţi. 

— Îţi închipui că lui Neverlin îi pasă câtuşi de puţin? 

Draycos se recunoscu învins. 

— Bănuiesc că nu, răspunse el dus pe gânduri. 

Jack încercă din nou să desluşească figura dragonului. 

— Incotro baţi cu discuţia asta? Sugerezi să-i cerem ajutorul 
lui Braxton? 

— Nicidecum. Părea că reuşise să-şi adune gândurile. Nimeni 
n-ar trebui să ştie că cineva a supravieţuit atacului Valahgua. M- 
am gândit la Braxton toată ziua. 

— Sunt convins că ar fi înduioşat. Putem să-l dăm uitării şi să 
ne concentrăm pe ce-avem de făcut? 

— Da, desigur. Ce doreşti să fac? 

— Intâi de toate să mănânci, răspunse Jack. Se întinse după 
şerveţelul în care împachetase feliile de carne şterpelite din 
cantină. Mi-e teamă că e cam puţin. Mâine voi lua mai multe. 

— ţi mulţumesc. Capul dragonului se iţi din pieptul lui Jack, 
deranjând păturile. 

li vâri bucată cu bucată în bot, atent la dinţii ascuţiţi. Parcă 
dădea mâncare unui căţeluş. Alungă numaidecât imaginea 

aceea drăguță. Draycos îi dăduse de înţeles că nu era 
animăluţul nimănui. 

— Dacă e nevoie pot să vânez, spuse dragonul. Mestecând în 
continuare, se lipi de pieptul lui Jack. 

— Şi acum? 

— Reţeaua centrală de computere se află probabil în 
comandament. O clădire mare şi gri cu trei etaje, printre copaci, 
lângă pista de aterizare. Mai devreme flutura un steag în faţa ei. 

— Am văzut-o. 

— Excelent. Nu-şi putea da seama ce şi cât desluşea dragonul 
când călătorea pe pielea lui. 

— Am putea să intrăm în arhiva lor şi din altă parte, dar 
comandamentul pare cea mai bună soluţie. Bănuiesc că n-or să 
ne lase să frunzărim prin documentele lor în timpul zilei, aşa că 
va trebui să acţionăm la umbra nopţii. 

— Să ne aşteptăm la patrule de paznici. Şi la un sistem de 
alarmă. 

— Clar. Cu alarma n-avem ce să facem până n-o vedem de 
aproape. Cu paznicii însă ar trebui să ne descurcăm. 

— Aşa e, spuse Draycos. Pătura luă forma unui cap de dragon, 
cu botul ieşit puţin şi aţintit în sus. 

— Ferestrele astea nu duc unde trebuie. 

— Sunt câteva bune la spălător. Destul de înalte. Ar trebui să 
ai o panoramă cu comandamentul şi zona din jur. 

— Bine. Gâtul lui Draycos ieşi de-a binelea din pielea 
băiatului, rămânând complet descoperit. 

— Ţine-ţi respiraţia. 

Incruntat, Jack se supuse. Clipe bune dragonul rămase stană 
de piatră, cu solzii scânteind în lumina palidă. Tot la câteva 
secunde schimba poziţia urechilor până când brusc dădu din 
cap. 

— Dorm cu toţii. Ateriză uşor pe podea. Am nevoie de ceasul 
tău. 

Jack îi înmână ceasul. 

— Deşteptarea e programată la patru jumate. Să nu faci pe 
Cenuşăreasa. 

— Poftim? 

— Las-o baltă, răspunse băiatul, trăgându-şi păturile peste el 
şi întorcându-se pe-o parte. Fusese o zi lungă şi simţea oboseala 
în oase. 

— Să nu întârzii. Şi nu mă trezi când te-ntorci. 


Capitolul 5 


O trâmbiţă răguşită îi deşteptă la fix patru şi jumătate, cu un 
huruit de se cutremurară paturile. Nici nu trecură treizeci de 
secunde, că sergentul Grisko se şi proţăpi în uşă, zbierând la 
sacii umpluţi cu tărâţe şi mâncaţi de viermi să-şi mişte fundurile 
în poziţie de drepţi. 

— Viermi nenorociţi, tună el la copiii ce împietriseră lângă 
paturi. Credeţi că sunteţi în tabără aici? Păi nu sunteţi. Credeţi 
că io mi-s mama voastră? Aflaţi că nu-s. 

Cu paşi apăsaţi o luă printre rânduri, sfredelindu-i pe toţi cu 
privirea în timp ce-şi expunea cu lux de amănunte părerea 
despre ei, părinţii lor, aşteptările şi şansele lor de a deveni 
soldaţi de prima mână. Te făcea să-ţi tremure picioarele şi, fără 
îndoială, asta şi urmărea. Jack era nevoit să-i admire bogăţia 
vocabularului. Petrecuse ani buni în compania tovarăşilor 
unchiului Virgil şi crezuse că mai rău nu se putea. 

Ei bine, fusese suficient ca sergentul să deschidă de cu seară 
gura în apărarea bucătarilor pentru a ajunge pe-aceeaşi treaptă 
cu ei. De-abia acum realiza Jack că ieşirea lui din cantină fusese 
o nimica toată. Şi erau de-abia la prima strigare de dimineaţă. 
Oare de ce mai era în stare omul ăsta? 

Ajunse în dreptul lui Jack... şi încremeni. 

— Pe toate Lamele şi Tăişurile, tu ce naiba eşti? se oţări el, 
studiindu-l pe Jack din creştet până-n tălpi. 

— Domnule? îngăimă Jack. 

— Asta-i o glumă? lătră Grisko, aţintind o mână înspre el. 

Jack îl văzu pe Draycos înfăşurat în jurul trupului său. 

— E un tatuaj, domnule. 

— E un tatuaj, domnule, îl maimuţări Grisko. Dă-l jos. 

29 


— Domnule? clipi Jack. 

— Am zis să-l dai jos. Spală-l, sablează-l, orice, numa' să 
dispară. 

— Dar e un tatuaj, protestă Jack. Nu poate fi dat jos. Grisko 
era pe punctul de-a face cale-ntoarsă când dintr-odată îşi pironi 
privirile în ochii băiatului. 4 

— Mă contrazici, Montana? Tonul său era brusc potolit. Incâlci 
un ordin? 

— Nu, domnule. 

Trebuia să găsească rapid o soluţie. 

— Cer permisiunea de a vizita o clinică de dermatologie 
acasă. 

Colţul buzei lui Grisko tresări în ceea ce se voia a fi un 
zâmbet. 

— Aşa mai merge. Când îţi ordon ceva, execuţi fără să 
crâcneşti, ne-am înţeles? 

— Da, domnule. 

— Bine. Nu-ţi dau permisiunea. Pentru nimic în lume nu poţi 
să lipseşti la pregătirea de bază. Il dai jos la prima permisie, 
rosti el şi făcu stânga-mprejur, aşa cum se chinuiseră băieţii să 
facă în după-amiaza precedentă fără să reuşească. 

— Bine, viermilor. 

O luă înapoi. 

— Aveţi cinci minute să vă-mbrăcaţi în uniforme şi să vă 
prezentaţi la cantină. In treizeci de minute începând de-acum 
vreau să fiţi mâncaţi şi înşiruiţi pe terenul trei. Executarea! 


Îşi petrecură dimineaţa făcând instrucţie şi exersând formaţii. 
Până când trâmbiţa vesti ora prânzului, unii dintre ei izbutiseră 
să facă stânga-mprejur aproape la fel de bine ca Grisko. 

Evident, Grisko n-ar fi admis în veci una ca asta. Pentru el 
aveau să fie mereu nişte viermi indisciplinaţi şi neputincioşi. Şi, 
văzându-i pe câţiva colegi mai împiedicaţi, Jack fu nevoit să-i 
dea dreptate. Gustarea de prânz fu urmată de alte exerciţii, de 
data asta cu armamentul din dotare. Surplusul de greutate păru 
să nu-l deranjeze la început, dar după o oră de manevre 
carabina Gompers părea turnată din oţel masiv. 

În câteva ore, orice uşurinţă din mişcările lor dispăruse. Peste 
puţin timp, câţiva copii mai mici scânceau în surdină din cauza 
efortului. 

Mare greşeală. Dacă sergentul Grisko ura ceva mai mult 
decât tatuajele cu dragoni, asta erau smiorcăiţii. Ori de câte ori i 
se părea că aude vreun miorlăit, oprea instrucţia şi-l lua pe 
făptaş la rost. 

Măgăreaţa căzu şi pe Rogan Mbusu, băieţelul de unsprezece 
ce se dădea de paisprezece care salivase la dragonul lui Jack la 
centrul de recrutare. Când Grisko încetă cu ocările, pe Rogan 
aproape îl podidise plânsul. 

Existau totuşi două excepţii în adunătura aceea de stângaci şi 
istoviţi. Pe de-o parte Jommy Randolph, cel care făcuse mult caz 
pe seama înrolării. Pesemne dăduse uitării spaima de la 
recrutare şi părea că-şi intrase în rolul de soldat premiant. 

Poate că se pricepea la asemenea lucruri. Sau poate pur şi 
simplu se străduia din răsputeri să nu iasă în evidenţă. 

Pentru că cea de-a doua excepţie era Alison Kayna. 

Jack se pomeni urmărind-o în timpul antrenamentului. Era cu 
două rânduri înaintea lui şi puţin mai la dreapta, deci putea s-o 
privească fără efort. Asemenea lui Jommy, prinsese din zbor 
schemele şi procedurile. Dar, spre deosebire de el, nu părea 
că-şi dă prea mult silinţa. 

Unchiul Virgil obişnuia să spună că există doar două tipuri de 
oameni care pot deprinde un meşteşug cât ai zice peşte. Pe deo 
parte sunt cei care au o idee despre ceea ce fac, iar pe de altă 
parte escrocii înnăscuţi, cu un talent nativ în a dobândi o nouă 
îndeletnicire. Escroci înnăscuţi precum Jack. 

Unchiul Virgil încercase astfel să-l convingă să ia parte la o 
afacere delicată. Insă argumentul stătea în picioare, fie că Alison 
avea deja o instruire militară, fie că era una dintre acele 
persoane înzestrate. Prima variantă era mai degrabă ridicolă. La 
urma urmei, avea doar paisprezece ani, StarForce n-ar fi 
pregătit-o la vârsta asta. Nici a doua variantă nu părea 
plauzibilă. Dacă era aşa talentată, ce căuta în tabăra unor 
mercenari de mâna a doua? 

Cu cât se gândea mai mult la asta, cu cât o privea mai mult, 
cu atât mai nedumerit era. Dar atitudinea ei nu trăda nici cel 
mai mic indiciu. Ar fi putut să discute problema cu Draycos, dar, 
dacă nu punea la socoteală răgazul între stingerea luminilor şi 
peregrinările nocturne ale dragonului, nu prea aveau timp de 
stat de vorbă. 

Aşa că păstră gândul pentru el, aşteptând un moment prielnic 
s-o întrebe direct pe fată. Şi el era un hoţ şi un escroc destul de 
priceput. Cu puţin noroc, avea să afle ce pune Alison la cale. 

Spre surprinderea lui, nu era o treabă aşa de uşoară. 

Trebuia să fie floare la ureche. Chiar aşa. La urma urmei, el şi 
Alison erau doar doi dintre sutele de adolescenţi aruncaţi într-un 
perimetru de antrenament. Trăiau în spiritul militar, îl respirau 
pretutindeni, visau cu el, îl mâncau uns pe pâine până li se 
făcea rău. Nu trebuia decât să intre în vorbă cu ea când găseau 
puţin timp liber. 

Şi, slavă Domnului, aveau ce să discute. Sergentul Grisko 
ocupa primele trei poziţii pe lista oricui în ce priveşte subiectele 
de conversaţie. 

Dar zilele treceau şi Jack realiză că nu aveau timp liber mai 
deloc. 

O bună parte din zi o petreceau în activităţi de grup, precum 
antrenamente fizice, marşuri sau instrucţii. Nici în ruptul capului 
n-ar fi putut să vorbească atunci cu ea. In rest, studiau 
manualele pentru ca apoi să recite din ele instructorilor. 

lar puţinul timp rămas tot nu-l ajuta cu nimic. Fetele, şi-aşa 
puţine, se strângeau mereu până la ultima în jurul aceloraşi trei 
mese. Alison, fireşte, stătea de fiecare dată la mijloc, iar Jack ar 
fi fost nevoit să se strecoare printr-o mulţime de fete pentru a 
ajunge la ea. 

Mai rămânea noaptea. Fără strop de lumină şi cu paznicii 
suflându-i în ceafă, nici soluţia asta nu ducea nicăieri. Încercarea 
n-avea moarte, dar el avea neapărată nevoie de odihnă. 

Trecuseră patru zile şi avea de gând s-o lase baltă. Il dureau 
toţi muşchii de la atâtea exerciţii, până şi capul îl durea de la 
câte informaţii tehnice băgase în el, de ajunsese să facă 
instrucţie şi în vis. 

Dacă Alison le urzea ceva, n-avea decât. Ar fi stat deoparte 
şi-ar fi încurajat-o. 

În ce-l privea pe el, nu era suficient să supravieţuiască 
pregătirii. Avea un computer de spart, şi nu-şi permitea să o 
lase pe Alison să-i strice socotelile. Intr-un fel sau altul, trebuia 
să afle ce punea fata la cale. 

Aşa că aşteptă răbdător, iar în a cincea zi răbdarea îi fu 
răsplătită. 

— Acolo sunt ţintele, le arătă sergentul în timp ce recruţii 
treceau pe lângă masa cu armament instalată la umbra pădurii. 
O sută de metri mai încolo se zăreau, printre copaci, culmile 
unor stânci. 

— Luaţi poziţie de tras şi daţi-i bice. 

Recruţii se răspândiră prin pădure. Ridicând cu delicateţe 
carabina Gompers, Jack porni spre flancul drept. 

— Din câte văd, arma asta diferă faţă de cea purtată de 
brummga la bordul Havenseeker, şopti Draycos de sub cămaşă. 

— Aia era un soi de mitralieră, îl lămuri Jack. Trăgea cu 
gloanţe. Proiectile mărunte, propulsate de mici explozii. 

— Înţeleg ideea. 

— Bine. In cazul ăsta discutăm de laser pompat chimic. 
Diferenţa e mare. Deşi, la o adică, doare la fel de tare când îţi 
bubuie în mufă. 

Draycos se mişcă puţin. 

— Pari puţin stânjenit. 

— Mai degrabă speriat de moarte, mormăi Jack. După două 
ore de antrenament ar trebui să ştim cum se trage cu prostiile 
astea? 

— Nu te-ai obişnuit cu ea? 

— Cred că glumeşti. Doar când mă uit la ea mi se face rău. 

— Când ne-am întâlnit prima oară, purtai o armă 
asemănătoare. 

— Ăla era un paralizator, îl corectă Jack aspru. Diferenţa e ca 
de la cer la pământ. 

— Hei, tu! se auzi glasul lui Grisko. Spate de dragon! 

Jack se întoarse nedumerit. 

— Domnule? 

Sergentul stătea la masa de armament, cu pumnii strânşi pe 
coapse. 

— Intr-o bună zi, dacă vei fi maestru în trageri, poate să-ţi 
fabrice o armă cu comandă vocală. Până atunci nu mai vorbi cu 
ea. N-o să-ţi răspundă. 

Jack simţi sângele năvălindu-i în obraji. Se întoarse şi o luă 
tiptil printre copaci. 

— Mersi, Draycos, şopti el. De parcă n-aveam destule pe cap. 

— Îmi cer iertare. 

— Las-o baltă, oftă Jack. 

După câţiva paşi, Draycos vorbi din nou. 

— Tot n-am înţeles. 

— Paralizatorul nu e o armă letală, explică Jack fără tragere 
de inimă. De-obicei mintea dragonului hălăduia pe te miri unde, 
dar când se fixa pe ceva, o ţinea una şi bună. 

— Adică nu omoară pe nimeni. Stai puţin, doar ai folosit-o şi ai 
văzut ce face. 

— Am înţeles diferenţa, spuse dragonul puţin iritat. Sunt un 
războinic K'da. Eram doar surprins că un hoţ în retragere nu 
cunoaşte mai multe tipuri de arme. 

Jack clătină din cap. 

— Ai înţeles taman pe dos. Cineva în domeniul meu de 
activitate trebuie să-şi aleagă cu mare atenţie armele. Ai auzit 
vreodată de delicte majore? 

— Nu. 

— Sunt infracţiuni foarte grave. 

Zări printre copaci o bucată de stâncă zgrunţuroasă. Părea o 
ţintă decentă. 

— Precum tâlhăriile sau răpirile, ceva în genu' ăsta. 

— Sau omorul. 

Pe Jack îl trecu un fior. Ştia prea bine ce părere avea Draycos, 
cu etica lui de războinic, despre asemenea crimă. 

— Dacă cineva moare în timp ce tu comiţi o infracţiune gravă, 
se consideră că eşti vinovat de moartea acelei persoane. 

— Chiar dacă tu nu intenţionai s-o ucizi? 

— Chiar dacă în realitate nu e vina ta. Indiferent de 
circumstanţe, dacă săvârşeşti o asemenea infracţiune poţi fi 

acuzat de omucidere. De aceea eu şi unchiul Virgil nu aveam 
niciodată arme letale la noi. 

— Interesant, spuse Draycos cu luare aminte. Legile 
K'da-shontine iau în calcul şi intenţia. E o regulă valabilă pe 
întregul cuprins al Braţului? 

— Pe majoritatea planetelor Internos, da. Multe dintre lumile 
extraterestre au alte legi. 

— Stai, îl atenţionă Draycos brusc. 

Jack încremeni, ascuns parţial în spatele unui arbore gros. 

— Ce-i? dori el să ştie, rotindu-şi ochii prin împrejurimi. 

— Urmează o porţiune de teren deschis. Trebuie să o 
traversezi pe brânci. 

— Pentru numele lui... Jack aruncă o privire în cămaşă. E doar 
un exerciţiu de antrenament, nimic mai mult. 

— Atunci hai să te antrenăm aşa cum trebuie. Mergi cât mai 
aplecat. 

Jack oftă. 

— Mai asta-mi trebuia, bombăni el, dându-şi carabina peste 
umăr şi lăsându-se pe mâini şi genunchi. Un sergent-instructor 
personal. 

— Foloseşte-ţi articulațiile de mijloc. Vei fi mai ferit şi te vei 
putea deplasa mai repede. 

— De mijloc..? Aaa. Coatele şi genunchii. 

— Exact. Mă mir că nu v-au învăţat deja lucrurile astea. 

Încruntat, Jack o luă în direcţia stâncilor. Chiar aşa. De ce nu? 

Bălăbăneala asta pe coate şi genunchi era mai lejeră decât se 
aşteptase. Se deosebea totuşi cu mult de mersul pe două 
picioare. Se vâri într-o despicătură prielnică între stânci, apoi 
înălţă cu grijă capul pentru a arunca o privire. 

Era la marginea unui şanţ adânc umplut cu pietriş ce se 
întindea pe mai bine de o sută de metri, adânc pe alocuri de 
vreo douăzeci. Douăsprezece ţinte electronice fuseseră instalate 
în diverse locuri din şanţ. 

— Nici nu se putea ca ţintele să nu fie la mama dracului, 
bombăni Jack, apucând arma şi trăgând siguranţa. S-a zis cu 
„Nu trage până nu-i vezi sclipirea din ochi”. 

— Poftim? 

— Las-o moartă. Văzu o mică gaură mai sus în stâncă, numai 
bună să-şi rezeme arma în ea. Fixă ţeava şi se ridică încet. 

— Ţine-ţi capul la cutie, porunci un glas de fată. 

Jack se lăsă pe-o parte şi întoarse capul încruntat. 

Era Alison Kayna. 


Capitolul 6 


leşise din pădure, zig-zagând pe terenul deschis în coate şi 
genunchi, aşa cum îl învățase Draycos. Fireşte, ei îi ieşea mai 
bine. 

— Ce-ai zis? 

— Ziceam să-ţi ţii capul la cutie, repetă ea, şerpuind spre 
stânci. Probabil au pus lunetişti de cealaltă parte a şanţului. 

Jack se retrase niţel la adăpostul pietrelor. 

— Lunetişti? 

— Doar nu-ţi închipui că e doar un banal exerciţiu de tragere, 
spuse ea, gâfâind puţin când ajunse la stânci. Ai văzut ce-i 
poate scăfârlia lui Grisko. Crezi c-ar rata o asemenea ocazie? 

— Ocazie să ce? Dintr-odată, nici stânca de care stătea 
rezemat nu mai era o pavăză de încredere. Să ne zboare 
creierii? 

— Fii serios, îl dojeni ea, în timp ce-şi trăgea carabina de pe 
spate. Vor folosi doar lasere cu marcatoare. 

— N-am auzit în viaţa mea de ele. 

— Provoacă o reacţie uşoară la nivelul pielii. N-o simţi, dar 
lasă o urmă ca o arsură de soare. 

Respirația lui Jack se domuoli. 

— Sper că temporară. 

— O zi sau două. Alison strecură un ochi printr-o crăpătură. 
Indică neatenţiile. 

— Ce drăguţ din partea lor că ne-au avertizat, mormăi Jack, 
răsucindu-se pe burtă şi lunecând spre o zonă mai ferită. Noroc 
că tu ştii lucrurile astea. 

— Am studiat problema. Bag de seamă că tu n-ai făcut la fel. 

— Nu prea. Fixă bătaia puştii pe una din ţintele mai 
îndepărtate, întrebându-se dacă nu cumva un lunetist de vizavi 
face acelaşi lucru în direcţia lui. Credeam că pregătirea e 
suficientă. 

— Nu vorbeam de pregătire. Dar asta-i altă mâncare de peşte. 

Jack apăsă cu grijă pe trăgaci. Laserul străluci pentru o clipă, 
însoţit de-un şuierat slab, moment în care cartuşul energetic 
ţâşni din carabină. Se rostogoli pe iarbă, lăsând în urmă o dâră 
de mirosuri grele datorate chimicalelor. 

— Ce mâncare de peşte? 

— Pregătirea. 

Un nou şuierat de armă, semn că şi fata slobozise o 
încărcătură. 

— Nu găseşti curios faptul că până acum n-am pupat arme 
adevărate? 

Jack ridică din umeri şi se pregăti să mai tragă un foc. 

— N-au trecut decât cinci zile. 

— Dintr-un total de zece. Zece zile de antrenament şi pe urmă 
la posturi. Majoritatea armatelor au şase săptămâni la 
dispoziţie. 

— Da, însă majoritatea merg la război, îi reaminti Jack. Noi 
vom face doar muncă de garnizoană. 

— Aşa zice Grisko, rosti fata ameninţător. Încă două şuierături 
din direcţia ei. Ai dat cumva peste un puşti pe nume Rogan 
Mbusu? 

— Cum să nu. Scundac, urechi clăpăuge, zice că are paişpe 
ani. 

Alison pufni. 

— Mda, am stat de vorbă cu el, spuse ea pe un ton 
batjocoritor. M-aş mira să aibă şi doişpe. Legea spune că n-ai 
dreptul să înrolezi copii sub paisprezece ani. 

— Mai fac şi ei excepţie de la regulă. Unde baţi? 

— N-aş face nici măcar muncă de garnizoană cu un puştan 
care nu ştie unde începe şi unde se termină o armă, rosti ea 
sumbru. Gloanţele nu-i ocolesc pe cei ce stau de pază, dacă 
mă-nţelegi. 

Jack făcu o grimasă. 

— Vorbeşti ca unchiul meu. Cum se face că ştii atâtea? 

— Ti-am mai spus, am studiat problema. 

— Ca mătuşă-mea Fanny, ripostă Jack. Hai, că doar nu te-ai 
documentat dintr-o carte. 

Fata strâmbă din buze. 

— Sunt la a doua încercare, dacă vrei să ştii. Am fost în altă 
grupare de mercenari, dar am fost respinsă. 

— Şi-ai mai vrut o tură? 

Îl fixă cu o privire îngheţată. 

— Părinţii mei au nevoie de bani. Ai tăi nu? Şi, fără să mai 
aştepte răspunsul, se apucă să tragă din nou. Ceea ce într-un fel 
era bine, căci întrebarea ei îl încuiase. 

Pentru câteva minute rămaseră tăcuţi, trăgând împreună foc 
după foc. Jack schimbă de câteva ori ţinta, curios de 
performanţele sale. Proaste, fără doar şi poate. Probabil că 
Grisko va şti să potrivească trăgătorul cu obiectivele ţintite când 
exerciţiul se va fi isprăvit, dar pe moment asta nu-l ajuta cu 
nimic. 

— De ce „spate de dragon”? întrebă Alison brusc. 

Jack roşi din nou. Oare chiar toţi auziseră schimbul acela de 
replici? Minunat. 

— Am un dragon tatuat pe spate. Unul mare. 

— Ceva legat de vechii Cavaleri ai Dragonului? 

— Nu. De fapt până acu' o lună nici nu auzisem de ei. 

Fata mormăi ceva, apoi se întoarse la tras. In cinci minute 
rămase fără cartuşe. 

— Am tăiat-o, îl înştiinţă ea, punându-şi carabina în spate şi 
pornind înapoi spre pădure, într-un târâş invers. Dacă nu-ţi 
goleşti încărcătorul, Grisko o să-ţi prăjească urechile. Şi n-ar fi 
rău să nimereşti nişte ţinte. 

— Mersi, spuse Jack sec. Văd eu ce fac. 

— Şi ţine-ţi capul la cutie. 

Într-un minut să făcu nevăzută după liziera pădurii. 

— Distractiv, n-am ce să zic, bombăni Jack. 

— Vocea ei trăda mult curaj, spuse Draycos. 

— Sau pur şi simplu e proastă. 

Alese ţinta şi trase. 

— Cu familia ei cu tot. Cum ajung oamenii să aibă nevoie aşa 
disperată de bani? 

— De multe ori nu e vina lor. 

— De cele mai multe ori e, se încăpăţână Jack. 

— Aşa gândea unchiul tău Virgil. 

— Lasă-l pe unchiul Virgil acum. 

Trase încă două focuri şi rată probabil de tot atâtea ori. 

— Şi, la o adică, unchiul meu ştia cu ce se mănâncă viaţa. 

Urmă un scurt moment de tăcere, suficient cât Jack să 
realizeze că dragonul putea să-i amintească numaidecât cum îşi 
ducea unchiul său traiul. In schimb, acesta întrebă: 

— Nu ai pic de milă pentru neajutoraţi? 

— Acolo unde-am crescut eu, mila nu era o prioritate. Şi n-am 
văzut să-i servească nimănui. 

— Nimănui? 

Jack îi aruncă o scurtă privire. 

— Cum se face că mereu avem discuţiile astea moralizatoare 
când unchiul Virge nu-i prin preajmă să-mi ţină partea? 

— Te simţi stânjenit? 

— Putem s-o lăsăm baltă? clătină Jack foarte nerăbdător din 
cap. 

— Desigur, răspunse Draycos, de parcă nu el ar fi deschis 
subiectul. Doreşti să-ţi descriu perindările mele nocturne? 

— Sigur. Dă-i drumul. 

— Au patru echipe a câte doi soldaţi. Trec pe lângă 
comandament aproximativ o dată la douăzeci de minute. 

— Cât de mult ai aproximat? 

— Nu foarte mult. Intervalul de timp se învârte între 
optsprezece şi douăzeci şi cinci de minute. 

— Vin întotdeauna din aceeaşi direcţie? 

— Nici acest aspect nu-i bătut în cuie. Mici diferenţe, dar 
nesemnificative. 

— Patrule obişnuite, hotărî Jack, uitând că era supărat pe 
dragon. O fi fost Draycos expertul pe probleme de etică şi 
morală, dar când venea vorba de pus indicii cap la cap, Jack era 
maestrul. Mai presus de orice, unchiul Virgil m-a învăţat să 
iubesc tiparele. 

— S-ar putea să fie alarme la uşi, îl avertiză Draycos. 

— Nu mă-ndoiesc. Şi la computere, de asemenea. Mă descurc 
eu cu ele. Mi-era teamă să nu fiu împuşcat până ajung acolo. 

— Încercăm să dăm spargerea diseară? 

În timp ce chibzuia, Jack descărcă şi ultimele două cartuşe. 

— Hai să mai aşteptăm o noapte. Dacă patrulele urmează 
acelaşi traseu, încercăm mâine seară. 

— Şi dacă reuşim? 

— N-o să rămânem aici mai mult decât trebuie. 

Îşi puse carabina în spate şi o luă târâş înapoi. 

Ca şi adineauri, părea mai uşor când o vedeai pe Alison decât 
era în realitate. 

— Dacă unchiul Virge e pe fază, va ascunde nava prin 
apropiere. După ce găsim tot ce putem legat de Djinn-90, ne 
luăm picioarele la spinare şi spinarea în navă. 

— Şi dacă nu găsim informaţia căutată? 

— Dacă au dosit-o pe undeva, o scoatem noi la iveală, spuse 
Jack încrezător. Dacă nu... ei bine, toate grijile la vremea lor. 

Ajuns la adăpostul copacilor, se ridică în capul oaselor. 

— Hai să vedem cum m-am descurcat. 

— Mi-e teamă că nu prea grozav, spuse Draycos. Dar fii pe 
pace, trasul la distanţă nu se învaţă cu una, cu două. 

— Putea să fie mai greu. O mitralieră spre exemplu, sau un 
lansator semiautomat... 

O luă la pas. Un gând bizar încolţi în mintea lui. 

— S-a întâmplat ceva? 

— Mă gândeam, rosti Jack tărăgănat. O carabină laser n-are 
recul. Ştii despre ce vorbesc, nu? 

— Da. 

— Inveţi mai uşor să tragi cu ea. Insă cartuşele costă mult mai 
mult. Ţi se pare că ăsta-i genul de armă pe care ar trebui s-o 
primească un începător? 

Draycos tăcu pentru o clipă. 

— Vă învaţă să mărşăluiţi şi să vă încolonaţi. Din cărţi învăţaţi 
să vorbiţi milităreşte, precum şi multe alte informaţii tehnice. 
Acum înveţi să tragi cu o armă uşor de mânuit. 

— Şi, dacă-i dăm crezare lui Alison, într-un timp de patru ori 
mai scurt decât soldaţii obişnuiţi, completă Jack. Mă trec fiorii 
deja. 

— Chiar tu ai spus că antrenamentul e doar pentru paza la 
garnizoană. Poate că aşa e firesc în cazul ăsta. 

— Cine ştie. 

Bine zicea Alison că gloanţele nu-i ocolesc pe paznici. 

Dar oricum n-avea să mai stea mult pe-aici, gândi el în timp 
ce traversa pădurea. Mâine seară vor extrage informaţiile de 
care aveau nevoie şi adio. 

— Pun rămăşag că m-am descurcat mai bine decât spui tu. 

— Ai tendinţa să ţinteşti prea sus. 

— Nu-i adevărat. Să vezi de n-o să-nghiţi cuvintele alea. 

— Poftim? 

— Nu contează, oftă Jack. 


Aşa cum anticipase, Alison şi Jommy ieşiră pe primele două 
locuri. Spre surprinderea sa, 

Draycos apreciase foarte bine îndemânarea lui la trageri. Jack 
terminase pe un destul de ruşinos loc optzeci şi şapte. 

În schimb, nu se pricopsise decât cu trei lovituri de lunetist. 
Ceilalţi, care habar n-aveau de capcana pregătită de Grisko, 
aveau peste douăzeci de astfel de însemne fiecare. 

Cum era de aşteptat, Alison nu avea decât unul. 

Atmosfera la cină era mai posomorâtă ca de obicei. 
Majoritatea recruţilor erau de părere că fusese o probă 
nedreaptă şi mai toţi îl învinuiau exclusiv pe sergentul Grisko. 
Jommy era cel mai revoltat dintre toţi, simțind că cele douăzeci 
şi unu de lovituri încasate puneau scorul său foarte ridicat într-o 
lumină proastă. 

Jack se feri să intre în hora nemulţumiţilor. Cu siguranţă că 
numărul mic de semne de pe pielea lui i-ar fi pus pe gânduri. 
Putea chiar să fie bănuit că luase parte la complot. 

După cină urmă instrucţia de seară. De data asta, în locul 
acadelelor primiră carabine Gompers adevărate. Descărcate din 
fericire. Timp de studiu, pregătiri pentru culcare şi în cele din 
urmă stingerea. Jack aşteptă ca toată lumea să adoarmă, apoi 

împărtăşi cu Draycos resturile de la cină şi îl trimise la postul 
său de observaţie din spălător. 

Se trezi undeva după miezul nopţii. 

Rămase nemişcat, încercând să-şi dea seama ce îi tulburase 
somnul. Şi dintr-odată înţelese. 

Un curent de aer rece năvălise în încăpere din zona unde 
veghea Draycos. Nu era adierea obişnuită de la un geam 
întredeschis - pe unde dragonul şi-ar fi putut strecura capul -, 
ci una puternică. 

Cobori fără zgomot din pat şi traversă descult podeaua rece, 
spre spălător. Spera că nu-i juca vântul o festă, pentru că asta 
l-ar fi scos din sărite. 

Dar vântul nu-i jucase nici o festă. Adierea era mai puternică 
pentru că geamul era larg deschis. lar pe Draycos îl înghiţise 
pământul. 


Capitolul 7 


Nu-ţi pierde cumpătul, Jack, îşi spuse el. Draycos nu dispăruse 
de fapt. Avea doar o mică problemă de amplasare. 

Bine. Din capul locului era clar că n-avea cum să fi dat nas în 
nas cu paznicii, pentru că s-ar fi lăsat cu multe ţipete şi scandal. 
Oriunde s-ar fi aflat dragonul acum, se afla din dorinţa lui. 

Dacă se hotărâse să intre în comandament de unul singur? 
Nici gând. O fi fost Draycos un războinic de mâna-ntâi, dar 
n-avea nici cea mai vagă noţiune despre sisteme de alarmă şi 
încuietori. N-ar fi mers acolo fără el. 

Răspunsul era cât se poate de evident. Dragonul era fără doar 
şi poate înfometat. După o săptămână de regim intensiv la 
care-l supusese Jack, nu mai rezistase şi plecase în sfârşit la 
vânătoare. 

Jack se simţi cuprins de remuşcări. De ce nu încercase să-i 
aducă porţii mai mari? La naiba cu încercatul. Trebuia să-i fi 
adus porţii mai mari şi punct. Dar cu toată agitația aia din 

cantină şi spectrul sergentului Grisko planând deasupra 
tuturor... 

Scutură puternic din cap. Scuze ieftine, nimic mai mult. 
Unchiul Virgil obişnuia să spună: azi o scuză ieftină, mâine un 
mănunchi de griji. Incepând de mâine avea să-i aducă porţii 
decente partenerului său. 

Partener. Se încruntă puţin. Unchiul Virge nu dorea ca el să 
aibă parteneri. In special un partener cu spirit de sacrificiu şi 
etică de războinic K'da. Atitudinea lui faţă de Draycos l-ar fi 
făcut pe unchiul Virge foarte nefericit. 

Fereastra deschisă era chiar lângă peretele scund ce delimita 
zona duşurilor. Incercând să nu facă zgomot, Jack se căţără pe 
perete şi privi afară, agăţându-se de muchia ferestrei pentru a-şi 
menţine echilibrul. 

În lumina stelelor, tabăra părea un loc mai plăcut. Privind-o în 
culorile nopţii, nu ţi-ai fi închipuit toate înjurăturile, sudoarea şi 
chinurile din timpul zilei. Printre copaci se întrezăreau ferestrele 
întunecate ale clădirii comandamentului. Oare cu ce sistem de 
securitate fusese prevăzută? 

Un crâmpei de mişcare îi aţinu privirea. O umbră neagră 
înainta repede şi silențios spre baracă. 

Draycos. Numai el putea să fie. Solzii lui aurii erau negri ca 
smoala acum, colorit specific situaţiilor de luptă, ceea ce 
însemna că erau în mare primejdie. 

Jack cobori pe duşumeaua spălătorului. Dragonul se deplasa 
iute şi probabil n-avea de gând să încetinească. Şi într-adevăr 
nu încetini. Intr-o clipită sări exact prin mijlocul deschizăturii, 
lovind uşor rama de sus a ferestrei cu vârful cozii, încetinind şi 
schimbându-şi totodată traiectoria, suficient pentru a ateriza 
fără zgomot în miezul încăperii. 

— Ce s-a întâmplat? şopti Jack 

Dragonul se răsuci brusc, asemenea unei pisici pe jar, dar se 
mai linişti când îl văzu pe băiat. 

— leşisem să studiez mai bine mişcarea patrulelor de paznici, 
rosti Draycos. Coada lui se unduia fără astâmpăr. Imi cer scuze, 
dar se pare că am fost văzut. 

Jack se uită la fereastră. 

— Unde? 

— In partea de nord. Am auzit paşi în apropiere şi m-am suit 
într-un copac. 

— Şi apoi? 

— M-am furişat cu uşurinţă pe lângă ei. Nu cred că au habar 
ce caută. Dar s-ar putea să fie încă după mine. Îmi pare rău. 

— Stai numai o clipă, rosti Jack, brusc lovit de inspiraţie. 
Patrulele cercetează de zor în partea de nord? 

— Au luat-o în toate direcţiile. După mişcarea luminilor, s-ar 
părea că verifică întregul perimetru al taberei. 

— Chiar aşa, spuse Jack, ciupindu-şi obrazul. Toţi? 

Coada dragonului încremeni. 

— Ce propui? 

Jack făcu semn spre fereastră. 

— Cred că a venit momentul să le facem o vizită inopinată. 

Creasta de pe gâtul dragonului rămase ţeapănă. 

— Dar paznicii sunt în alertă. 

— Tocmai, sunt în alertă altundeva. Aşteaptă puţin să mă 
îmbrac. 

Jack se întoarse în două minute. Dragonul era căţărat pe zidul 
de la duşuri, uitându-se pe geamul întredeschis. Acum, că se 
liniştise, solzii lui îşi redobândiseră auriul cu tentă roşie. 

— Nu detectez nici o mişcare. Dar nu cred că e o idee prea 
bună. 

— In cel mai rău caz va trebui să ne ferim de patrule, spuse 
Jack în timp ce-şi punea o pereche de mănuşi subţiri de camuflaj 
găsite în trusa de teren. N-avea de gând să lase amprente sau 
urme de transpiraţie. 

— Şi-aşa urma să dăm spargerea mâine. Azi măcar piesele 
sunt în mişcare. 

— Mâine paznicii îşi vor urma itinerarul prestabilit. 

Cu toate astea, se strecură afară. 

Jack îl urmă pe dragon, căţărându-se cu atenţie pe peretele 
de la duşuri. Fereastra era destul de înaltă şi se temea să nu-şi 
scrântească vreo gleznă la aterizare. Dar grijile erau de prisos. 
Draycos se ridicase pe picioarele din spate, rezemându-se cu 

cele din faţă de perete, chiar sub geam. Jack se sprijini pe 
umerii dragonului şi fu jos cât ai zice peşte. 

— Pare în regulă, şopti Jack, ghemuit la peretele barăcii. Să 
mergem. 

Draycos atinse mâna întinsă a băiatului şi dispăru într-o clipită 
sub mânecă. Jack aşteptă până ce dragonul se instală în poziţia 
obişnuită, cu capul pe umărul său drept. Apoi, aruncând o ultimă 
privire împrejur, porni iute spre comandament. 

Străbătuse intervalul cu două zile în urmă, în drum spre 
cantină, şi ştia că nu depăşeşte o sută de metri. Părea însă mult 
mai lung în miez de noapte, în timp ce te furişai printre copaci, 
atent la cel mai mic zgomot. 

Ajunseră netulburaţi la una dintre marginile clădirii. 

— Intrăm pe uşa principală? şopti Draycos. 

— Nu cred. Dar stai să verific. 

li fu de-ajuns o singură privire. 

— Nici gând, spuse Jack, furişându-se înapoi. E ferecată, nu 
glumă. Ne-ar trebui o trusă de unelte. 

— Ce facem? 

— Căutăm o fereastră. Se opri la prima fereastră şi aruncă un 
ochi la rame. Poate la etajul al doilea n-au fost aşa de precauţi. 

— Sau la al treilea? se înălţă capul dragonului din umărul său, 
dând la o parte gulerul. Aţinti limba spre stele. 

Jack privi în sus. Zări o fereastră întunecată la etajul trei, 
exact deasupra lor. Chiar şi în absenţa luminii desluşi că era 
uşor întredeschisă. 

— Mda, rosti Jack neîncrezător. Poţi să sari până acolo? 

— Pregăteşte-te. Ce fac odată ce-am intrat? 

— Incearcă să cobori aici, arătă Jack spre fereastra dinaintea 
lor. O să-ţi spun cum să dezactivezi mecanismul. 

— Prea bine. Eşti gata? 

Jack îşi înfipse zdravăn picioarele în pământ, apoi mai 
descheie câţiva nasturi la cămaşă. 

Dragonul ţâşni şi mai că nu-l făcu una cu pământul. Se 
împinse cu putere, mai întâi cu labele din faţă, apoi şi cu cele 
din spate, dezechilibrându-l complet pe băiat care se agăţă cu o 

ultimă sforţare de marginea ferestrei. Plasticul aproape că îi tăie 
mâna. 

Draycos atârna de pervazul ferestrei de la etajul trei. Aruncă o 
privire înăuntru, apoi muşină cu limba şi în cele din urmă vâări 
botul şi împinse geamul până când îl deschise complet. Un salt, 
o străfulgerare aurie şi dragonul se făcu nevăzut. 

Jack se întoarse şi scrută pădurea amuţită prin care se 
întrezăreau clădiri întunecate. Se simţea în nesiguranţă acum că 
dragonul nu mai era alături de el. Nădăjduia totuşi că se 
grăbeşte şi că mercenarii nu ticsiseră comandamentul cu 
camere de supraveghere, dar acum era deja prea târziu. Doar 
de înregistrări video cu dragoni aveau nevoie acum. 

Simţi o atingere uşoară pe umăr şi aproape că paraliză. Se 
răsuci violent, pregătit să-l vadă pe sergentul Grisko rânjindu-i 
prin ţeava carabinei. 

Nu era nici Grisko, nici măcar ţeava unei puşti, ci doar capătul 
unui prelungitor electric. 

Privi în sus. Draycos stătea la fereastră, ţinând cablul cu 
labele din faţă. 

— Schimbare de plan, şopti dragonul. Ar fi mai sigur să 
rămânem la etajul ăsta. 

Jack inspiră adânc, poruncindu-i inimii să bată din nou. 

— Bine, murmură el. Se prinse de cablu şi începu să urce. 
Ajutat şi de Draycos, ajunse de îndată la fereastră. 

— Pare să fie o hală de montaj, îşi dădu cu părerea dragonul. 
Ochii lui Jack căzură pe nişte mese lungi, ticsite cu utilaje 
electronice. 

— E probabil camera de întreţinere, rosti Jack, strâmbând din 
nas la izul de plastic ars. Mirosul era mai mult ca sigur temeiul 
pentru care muncitorii hotărâseră să lase geamul deschis peste 
noapte. 

— Însă nu văd nici un computer, adăugă el, lăsând fereastra 
aşa cum era înainte. 

Dragonul ciuli urechile spre uşa închisă. 

— Nu e nimeni pe hol. 

— Excelent, spuse Jack, îndreptându-se spre uşă. Privirea îi fu 
atrasă de o pungă cenuşie, pe care-o ridică. 

— Stai o clipă. 

Draycos se opri în dreptul uşii. 

— S-ar putea să aibă camere de supraveghere. 

Vâri degetele în pungă şi întinse materialul cât putu de tare. 

— Hai, că tu eşti cel cu ghearele în familia noastră. Fă-mi 
două găuri pentru ochi. 

Dragonul îşi arcui gâtul şi scoase la iveală o gheară. Făcu 
două tăieturi rapide, numai potrivite pentru ochii băiatului. 

— Satisfăcut? 

— Să vedem, rosti el cu fiori în glas, în timp ce-şi trăgea 
punga pe cap. Ghearele acelea lăsaseră dâre în metal şi 
aproape că-i tăiaseră degetele mai înainte. Şi totuşi erau gheare 
de maestru. Găurile veneau chiar în dreptul ochilor săi. Mai 
mult, îi permiteau să vadă şi în lateral, ceea ce era mai mult 
decât ceruse el. 

— Minunat. Urcă şi hai să mergem. 

leşiră pe un hol întunecat şi tăcut. Jack înainta lipit de perete, 
încercând să nu bage de seamă foşnetul plasticului. Birourile 
principale se aflau probabil la primele două etaje, dar, cu puţin 
noroc, putea găsi un computer legat la reţea prin preajmă. 

A doua cameră fu cu noroc. Pe lângă cele trei terminale din 
mijlocul încăperii găsi şi doi pereţi ticsiţi cu dulapuri pentru 
dosare. 

— Bingo, murmură Jack. Se pare c-am dat peste camera de 
arhivă. 

Capul dragonului se înălţă deasupra umărului său. Ochii lui de 
smarald scăpărau în lumina slabă pe care stelele o răspândeau 
în încăpere. 

— E o arhivă mai veche. Etichetele indică documente vechi de 
peste cinci ani. 

Jack se dezumflă de tot. Se închipuise deja cu tubul potrivit în 
mână, pe care urma să-l studieze mai apoi în linişte la adăpostul 
barăcii. 

— Ei, doar nu te aşteptai să ni-l înmâneze aşa, cu una, cu 
două, rosti el cu un aer filosofic. Inchise uşa şi se îndreptă spre 
computere. 

— Stai de pază? 

Draycos ieşi din mâneca lui. Deschise niţel uşa rămase cu 
urechea lipită de crăpătură. 

— Fă repede ce-ai de făcut, îl avertiză el. 

— Mersi, răspunse Jack sec, cu ochii la aparat. Nici nu mi-ar fi 
trecut prin gând să mă grăbesc. 

— N-o să dai de parole? întrebă dragonul, făcând uitată ironia. 

— Câte-n lună şi-n stele. 

— Poftim? 

— O să fie cu duiumul, traduse Jack. Dar ştiu câteva şmecherii 
de la unchiul Virgil. 

Lucră în tăcere câteva minute. Abordarea „şobolanul de 
canal”, aşa cum o botezase unchiul Virgil, nu dădea niciodată 
greş la computerele făcute de oameni, însă avea un dezavantaj: 
dura mult. Jack simţea broboane de sudoare scăldându-i faţa 
sub învelişul de plastic. Mai devreme sau mai târziu, paznicii 
aveau să lase baltă căutările şi să se întoarcă. Computerul 
răsufla din greu pe măsură ce codurile şoriceşti îşi făceau loc 
prin scutul programului. Brusc, Draycos înlemni. 

- Aud paşi. Vine cineva. 


Capitolul 8 


Jack şovăi. Să se dea bătuţi chiar acum, când erau atât de 
aproape... 

— Unde? 

— Pe scări, la capătul apropiat al coridorului. Urcă încet. 

— Ce etaj? Adică urcă de la primul la al doilea sau de la al 
doilea la al treilea? 

Draycos ciuli şi cealaltă ureche. 

— De la primul la al doilea. O singură persoană. 

Jack îşi muşcă buza. Mai mult ca sigur un paznic în rondul de 
noapte. Dacă verifica şi etajul doi ar fi avut suficient timp să 
extragă informaţiile de care avea nevoie. 

Draycos muşină aerul. 

— Simt o miasmă ciudată. Neplăcută... 

Încruntat, Jack se alătură dragonului. 

— Să miros şi eu. 

Draycos îi făcu loc, Jack inspiră o dată... şi fu de-ajuns. 

— S-o tulim. Inchise uşa complet şi se îndreptă spre fereastra 
din celălalt capăt al încăperii. Pe drum stinse computerul. 

— Hai. 

— Ce-ai simţit? întrebă Draycos, încercând să-l ajungă din 
urmă. 

— Împrăştie un gaz soporific înaintea lui, rosti Jack, făcând 
privirea roată. Din nefericire, în arhivă nu se găseau şi 
prelungitoare electrice. Mai trăgeam puţin gaz pe nas şi ne 
trezeam în ţara lui Moş Ene. Ce folosim pe post de funie? = 

— Nu-i nevoie, spuse Draycos, apropiindu-se de geam. Il 
prinse cu labele din faţă şi se ajută de bot pentru a-l deschide. 
Sar eu primul şi tu poţi să-mi sari în cârcă. 

— Cred că glumeşti, pufni Jack, întorcându-se la birouri. Din 
calculatoarele portabile atârnau, ca într-o încrengătură de mate, 
zeci de cabluri legate la imprimante, scannere şi tot soiul de 
aparate asemănătoare. 

— Aş putea să-ţi frâng spinarea. Sau să te ratez şi să-mi rup 
eu coloana. Ajută-mă să descâlcesc cablurile astea. 

Înnodă câteva cabluri laolaltă. 

— E prea scurtă, îl avertiză Draycos la vederea funiei 
improvizate. 

— E la limită, stărui Jack. 

Merse cu funia împletită la fereastră şi lăsă un capăt în jos. 

— Ţine-te bine de ea, adăugă el, înmânându-i celălalt capăt 
dragonului. 

Cu atâtea ghemotoace pe funie, coborârea avea să fie 
anevoioasă. Cu toate astea, se strădui să atingă pământul cât 
mai iute. Paznicul putea să-l surprindă pe Draycos în orice clipă, 
şi tubul de gaze era probabil o jucărie pe lângă ce mai avea la 
el. 

Dar sus domnea liniştea, iar nodurile erau bine strânse, astfel 
că în doar câteva clipe atinse capătul sforii şi se văzu nevoit să-i 
dea dreptate dragonului. Picioarele-i atârnau la doi metri 

deasupra pământului. Îşi îndoi puţin genunchii şi lăsă funia din 
mâini. 

Nici nu ateriză bine că se trezi cu Încrengătura de cabluri 
alături, şi în secunda următoare Draycos era lângă el. 

— E cineva prin preajmă? întrebă Jack. 

Dragonul îşi răsuci gâtul încolo şi-ncoace, sondând întunericul 
cu ochii lui de smarald ca două beculeţe pe un panou de 
comandă. 

Săgetă aerul cu limba şi ciuli urechile în toate direcţiile, ca pe 
două antene radar. 

— Nimeni. 

— Bine. Jack scoase masca de plastic şi-o aruncă în bătaia 
vântului. l-ar fi fost utilă până la intrarea în baracă, însă riscul ca 
mai apoi să se agaţe într-un tufiş era prea mare. Grisko şi 
matahalele lui aveau să apară cât de curând în căutarea 
intrusului şi, lăsând un indiciu în preajma barăcii sale, le-ar fi 
uşurat enorm de mult munca. Trebuia să aibă încredere în 
Draycos. 

Distanţa păru încă şi mai mare la întoarcere, dar nu 
întâmpinară nici de astă dată dificultăţi. Fie le-o luaseră înainte 
patrulelor de cercetare, fie Grisko îl lăsa deocamdată să-şi facă 
de cap. 

_ Draycos îl împinse pe băiat la fereastră, apoi sări în urma sa. 
In trei minute erau din nou sub pătură. 

— Ce facem acum? şopti dragonul de pe umărul său. 

Jack trase încet aer în piept. Inima îi bătea mai să-i sară din 
piept. Scăpaseră ca prin urechile acului. Unchiul Virge avea să 
fie negru de supărare când îi va povesti păţania, cu-atât mai 
mult cu cât nu reuşiseră mai nimic. 

— Nu ştiu. Dacă n-am fi lăsat grămada aia de cabluri acolo, ar 
fi putut să treacă drept o alarmă falsă. Acum nici gând de aşa 
ceva. 

— A fost vina mea, rosti Draycos supus. Sunt obişnuit să 
gândesc ca un războinic, nu ca un... 

— Hoţ? îi dădu Jack o mână de ajutor. 

— Da, rosti dragonul fără tragere de inimă, îmi pare rău, ştiu 
că vrei să dai uitării acest aspect al vieţii tale. 

— Stai liniştit. E bine să ştiu că sunt şi eu folositor echipei. 

— Mulțumită ţie sunt în viaţă. În ce mă priveşte, e mai mult 
decât aş putea să cer vreodată. 

— lar eu te primesc cu mare plăcere. Mă bucuram că nu sunt 
doar rulota ta personală. 

— Poftim? 

— Remorcă de turism. Casă mobilă. Jack clătină din cap. Las-o 
baltă. 

— Ah, înţeleg. 

— Oricum, nu-ţi face probleme în privinţa cablurilor. Şi dacă 
le-ai fi tras în birou, tot ne-ar fi dat de gol aşa împletite cum 
erau. N-aveai timp să le pui pe toate la locul lor. 

— Ce urmează? 

Cu ochii aţintiţi la patul de deasupra, răspunse: 

— Depinde dacă scăpăm sau nu basma curată. Dacă mă 
înhaţă mâine, aşteptăm momentul prielnic şi evadăm. 

— Ar fi bine ca în cazul acesta să avem şi transportul pregătit. 

Jack îl privi bănuitor. 

— Propui cumva să-i cerem ajutorul unchiului Virge? Tu? 

— Părerile mele despre filozofia lui de viaţă nu mă împiedică 
să lucrez cu el, răspunse Draycos sec. Se mişcă uşor de-a lungul 
pieptului său, un soi de foială dragonească. 

— Chiar dacă unchiul Virge nu e tocmai sufletul tău pereche? 

— Nu cunosc sintagma, mârâi dragonul. Repet. Sunt un 
bard-războinic K'da. N-am voie să amestec sentimentele 
personale cu munca. 

— Mă bucur să aud asta, spuse Jack, savurând momentul. 
Dragonul era mereu calm şi stăpân pe situaţie. Se vedea însă că 
nu-i pria schimbul acela de replici. 

— Mâine o să iau transmiţătorul cu mine, în caz că vrei să-i 
faci semn să coboare. 

— Numai să fie prin apropiere... 

— Este, îl asigură Jack. Dacă nu pun mâna pe mine, eu zic să 
parcurgem şi ultimele patru zile de antrenament înainte să ne 
luăm zborul. 

— Fără să mai încercăm o dată? 

— După ce i-am pus în alertă? Nici gând. Găsim noi altă 
grupare de mercenari unde să ne încercăm norocul. 

— Şi-atunci de ce nu plecăm de pe acum? 

— Va fi mai uşor să mă furişez după ce duc la bun sfârşit 
pregătirea. Şi, la o adică, Alison mi-a dovedit că puţină 
experienţă nu strică. 

— Probabil, spuse Draycos neîncrezător. Oricum, trebuie să 
fim pe fază. S-ar putea să nu te ia de la bun început. 

— O să am grijă, fii convins. Câţi nu mi-au dat târcoale până 
acum, tot aşteptând să calc strâmb? Ştiu cum stă treaba. 

— Îţi va fi într-adevăr de folos, rosti Draycos, fără prea multă 
convingere. Ar trebui să dormi. 

— Bună idee, oftă Jack. Acum, că se mai liniştise puţin după 
operaţiunea lor din miez de noapte, pleoapele-i atârnau greu. 

— Ne vedem la deşteptare. 

— Da, murmură dragonul. Stau şi mă-ntreb... 

Cu chiu, cu vai, Jack deschise un ochi. 

— Ce? 

— Dacă nu cumva nu eu, ci altceva le-a atras atenţia 
paznicilor. 

— Cum ar fi? 

— Essenay. Ziceai că e prin apropiere. 

Jack chibzui la spusele dragonului. Era posibil, de ce nu? După 
cinci zile în care nu dăduse nici un semn de viaţă, unchiul Virge 
zburase până aici, dornic să vadă ce se întâmplă. Necunoscând 
sistemul de securitate al mercenarilor, ar fi putut să declanşeze 
din greşeală alarma. 

— Tot ce se poate. ÎI întrebăm noi la momentul potrivit. 

Îşi arcui sprâncenele. 

— Dacă a fost într-adevăr unchiul Virge, ai mână liberă să-l 
sâcâi cât vrei cu treaba asta. 

— Nu doream să-l trag la răspundere. Mi-era doar teamă să 
nu fi păţit nava ceva. 

Jack se cutremură. 

— Vom afla noi cât de curând. 

Capitolul 9 


Nimeni nu dădu buzna în cazarmă înainte să sune 
deşteptarea. Nimeni nu veni să-l înhaţe cât era sub duş, în drum 
spre cantină sau în timp ce mânca micul dejun. Era o dimineaţă 
ca oricare alta: mâncarea era mizerabilă şi trompeta ce chema 
la instrucţie la fel de răguşită. 

Insă rutina fu brusc curmată la capătul celui de-al doilea 
antrenament. 

Zări un ofiţer îndreptându-se spre Grisko, tocmai când acesta 
răcnea ultimele comenzi. Le ordonă să ia poziţie de drepţi şi 
începu să discute în şoaptă cu ofiţerul. Locotenentul se întoarse 
către recruți, iar Jack îl recunoscu: era Basht, de la înrolare. 

— Atenţiune la mine, mugi Grisko. Următorii îl vor urma pe 
locotenentul Basht. 

— Brinkster, Kayna, Li, Mbusu, Montana, Randolph. 

Primi vestea ca pe-o ghiulea în stomac, ce-i răscoli mâncarea 
de la micul dejun. Cu inima cât un purice, trecu printre rânduri. 

— Alinierea, câte doi! ordonă Basht. Alison şi Jommy formară 
prima pereche. Jack şi Rogan Mbusu se încolonară în spatele lui 
Jommy, iar cele două fete, Brinkster şi Li, în spatele lui Alison. 

După cum se uita la ei, Jack era sigur că locotenentul va face 
un comentariu răutăcios, dar Basht se întoarse milităreşte şi 
părăsi terenul de antrenament. 

Cei şase copii porniră şi ei în pas cu locotenentul. Jack încerca 
să se dumirească ce se întâmplă, dar nu reuşea nicicum să 
dezlege iţele misterului. Jommy şi Alison erau de departe cei 
mai buni recruți şi deci putea însemna că grupul fusese 
constituit pe criterii valorice. Dar cum se explica atunci prezenţa 
lui şi a lui Mbusu, care nu erau tocmai în fruntea listei. Pe Li şi 
Brinkster le mai văzuse de câteva ori, dar nu păreau nici 
îndemânatice, nici nepricepute. Erau atât de comune şi atât de 
uşor de trecut cu vederea, încât nu aflase niciodată numele lor 
mici. 

Poate fuseseră aleşi la întâmplare. Dar cu o sută optzeci de 
băieţi şi doar douăzeci de fete în tabără, nu părea un joc al 
hazardului. 

Era încă adâncit în gânduri când realiză brusc că locotenentul 
Basht îi conducea spre comandament. 

Nici n-avusese timp să se calmeze bine, că inima lui o luă din 
nou razna. Deci asta era. Cum-necum aflaseră că el era eroul 
vizitei nocturne, iar grupul era doar un paravan ca să-l scoată 
din tabără. 

II simţi pe Draycos foindu-se sub cămaşă. Se pare că şi 
dragonul realizase cum stă treaba. 

— Uşurel, îi şopti el. Unchiul Virgil îi repetase de nenumărate 
ori că atunci când are de-a face cu autorităţile să nu le facă 
jocul. Eşti nevinovat până la proba contrară, obişnuia el să zică. 
Apoi adăuga: şi zece minute după. 

Numărul mercenarilor care păzeau comandamentul nu 
sporise. Jack se aştepta să îi ducă direct în sala arhivelor sau 
să-l separe întâi de restul grupului şi apoi să-l ducă sus. De 
aceea fu uşor surprins când Basht îi conduse într-o încăpere de 
la primul etaj. 

La vederea zecilor de computere ce ticseau camera, rămase 
cu gura căscată. In încăpere nu se afla decât un colonel subţirel, 
ce stătea lângă două mormane de cutii de carton. După privirea 
cu care-i întâmpină, Jack bănui că erau aşteptaţi. 

— Pe loc repaus, ordonă Basht. Recruţii se încolonară ca mai 
devreme. 

— Mbusu, ce ştii de Sunright? 

Sunright? Jack cotrobăi cu înfrigurare prin cotloanele minţii 
după numele ăla. Işi aminti: era una dintre lumile menţionate la 
secţiunea Misiuni curente din manualul Tăişului. Şi cam atât. 
Dacă-l lua Basht la întrebări, era pierdut. 

Aşa cum părea să fie Rogan. 

— Aăă. Glasul îi tremura teribil de fiecare dată când i se 
adresa unui superior. Lui Jack i se făcu milă de el. 

Şi, dintr-odată, rotiţele din creierul său începură să se învârtă. 

— Sunright, domnule. Tremurul din voce i se domolise. A treia 
planetă din sistemul Gamma Lartrin. Colonizată de oameni în 
2115. Cedată parprinilor şi agriţilor prin Tratatul Mcdougall în... 

— Lasă miorlăiala, i-o tăie Basht. Kayna, ce interese are Tăişul 
Hangerului pe acea planetă? 

— Tăişul a fost angajat de o colonie minieră de daublită a 
parprinilor pentru a-i proteja interesele în disputa cu o grupare 
de uzurpatori agriţi, rosti Alison sigură pe ea. Fireşte, excela şi 
la capitolul ăsta. Câteva detaşamente sunt staționate acolo de 
şaisprezece luni. 

— Climatul planetei? 

— Atmosfera destul de bogată în oxigen, se menţine în 
intervalul de toleranţă pentru om. Gravitaţia e cu trei procente 
sub Standardul Terran, temperatura medie cu două grade mai 
mică. 

Basht încuviinţă. 

— Cu cine ne confruntăm, Randolph? 

___— Agriţii au o grupare militară locală. Majoritatea voluntari. 
Insă au angajat şi trupe ale mercenarilor şamşiri?. 

— Raportul de forţe? întrebă Basht. Li? 

Fata se făcu mică sub privirea lui. 

— Nu-mi amintesc, domnule, răspunse ea cu glas sfârşit. 

Pentru câteva clipe, ochii locotenentului o sfredeliră, de parcă 
ar fi vrut să-şi taie tunel prin ea. Apoi trecură peste umărul ei. 

— Brinkster? Forţele noastre? 

Cu coada ochiului, Jack o văzu pe cealaltă fată tresărind. 

— Cred că avem opt sute de oameni la sol, domnule. 

— Crezi? 

— Avem opt sute de oameni, domnule, răspunse ea, mai 
sigură pe sine. 

— lar şamşirii au? Privirea lui Basht se opri în cele din urmă la 
Jack. 

Jack ştia că urma să împărtăşească soarta lui Li. Dar tocmai 
când se pregătea să-i spună locotenentului că habar n-are, simţi 


2 Şamşir - sabie persană de lungime mijlocie, cu lama curbă şi lată, 
cu două tăişuri (n. tr.). 

şapte pişcături pe braţul drept, şapte semnale grabnice date de 
gheara unui dragon. 

— Şapte sute, domnule, răspunse el, sperând că interpretase 
corect indiciul lui Draycos. 

| se opri inima în loc. Basht o săgetă cu privirea pe Li, dându-i 
de înţeles că era singura care nu se ridicase la înălţimea 
aşteptărilor. Se întoarse spre colonel şi înclină respectuos din 
cap. 

— Domnule. 

li cedă locul superiorului său, iar Jack răsuflă uşurat. De-abia 
acum înţelese că în timpul orelor de studiu Draycos citise 
manualul peste umărul său. Mare noroc avea cu el. 

Peste umăr, de pe umărul său, ceva de genul ăsta. 

— Sunt colonelul Elkor. In decursul zilei de ieri hangerii 
staţionaţi pe Sunright ne-au informat că şamşirii au făcut o gafă 
de proporţii. Dădeam de ceva vreme târcoale staţiei lor de 
transmisie InterWorld, aşa că s-au gândit să construiască una 
nouă. Intr-o regiune montană marcată pe harta noastră cu codul 
Şase Noiembrie. 

Se uită la ei de parcă se aştepta ca fiecare să ştie zona Şase 
Noiembrie. Jack încercă să-şi aducă aminte dacă secţiunea de 
misiuni era prevăzută cu o hartă a regiunii respective, dar nu 
reuşi. 

— Şansa face ca noi să avem un avanpost în acea zonă. Cu 
ajutorul unor computere performante, vom avea acces la toate 
transmisiunile lor extraplanetare. 

Făcu semn către cutiile de carton. 

— Acelea sunt computerele. Din acest moment voi veţi fi 
operatorii. Intrebări? 

Urmă un moment de tăcere. 

— Nici o întrebare? Credeţi că le ştiţi pe toate? se oţări la ei 
Elkor. 

Jommy ridică nesigur mâna. 

— Domnule, nu ştiu mai nimic despre telecomunicaţii. 

— Cu atât mai bine, murmură Elkor. Toţi sunteţi în aceeaşi 
oală. De-aia vă aflaţi aici. 

Sub supravegherea locotenentului Basht veţi urma un curs de 
trei zile care include spionaj electronic, decriptare, precum şi 
tehnici fundamentale de analiză. 

— In plus, veţi primi toate codurile pentru a lucra în sistemul 
nostru, adăugă Basht. Tăişul Hangerului va face din fiecare 
dintre voi un operator calificat. 

— Bănuiesc că nimeni n-are nimic împotriva schimbării de 
profil? spuse Elkor, ridicând o sprânceană. Dacă cineva are, să 
spună acum. Avem o droaie de recruți din care să alegem. 

Lucrurile erau cât se poate de clare. Stai aici şi faci muncă de 
birou, ieşi afară şi transpiri în continuare. Urmă un alt moment 
de tăcere, o tăcere fericită de astă dată. 

— Bun, rosti Elkor voios. De-acum înainte veţi fi divizia Tango 
Cinci Zulu. Locotenente? 

leşi apoi din cameră. 

— In regulă, spuse Basht, făcând semn către computere. 
Fiecare să ia în primire câte o staţie şi hai să-i dăm bice. 


O scurtă pauză la prânz, urmată de una şi mai scurtă la cină. 
De afară răzbăteau zgomote felurite, pe măsură ce recruţii 
făceau instrucţie, erau trimişi la exerciţii de tragere şi se 
întorceau pentru altă repriză de instrucţie. 

lnăuntru însă un glas monoton dădea întruna explicaţii: glasul 
lui Basht. 

Asfinţitul îi găsi încă în birou. 

— Înţeleg acum ce înseamnă supraîncărcare, îi şopti Jack 
dragonului, în timp ce-şi târa picioarele spre cazarmă. Mi-e 
teamă c-o să-mi bubuie creierul. 

— Poate următoarele zile vor fi mai uşoare. Ai primit cam 
toate informaţiile de care aveai trebuinţă. 

— Da, însă acum va trebui să învăţăm ce să facem cu ele. lar 
asta e întotdeauna mai dificil decât să ţii minte cifre şi date. 

li aruncă o privire dragonului, abia vizibil sub gulerul cămâăşii. 

— Că tot veni vorba de cifre, mersi că m-ai scos din rahat 
când a-nceput Basht să ne săgeteze cu întrebări. E una că ai 
citit chestiile alea, dar faptul că le-ai memorat m-a dat gata. 

— Sunt un bard-războinic K'da. E de datoria mea să culeg 
informaţii militare. 

— Mda. Lasă-mă să ghicesc, ai compus şi un cântecel despre 
misiunile Hangerului, nu? 

Urmă o scurtă pauză, apoi dragonul începu să fredoneze o 
melodie lină. 

— Pe-a Vulturului Stâncă două sute de hangeri ţin piept 
nestăvilitelor hoarde de tringeri. Opt sute sunt pe Sunright 
hangerii de ispravă, şi numai şapte are a şamşirilor pleavă. 

Jack dădu ochii peste cap. 

— M-ai lăsat fără cuvinte. 

— Mulţumesc, spuse Draycos sec. Mai sunt treizeci de versuri, 
dacă doreşti să le-asculţi. 

— Altă dată. 5 

Merseră o vreme în tăcere. In cele din urmă, dragonul rupse 
tăcerea. 

— Realizezi că ţi s-a întins o cursă, nu? 

— Evident. Să aud versiunea ta. 

— Au aflat că cineva a încercat să intre în arhiva lor. Te 
bănuiesc pe tine, dar nu sunt siguri. Prin urmare, ţi-au pus 
codurile la dispoziţie, în speranţa că vei încerca din nou la 
noapte. 

— Nu-i rău. Ai un talent înnăscut pentru escrocherie. 

— O iau ca pe un compliment. Mersi. 

— Pentru puţin. Mai e o chestiune. In caz că nu mă cred mai 
prost ca noaptea, ştiu că nu voi mai încerca o altă spargere 
după ce i-am pus în stare de alertă. 

— Şi atunci la ce se aşteaptă? 

— Una din două. Fie să intru cu tupeu de papugiu în baza lor 
de date chiar sub ochii lui Basht, în timp ce îmi dă indicaţii. 

— Cum adică tupeu de papugiu? 

— Adică o cutezanţă ce întrece orice limită, rosti Jack apăsat. 
Se săturase să-i tot dea explicaţii dragonului la fiecare cuvânt 
sau zicală pe care n-o înţelegea. Se jură că în clipa în care vor fi 
din nou la bordul navei îl va pune pe dragon cu burta pe 
dicţionar şi nu-i va da pace până nu-l va fi învăţat pe de rost. E 

ca şi cum un copil condamnat că şi-a ucis părinţii ar cere 
îndurare pe motiv că-i orfan. 

— Interesant cuvânt. La fel şi conceptul. Cealaltă posibilitate? 

— Să aştept până ajungem pe Sunright, unde voi accesa 
computerul avanpostului. 

— Crezi că vei găsi într-un avanpost informaţii despre navele 
Djinn-90? 

— Nu ştiu, dar trag nădejde, mărturisi Jack, în mare parte, 
asta am de gând să fac. 

— În mare parte? 

— Exact, rosti Jack, neputându-şi ascunde zâmbetul. Vezi tu, 
ei vor instala un program de urmărire pe computerele alea 
înainte să ajung eu. Vor fi avertizaţi de îndată ce voi încerca să 
intru în arhiva lor. 

— În schimb, tu vei folosi sistemul tău special de acces? 

— Chiar mai bine de-atât. Trebuie să aibă şi-o bază centrală 
de date pe acolo - evident, nu într-un avanpost pipernicit. 

— Ci în tabăra lor principală. 

— Fireşte. Cum avanpostul e nevoit să comunice cu baza, cele 
două sunt cu siguranţă legate la reţea. Şi, în caz că n-au fost 
atât de tâmpiţi încât să tragă kilometri de cablu prin ţara 
nimănui, e vorba de o transmisie radio. 

Draycos tresări. 

— Essenay. 

—  Întocmai. Odată ce i-am dat codurile de acces, unchiul 
Virge va scormoni prin arhiva lor după navele alea de luptă. 

Draycos tăcu pentru câteva clipe. Apoi spuse: 

— Asta înseamnă să mergem pe Sunright. Un loc unde se 
poartă lupte grele. 

— Orice lucru are şi părţile lui rele. Ce ştii despre avanposturi? 
Sunt luate des cu asalt? 

— Depinde de la caz la caz. Dacă nu prezintă pericol, va servi 
pe post de indicator pentru atacurile de artilerie. 

— Şi dacă prezintă pericol? 

— Va fi distrus. Cât mai repede cu putinţă. 

Jack strâmbă din nas. 

— Bănuiesc că aruncatul ochilor în curtea vecinului ar intra în 
a doua categorie, nu? 

— Dacă vecinul prinde de veste, fireşte. 

— Mă gândesc, oftă Jack. In regulă. Deci: misiunea noastră e 
să ajungem acolo, să luăm informaţiile şi s-o întindem înainte ca 
şamşirii să-şi dea seama ce se întâmplă. 

— S-ar putea să-şi fi dat deja seama. N-ar fi mai bine să 
plecăm acum şi să încercăm alt grup? 

Gândul îi dădea târcoale băiatului. Transmiţătorul era la 
îndemână, ascuns la brâu, sub cămaşă. Nu trebuia decât să 
meargă înainte, să sară gardul, şi Essenay l-ar fi săltat de-acolo 
fără ca hangerii să miroase măcar primejdia. 

Ar fi intrat apoi în altă grupare de mercenari, unde nu era 
privit cu ochi suspicioşi. La câte identități false avea pregătite la 
bord, putea să încerce la nesfârşit. 

Dar pierduse deja şase zile aici, fără să pună la socoteală şi 
durata zborului. lar timpul nu era de partea lor. 

— Nu, rosti el, încercând să se îmbărbăteze. Am ajuns până 
aici, hai să mergem până la capăt. i 

— Faci asta pentru poporul meu, spuse dragonul încet. Iți sunt 
profund îndatorat. 

— Da, păi, în locul tău nu m-aş apuca să scriu cecuri de 
pe-acuma, îl avertiză Jack. 

— Poftim? 

Jack închise ochii. 

— Nu contează. 


Capitolul 10 


Peste patru zile veni şi absolvirea. 

Jack nu participase niciodată la o festivitate de absolvire. 
Bine, nici la şcoală nu fusese. Toată educaţia pe care o avea 
fusese primită la bordul navei Essenay, supravegheat în 
oarecare măsură de unchiul Virgil. 

Punea rămăşag că festivitatea la care participa acum se 
deosebea cu mult de altele. În primul rând că nu dură mult. 
Grisko şi ceilalţi sergenţi de instrucţie îi aliniară pe recruți şi 
comandară câteva manevre demonstrative în faţa unui mic grup 
de ofiţeri îmbrăcaţi în straie militare. Printre ei se aflau colonelul 
Elkor şi locotenentul Basht, însă Jack nu-i recunoscu pe ceilalţi. 

După isprăvirea manevrelor, luară poziţie de drepţi pentru a 
asculta discursul lui Elkor. Unul scurt din fericire, în care le vorbi 
despre cât de norocoşi erau că făceau parte din Tăişul 
Hangerului şi cât de norocoşi erau hangerii să aibă aşa recruți. 
Pe urmă, locotenentul Basht citi împărţirea pe divizii şi plutoane, 
anunţă că părăsirea taberei se face a doua zi la ora şapte şi îi 
lăsă în voia lor. 

Mai târziu, sergenţii îi luară pe proaspeţii mercenari la o 
petrecere în cel mai apropiat oraş. 

— Un ritual bizar, comentă Draycos când Jack făcea al treilea 
drum spre toaletă. Credeam că alcoolul vlăguieşte oamenii. 

— Aşa e, spuse Jack, făcându-şi loc prin mulţimea de hangeri 
ce împânzeau cârciuma. Majoritatea erau deja chercheliţi, unii 
râdeau, alţii se clătinau, iar alţii adormiseră cu capul pe masă. 
Câţiva se îngrămădeau prin cotloane, livizi la faţă, străduindu-se 
probabil să nu vomite. 

— Nu înţeleg de ce Grisko şi ceilalţi ofiţeri permit un 
asemenea dezmăţ. Mai mult, de ce-l încurajează? 

Draycos nu zise nimic până când Jack intră în toaletă. 

— Băutura le dă copiilor impresia că au devenit adulţi. Ofițerii 
le dau voie să bea, considerând că experienţa trăită va întări 
legăturile dintre recruți. 

— N-o să le-ntărească decât senzaţia de greață, pufni Jack. 
Nici unul dintre copiii ăştia n-are habar ce face. Au pus probabil 
prima oară gura pe alcool. 

— Spre deosebire de tine. 

Jack ridică din umeri. 

— Unchiul Virgil m-a învăţat să beau. Zicea că s-ar putea 
să-mi folosească în vreo şarlatanie. După asta, mi-a spus să nici 
nu pun ochii pe băutură, decât dacă sunt forţat de împrejurări. 

În caz că n-ai observat, sunt încă la prima bere şi abia dacă am 
băut jumate din ea. Restul serii am băut apă. 

— Am observat. In anumite aspecte unchiul Virgil te-a 
povăţuit bine. 

— Unchiul Virgil avea un instinct de supravieţuire bine 
dezvoltat, rosti Jack, scoțând transmiţătorul de sub cămaşă. In 
meseria noastră, puţin abur la tărtăcuţă e deseori fatal. La fel şi 
reflexele amorţite. Oricând mă pot trezi că trebuie să las totul 
baltă şi să spăl putina. 

Trase aer în piept şi ridică transmiţătorul. 

— Unchiul Virge n-o să fie prea încântat. 

Unchiul Virge nu era deloc încântat. 

— Nu asta ne-a fost înţelegerea, băiete, scrâşni el în difuzor. 
Nici pe departe. 

— Da' ce, crezi că eu ţopăi de bucurie aici? i-o întoarse Jack. 
Pur şi simplu nu există altă cale. 

— Cum să nu existe? rosti unchiul Virge, dintr-odată mieros şi 
sfătos. S-a terminat, băiete. 

Ai făcut tot ce ţi-a stat în putinţă. Dar nu ne-a ieşit pasienţa, 
am pierdut potul cel mare şi e timpul să spunem lucrurilor pe 
nume. Tu şi bardul-războinic n-aveţi încotro, trebuie să apelaţi la 
StarForce. 

— Credeam că am mai discutat treaba asta. Pentru mai multă 
siguranţă, Draycos nu trebuie să se dezvăluie nimănui. 

— Şi faptul că te târăşte într-o regiune de război se numeşte 
siguranţă? Şi dacă Draycos moare, ce se-ntâmplă cu ai lui? 

— Nu voi fi omorât, rosti Draycos calm. Şi voi avea grijă de 
Jack. 

— Promisiuni mari. Şi dacă o faci lată, cum ai de gând să-ţi 
îndrepţi greşeala? O să-ţi prezinţi scuzele din mormânt? 

— N-o să mă cert cu tine, i-o tăie Jack. Era suficient de 
tulburat şi nu-i ardea să vorbească despre morminte. Mergem şi 
cu asta basta. Vrei să ştii planul sau nu? 

— Dă-i drumul, mormăi unchiul Virge îmbufnat. 

Jack îl puse în temă, dar Virge nu fu deloc impresionat. 

— Asta-i planul? rosti el batjocoritor. Atât a reuşit 
bardul-războinic să născocească? Nici nu mă mir că ai lui pierd 
războiul. 

Jack se crispa, dar nu îndrăzni să-l privească pe Draycos. 

— Da, ăsta-i planul. Intrebarea e dacă ne laşi în plata 
Domnului sau dacă pui şi tu umărul. Deci? 

— Fireşte că pun şi eu umărul, rosti Virge şi mai îmbufnat. Ştii 
exact unde mergeţi? 

— Un avanpost al Tăişului, Şase Noiembrie. Pe hartă era la 
sud de Muntele Ursului şi la sud-vest de Dealurile Cenugşii. Poţi 
să faci rost de hartă? 

— Da. Gata, o am. 

— Basht ne-a spus că vom ateriza într-un mare oraş al 
parprinilor numit Mer'seb. De acolo, detaşamentul nostru va fi 
transportat la Şase Noiembrie. Bănuiesc că sediul hangerilor şi 
baza lor de date sunt acolo, dar trebuie să verifici, bine? 

— Desigur. 

— În regulă. Nu cumva ai dat târcoale taberei, stai să-mi 
amintesc, joia trecută? 

— Nici gând. Sunt în spaţioport, exact unde m-ai lăsat. De ce? 

— Eram curios. Or fi văzut paznicii ceva de s-au bulucit la 
gard. 

— V-a zădărnicit planul? 

— Dimpotrivă, ne-a deschis calea spre sediu. 

— Unde n-ai fost în stare să obţii informaţiile trebuincioase, 
rosti unchiul Virge apăsat. 

Motiv pentru care ne-am înhămat la planul ăsta şi mai nebun. 

Jack se cutremură. 

— Probabil. Bag de seamă că n-avem altă cale. 

— Bănuiesc că n-ai aflat unde e linia frontului pe Sunright. 

Jack se uită la Draycos, care-i răspunse printr-o lunecare 
scurtă a capului. 

— Habar n-am. Dar o să ne dăm seama când o să vedem din 
ce direcţie vor începe gloanţele să ne vâjâie pe la urechi. 

— Nu-i de glumă, băiete, rosti unchiul Virge sumbru. Şi avea 
dreptate. 

— Imi cer scuze. 

— „Cu braţe ostenite şi ochi păienjeniţi, luptau din greu 
ostaşii alături de răniţi”, murmură Draycos. 

— Nici asta nu-i de glumă, mărâi unchiul Virge. 

— Îmi cer scuze şi-n numele lui, spuse Jack, aruncându-i o 
privire încruntată dragonului. Despre ce vorbea acolo? 

— Trebuie să plec. Ne vedem pe Sunright. 

Închise transmiţătorul şi-l îndesă în cămaşă. 

— Nu-i încântat, dar nici n-a făcut tărăboi prea mare. Asta-i un 
semn bun. 

— Sau poate se recunoaşte neputincios în faţa dorinţei tale. 

— Poate. Ce-i cu braţele alea ostenite? 

— Sunt versuri dintr-un poem. Am început să-mi traduc 
poeziile în limba voastră. Târziu în noapte, în timp ce tu dormi, 
se-ntâmplă să-i recit strofe unchiului Virge. 

Jack zâmbi răutăcios. Unchiul Virgil nu se împăca nicicum cu 
poezia, şi probabil varianta lui computerizată o agrea şi mai 
puţin. 

— Poemul povesteşte Bătălia de la Chatii, rosti Draycos cu 
fiori în glas. Shontinii şi dragonii K'da apărau podul de atacurile 
Valahgua, permiţând unui grup de extratereştri civili să se 
refugieze în spatele lor. Războinicii nu ştiau însă că o parte 
dintre civili erau în solda duşmanului şi s-au trezit atacați din 
două părţi. 

Jack se cutremură. 

— Înţeleg de ce nu i-a picat bine. Şi războinicii... vreau să zic, 
au murit? 

— Cei mai mulţi au scăpat. Mi-am amintit versurile astea când 
ai spus că nu ştii unde se află linia frontului. Deci nu unchiul 
Virge s-a furişat în apropierea taberei. 

— Se pare că nu. Mi-era greu să-mi închipui că poate fi atât 
de neglijent. 

— Şi-atunci cine a stârnit vânzoleala aia printre paznici? 

— Nu ştiu. Poate li s-a năzărit. 

— Soldaţii profesionişti nu fac asemenea greşeli. 

— Probabil. Jack îl privi pe dragon. Aş dori să-mi cer scuze 
pentru remarca unchiului Virge despre poporul tău. 

— Nu trebuie să-ţi ceri scuze, îl asigură Draycos calm. Înţeleg 
de ce a făcut-o. N-a reuşit să ne abată de la planul nostru, aşa 
că a încercat să ne facă să renunţăm de ruşine. 

— Aha. 

O manevră demnă de unchiul Virgil. 

— Imi pare rău. Mă bucur că nu te-ai supărat. 

— N-am spus că nu m-am supărat. O undă de răceală 
străbătu glasul liniştit al dragonului. Am spus doar că-l înţeleg. 
În orice caz, tu n-ai nici o vină. 

Jack înghiţi în sec şi nu reuşi să zică decât „bine”. 

— Să ne-ntoarcem la petrecere. 


Transportoarele părăsiră tabăra la ora şapte fix a doua zi 
dimineaţă, eficiente, strălucitoare şi luminoase. 

Nu acelaşi lucru putea fi spus şi despre pasageri. 

Cei mai mulţi arătau - pentru a folosi una dintre expresiile 
preferate ale unchiului Virgil -ca moartea încălzită şi lipită de 
tigaie. Palizi şi fără vlagă, unii asudau de parcă tocmai urcaseră 
un munte, alţii dormeau pe ei când intrară în vehicul. 

Printre asemenea însoțitori, cineva care nu băuse şi era 
proaspăt ar fi atras numaidecât atenţia. Işi găsi un loc undeva la 
mijloc, lăsându-şi capul să atârne într-o parte. Din când în când 
se mai ciocnea de câte un coleg. 

Urcarea la bordul navelor nu se desfăşură în condiţii mai 
bune, dar cel puţin nimeni nu fu lăsat din greşeală în urmă, şi, 
din câte auzi Jack, nimeni nu se urcă din greşeală pe altă navă. 

Călătoria spre Sunright dură şapte zile. Tango Cinci Zulu era 
una dintre cele trei divizii de copii trimise pe planetă. Erau 
însoţiţi de Grisko şi de locotenentul Basht, care urma să plece în 
secunda în care termina raportul despre situaţia de-acolo. 

Alături de ei călătoreau şi două sute de mercenari ai Tăişului, 
care urmau să îngroaşe rândurile celor opt sute aflaţi deja pe 
planetă. 

O cifră de rău augur, gândi Jack. Sporirea cu o pătrime a 
numărului soldaţilor de la sol însemna fie că hangerii pregăteau 
ofensiva finală, fie că erau pe punctul de a pierde lupta. 

În ambele cazuri avea să se lase cu împuşcături. O căruţă de 
împuşcături. 

A doua zi, după ce toată lumea îşi revenise din mahmureală, 
Basht ordonă diviziei Tango să pregătească aparatura. Primiseră 
în sfârşit laptopurile pe care aveau să le folosească la Şase 
Noiembrie, şi fură necesare două zile pentru a încărca toate 
codurile şi informaţiile utile din computerul navei. 

Restul timpului îl petreceau exersând procedurile învăţate pe 
Carrion. Basht îi ameninţa că o să-i ţină în faţa calculatoarelor 
până vor şti să le mânuiască şi-n somn. 

Jack nu era convins că progresaseră prea mult. Dar trebuia să 
admită că Basht reuşise măcar pe jumătate. Până când ajunseră 
pe Sunright cu toţii se gândeau la proceduri şi în somn. 

In cele din urmă, dar mult prea repede, îşi atinseră destinaţia. 


Oraşul Mer'seb se afla într-o vale, înconjurat de dealuri înalte 
şi împădurite. Un râu leneş străbătea oraşul dinspre răsărit, 
cotind brusc înspre miazănoapte la scurtă vreme după ce 
părăsea urbea. 

Între marginea oraşului şi cotitura râului se întindea o 
suprafaţă stâncoasă şi netedă. Pe această pistă naturală asoliză 
nava Tăişului. 

Mercenarii de meserie ştiau pesemne procedura, pentru că se 
aliniară în dreptul ecluzei, echipați, înarmaţi şi pregătiţi s-o ia 
din loc. 

Când trapa se deschise, aceştia coborâră platforma şi se 
încolonară iute în rânduri de câte şase. Apoi se îndreptară în pas 
de marş spre oraş, de-a lungul unei străzi lungi şi drepte, 
specifică parprinilor. La comanda lui Grisko, cele trei divizii de 
copii se aliniară la coada coloanei. 

— Distractiv, n-am ce zice, bombăni Jommy lângă Jack în timp 
ce treceau de primele case de la marginea oraşului. Oare au de 
gând să ne ducă aşa până la avanpost? 

— Doar până la comandamentul Tăişului, îl lămuri Alison. E în 
cealaltă parte a oraşului. 

— De unde ştii? o iscodi Jommy neîncrezător. 

— Am văzut steagul când coboram de pe platformă, rosti ea 
cu blândeţe. Trebuie să fii mai atent la detalii, Randolph. 

Jommy bodogăni ceva în surdină. 

— Haide, vino-ţi în fire, îl dojeni ea. Nu-s mai mult de doi 
kilometri. 

— Dar nu văd rostul plimbării. 

— E probabil de ochii lumii. Uită-te la locuitori. 

Fără a-şi clinti capul - căci aşa fusese învăţat - Jack aruncă 
priviri fugare parprinilor de pe stradă. leşiseră în număr destul 
de mare să vadă parada. Majoritatea erau femei sau copii, dar 
văzu şi câţiva bărbaţi mai înalţi printre ei. 

Nu era o privelişte încântătoare. Chipurile subţiri ale 
parprinilor îi păreau mereu triste, dar parprinii pe care îi vedea 
acum arătau chiar mai trişti ca de-obicei. Copiii se cuibăreau 
lângă mamele lor, iar bărbaţii se strânseseră în grupuri de 
doi-trei şi şuşoteau. 

— Nu par foarte fericiţi să ne vadă, rosti el încet. 

— Poate n-au aflat că am venit să le dăm o mână de ajutor, 
mormăi Jommy ironic. 

— Sau poate cred că lucrurile au scăpat de sub control, îşi 
dădu cu părerea Alison. Se gândesc că nu merită tot efortul ăsta 
pentru o mină. 

— Ce să nu merite? S-o apere de tâlhari? 

— Să le dea vieţile peste cap. Tatăl meu spunea că avocaţii şi 
solaţii împart acelaşi cazan. Dacă nu poţi să-ţi rezolvi 
problemele fără ei, n-o să-ţi convină costul dacă-i laşi să le 
rezolve ei pentru tine. 

— Cred că e minunat să creşti cu un asemenea tată, pufni 
Jommy. 

Alison nu-i răspunse. 

Îşi continuară marşul în tăcere. Jack îi studia când şi când pe 
parprini, dorindu-şi să-i fi putut citi mai bine. Impresia era că 
asistă la defilarea unei armate de ocupaţie. 

Ajunseră într-un cartier cu clădiri de trei sau patru etaje, în 
mod evident centrul comercial al oraşului. Bărbaţii erau în 
număr mai mare ca adineauri. Mulţi dintre ei purtau mantii 
negustoreşti în culori vii sau straiele mai sobre din postav ale 

afaceriştilor. Printre ei se zăreau şi extratereştri din alte rase, 
chiar şi oameni. Pesemne Mer'seb era nucleul comercial pentru 
toate enclavele şi coloniile extraterestre împrăştiate în regiune. 

Din nou, Jack avu impresia că parprinii comentează în şoaptă 
trecerea mercenarilor. Unii însă se mulţumeau să privească. 
Extratereştrii aruncau câte-o privire fugară şi îşi vedeau de-ale 
lor. Nimeni nu făcea cu mâna, nimeni nu aclama. 

— M-am prins, izbucni Jommy. Pur şi simplu nu realizează că 
asistă la o paradă, atâta tot. Trebuia să aducem fanfara cu noi. 

— Amuzant, îl luă Alison în batjocură. Eu cred că tăcerea e 
binevenită. 

Ca la un făcut, tăcerea mulţimii fu răpusă de zgomote care 
păreau să vină de pretutindeni. Vuietul distant al rachetelor 
mici, rafalele mitralierelor mult mai apropiate, urletele şi 
vaietele îngrozite ale răniților şi ale muribunzilor. 

Hangerii erau atacați. 


Capitolul 11 


Sunetul focurilor de armă umplu aerul, susţinut la vocea a 
doua de armamentul greu şi de mici explozii ce răsunau pe 
toate străzile, întreaga coloană de soldaţi fusese atacată. 

Şi, ca un ageamiu ce era, Jack încremenise locului. 

— Mişcă-te! mârâi Draycos, gata să sară din pieptul său. 

Un atac. Soldaţi împuşcaţi şi ucişi fără milă. Civili neajutoraţi, 
prinşi în bătaia armelor. lar el, bardul-războinic K'da, stătea 
neputincios în formă bidimensională pe pielea lui Jack. 

O situaţie groaznică. Groaznică şi ruşinoasă în acelaşi timp. 
Unde s-a mai pomenit ca un războinic K'da să asiste pasiv lao 
luptă, să nu dea o gheară de ajutor? Ce mai, o încălcare făţişă a 
crezului său. 

Dar nu avea de ales. Dacă ceda impulsului de-a sări în 
ajutorul oamenilor, pe shontini şi K'da îi pândea o soartă crudă. 
Dacă duşmanul necunoscut care masacrase avangarda 
mercenarilor ar fi aflat că există un supravieţuitor, l-ar fi urmărit 

până-n străfundurile iadului. Şi odată cu moartea lui ar fi pierit şi 
orice prilej de-a da de veste flotei despre atac. 

Dar chiar când era pe punctul să se lase copleşit de indignare, 
Jack se trezi la realitate. 

— Ce fac? şuieră el şi ţâăşni spre marginea străzii. 

— Caută un adăpost, îl sfătui Draycos. Lunecând pe trupul 
băiatului, înfipse o gheară sub gulerul cămăşii şi desfăcu un 
nasture. După ce că se ascundea îndărătul hainelor, nici nu 
vedea nimic. Deschise şi ceilalţi nasturi până la nivelul pieptului 
şi privi în jur. 

Loc mai rău să fi prins într-o ambuscadă nu exista. Atacatorii 
se cocoţaseră pe clădirile de câteva etaje din jur şi profitau din 
plin de avantajul strategic. Un nor de fum se forma încet 
deasupra acoperişurilor, iar la ferestre se zăreau ţevi de puşcă. 
Atacul părea să vină din trei părţi: dinspre clădirea de trei etaje 
paralelă cu cea spre care Jack se îndrepta şi dinspre alte două 
clădiri de vizavi, fiecare de patru etaje. 

Dealurile ce mărgineau oraşul ofereau şi ele un avantaj. 
Probabil dintr-acolo veneau zgomotele de armament greu. Era 
fără îndoială un plan de atac bine pus la punct. 

Se izbi cu o pocnitură surdă de zidul clădirii, lângă un vas 
uriaş cu o tufă decorativă roş-albastră. 

— Nu-mi place deloc ce se-ntâmplă, rosti băiatul cu glasul 
tremurând. Işi scoase carabina Gompers şi se ghemui la refugiul 
vasului. Cum naiba..? 

Dar nu apucă să termine, căci în faţa lui apăru un chip furios, 
blocând vederea dragonului. 

Draycos încremeni. Insă hangerul n-avea timp de tatuaje cu 
dragoni. 

— Dă-mi aia! lătră el, înşfăcând carabina din mâinile băiatului. 
Apoi o luă la fugă cu arma la piept. 

— Minunat, răbufni Jack, făcându-se cât mai mic în spatele 
vasului. Ce-i de făcut? 

Draycos miji capul cât să-şi poată strecura un ochi prin 
deschizătura cămăşii, cât să-l vadă pe mercenar făcându-se 
nevăzut după colţ. Mitraliera i se legăna încă pe spate. 


69 


— Dorea o armă de distanţă, să tragă în atacatorii de pe deal. 
A lui nu avea bătaie lungă. 

— Sigur, murmură el, ghemuindu-se şi mai strâns. De parcă 
n-ar avea în cine să tragă aici. 

Intr-adevăr, ploua cu gloanţe din cele trei clădiri în care 
dragonul spusese că se află atacatorii. 

Hangerii încercau să riposteze, dar erau ţintuiţi la sol şi lipsiţi 
de pavăză. Trei dintre ei se năpustiră spre uşa unei clădiri, dar 
fură iute împrăştiaţi de un lanţ de explozii mărunte. 

Din fericire, majoritatea civililor izbutiseră să fugă. Unii 
căutaseră adăpostul gangurilor, alţii se refugiaseră în clădirile 
neocupate de inamic. Negustorii în straie colorate din afara 
zonei de luptă fugeau care încotro, asemenea unor flori în 
bătaia vântului. 

Draycos privi pe deasupra vasului. Priveliştea îi îngheţă 
sângele în vine. Trei parprini, unul înalt şi doi foarte mici, 
stăteau rezemaţi de zidul clădirii, înlemniţi de frică. O mamă şi 
puii săi, prinşi în mijlocul bătăliei. 

— Uite-acolo, civili! 

— Ce? întrebă Jack, fără să se clintească. 

— Civili, repetă Draycos. li arătă cu gheara. 

Jack înălţă capul fără tragere de inimă, cât să vadă şi el 
despre ce-i vorba. 

— Da, bine, i-am văzut. 

— Lasă văzutul şi dă-le o mână de ajutor, îi porunci el. Du-i 
într-un loc ferit. 

— Poftim? Uite, Draycos... 

— Fără discuţii, i-o reteză dragonul. 

De pe acoperişurile clădirilor inamice începu să plouă cu 
obiecte mărunte ce explodau la impact. 

Işi aminti că citise despre ele în manualul mercenarului. Se 
numeau bombe-popcorn şi erau aruncate dintr-un tun de 
popcorn. Cei trei parprini se ghemuiră şi mai tare unul într-altul. 
Mama îşi strângea la piept puii. 

— Eşti un soldat, îi spuse Draycos. Menirea unui soldat e să-i 
apere pe cei aflaţi în primejdie. Du-te şi apără-i. 

— Cum? rosti Jack jalnic, cu glasul tremurând. Abia dacă mă 
pot ajuta pe mine, cum vrei să-i ajut pe ei? 

Draycos îşi lungi periculos de mult gâtul prin deschizătură. De 
cealaltă parte a vasului, între Jack şi parprini, un set de trepte 
ducea către o firidă. Din unghiul acela nu vedea prea bine, dar 
părea că firida conduce spre o uşă. 

— Deschizătura din dreapta. Du-i într-acolo. S-ar putea să fie 
o intrare în clădire. Dacă nu, măcar vor fi feriţi de 
bombele-popcorn. 

Jack clătină din cap. 

— Nu pot, e prea departe. 

În acel moment un glonţ muşcă din vas, gata să-l dărâme 
peste Jack. Băiatul tresări şi se făcu şi mai mic. 

— Ascultă, rosti Draycos păstrându-şi calmul. Pe duşman nu-l 
interesează civilii. Altfel cei trei erau deja morţi. Prin urmare, nu 
vor trage în tine dacă vei încerca să-i ajuţi. 

Jack începu să tremure. 

— Dacă şi-aşa nu trage nimeni în ei, ce rost mai are să fac 
ceva? 

— Pentru că un ricoşeu nefericit s-ar putea să-i lovească dacă 
rămân acolo. Şi fiindcă e datoria ta. 

Jack îşi încordă muşchii. 

— Bine, rosti el, şi trase aer în piept. Mai aruncă un ochi peste 
vas, apoi ţâşni atât de brusc că-l luă pe Draycos prin surprindere 
şi începu să alerge în zigzag spre parprini. 

Dragonul abia avu răgazul să se lipească de pielea lui. 

— Haide, o zori Jack, trăgând-o pe mamă de mână. Haide, să 
ne refugiem înăuntru. 

Pentru o clipă, femeia parprină îl privi absentă. Jack o trase 
zdravăn de mână, făcând semne către firidă. Brusc, femeia îşi 
veni în fire. Cu iuţeala cu care ţâşnise Jack mai devreme, se 
ridică în capul oaselor, îi înşfăcă pe pui de mână şi se repezi 
spre clădire. 

Jack le acoperi spatele până ajunseră la trepte. Apoi trecu 
înaintea lor, deschise uşa şi intrară cu toţii. 

Încăperea ocupa toată partea din faţă a clădirii. Ici-colo se 
zăreau măsuţe rotunde pe care fuseseră aşezate cu grijă mici 

discuri colorate. Avea ferestre mari, fără perdele, orientate spre 
stradă şi spre părţile laterale. 

În mijlocul încăperii se înălța un set de trepte ce ducea la 
etajul al doilea, mărginit de balustrade metalice încovoiate. 

— Pune-i să stea lângă trepte, şopti Draycos. E locul cel mai 
ferit de gloanţe. 

— Ar trebui să fiu afară, bombăni Jack în timp ce-i mâna pe 
parprini spre trepte. Ar trebui să-i ajut. 

— Nici să nu te gândeşti, i-o reteză Draycos. N-ai armă. 
Trebuie să rămâi aici şi să-i păzeşti pe civili. 

— Dar sunt colegii mei, nu? Tu eşti cel care-i dă întruna cu 
datoria. Vrei să rămân aici şi să-i las în plata Domnului? 

— N-ai cum să-i ajuţi, rosti dragonul, săgetând aerul cu limba 
prin deschizătura de la cămaşă. Mirosul parprinilor era nou 
pentru el şi se strădui să-l memoreze. 

— Bine, spuse el cu un oftat prelung. Ai grijă. 

Îi ajută pe parprini să se rezeme de trepte, timp în care 
strecură mâna deasupra balustradei. 

Draycos sări ca din puşcă şi urcă scările, cu solzii zornăind, 
gata de luptă. 


Capitolul 12 


Al doilea etaj semăna leit cu primul: spaţii largi, marfă 
împrăştiată pe măsuţe, ferestre neacoperite. Draycos urcă la al 
treilea etaj. 3 

Acolo găsi în sfârşit ce căuta. Incăperea nu fusese destinată 
mărfurilor, ci era împărţită într-un labirint de mici 
compartimente joase, asemenea spațiilor cu birouri. Mai mult 
decât atât, ferestrele erau -parțial ascunse după draperii 
ornamentale. La adăpostul pereților despărțitori, îşi croi drum 
spre una dintre ferestre şi privi cu grijă afară. 

Cealaltă clădire nu se afla la mai mult de patru metri 
depărtare, o nimica toată pentru un războinic K'da. Nu zări pe 
nimeni la ferestre. Atacatorii păreau mai preocupaţi de stradă. 

Nu neglijaseră însă protejarea acestei laturi, căci între cele două 
clădiri ploua cu bombe-popcorn. 

O metodă interesantă de apărare, pe care shontinii şi K'daii 
n-o întrebuinţaseră niciodată. Un lansator aflat probabil pe 
acoperiş scuipa încontinuu bombe-popcorn. Când treceau de 
marginea clădirii, o mică paraşută se deschidea şi schimba 
brusc direcţia proiectilului, îndreptându-l spre pământ. Apoi 
paraşuta plesnea, lăsând bomba să cadă la viteză normală. 

Pentru câteva clipe, Draycos studie tiparul bombelor. Dacă-şi 
calcula bine paşii, era floare la ureche. 

Acoperişul clădirii era puţin mai înalt şi nu putea ştii dacă 
tunul de popcorn era manevrat de cineva sau nu. In manualul 
mercenarului scria că dispozitivele respective erau automate, 
deci probabil fusese lăsat în voia sorții. Oricum, îşi asuma riscul. 

Privi în jos şi nu-şi putu ascunde zâmbetul. Indiferent de 
menirea lor, bombele-popcorn aveau şi un binevenit efect 
secundar. La fel cum împuşcăturile de la fereastră creaseră un 
nor de fum în jurul acoperişului clădirii, şi bombele creaseră o 
pâclă groasă la sol. Dacă ar fi sărit, nu l-ar fi văzut nici 
atacatorii, nici cei atacați. 

Deschise fereastra şi făcu câţiva paşi îndărăt. Se arcui, gata 
să sară, cu ochii la bombele ce treceau prin faţa geamului. Inima 
îi bătea repede, irigându-i muşchii, pregătind trupul pentru 
efortul ce avea să urmeze. Cu coada ochiului văzu auriul solzilor 
preschimbându-se în negru pe măsură ce valul proaspăt de 
sânge îi iriga şi restul trupului. 

Războinicul K'da era pregătit. 

Sosise momentul potrivit. Işi înfipse ghearele în covor şi ţâşni 
înainte. 

Intr-o clipită era la fereastră. Sări, se propti cu picioarele din 
spate de pervaz şi se aruncă. 

Dacă nu-şi calculase bine paşii, era prea târziu să mai 
schimbe ceva. Din fericire, nu greşise. Străbătu neatins grindina 
artificială şi ateriză pe balustrada ce împrejmuia acoperişul. 

Tunul de popcorn îşi scuipa încărcăturile aducătoare de 
moarte din centrul acoperişului. Aşa cum anticipase Draycos, nu 
era păzit de nimeni. Inaintă pe sub şuvoiul de bombe. 

Tunul pe care-l avea acum în faţă se deosebea puţin de cel 
prezentat în manualul lui Jack, dar nu atât de mult. Tăie cu două 
lovituri de gheară cablurile de alimentare şi ploaia de bombe 
încetă. 

Alături de mecanism se afla o trapă prin care se cobora în 
clădire. Deschise încărcătorul tunului şi scoase două bombe. 
Pregătit să le arunce la nevoie, ridică niţel trapa şi îşi vâri limba. 

Prin mirosul greu de explozibil adulmecă un iz de 
extraterestru. Mirosul de parprin era de asemenea prezent, însă 
vag şi rânced. Mai puternic era mirosul de om. Nici oamenii, nici 
extratereştrii nu păreau a fi prin preajmă. 

Deschise trapa. Câteva trepte înguste duceau spre o uşă 
deschisă. Nu zări atacatori, sisteme de alarmă sau capcane. 
Agăţă bombele sub braţ şi cobori treptele. Uşa deschisă dădea 
spre un coridor cu alte zece uşi. Apartamente sau birouri 
private, hotărî el. Se furişă în tăcere de-a lungul coridorului, 
ciulind urechile şi muşinând cu limba în dreptul fiecărei uşi. 

Atacatorii se aflau în spatele celei de-a doua şi celei de-a 
patra uşi pe partea dinspre stradă. Aşeză bombele în faţa celei 
din urmă, astfel încât să explodeze la deschiderea uşii, apoi 
se-ntoarse la cea de-a doua şi o deschise. 

Atacatorii erau aşezaţi la fel ca în schemele din manualul lui 
Jack. Lângă fereastră, un trepied susţinea o armă subţire cu 
țeavă lungă, înclinată spre stradă, încinsă cu o cartuşieră ce se 
încovoia într-o valijoară. 

Cel care o mânuia făcea parte dintr-o specie pe care Draycos 
n-o mai întâlnise până atunci. Era scurt şi îndesat, cu urechi 
mari. Din pielea-i pestriță roş-violetă îi ieşeau pe alocuri 
grămăjoare de pene. Purta o vestă de luptă cu galoane la umeri 
ce înfăţişau o sabie lungă şi curbată, şi era cu siguranţă 
extraterestrul pe care Draycos îl adulmecase mai devreme. 

Se aşezase departe de fereastră, cu picioarele încrucişate şi 
rezemat de un birou. Intr-o mană ţinea un monitor, iar în 
cealaltă o manetă, şi cu ajutorul lor ghida arma de la distanţă. 

Nesăbuitul stătea cu spatele la uşă, probabil încredinţat că 
urechile sale clăpăuge îi vor da de ştire dacă se apropia cineva. 

Draycos nu-i oferi prilejul să-şi îndrepte greşeala. Dintr-un salt 
fu în spatele lui şi cu o singură lovitură îl izbi cu capul de birou, 
lăsându-l fără simţire. 

Dragonul se aplecă deasupra soldatului, ascultându-i bătăile 
inimii. Extraterestrul era viu, dar cu siguranţă leşinat pentru 
multă vreme. 

Mai avea o singură cameră de rezolvat şi pe urmă nu mai 
avea ce să facă. Se îndreptă spre uşă, dar brusc se opri. Un 
gând îi încolţi în minte. 

Studie cu atenţie maneta. Apoi, manevrând cu delicateţe 
comenzile, orientă ţeava spre clădirea de vizavi. Cu ochii la 
monitor cercetă faţada clădirii până descoperi fereastra de unde 
o mitralieră asemănătoare scuipa rafale de gloanţe în stradă. 

Zâmbind în sinea lui, fixă ţinta şi trase. 

Rezultatul fu pe măsura aşteptărilor. Lovi din plin cealaltă 
mitralieră, zgâlţâind-o ca pe o momâie de paie şi răsturnând-o 
în cele din urmă pe o parte. Roti arma spre dreapta până găsi 
altă mitralieră şi deschise din nou focul. Asta era mai solidă şi fu 
nevoit să tragă de două ori. 

Luă la ochi următoarea clădire, conştient că mai avea foarte 
puţin timp. Dacă operatorii mitralierelor distruse erau iuți la 
minte, aveau să-l înştiinţeze numaidecât pe cel din camera de 
lângă de faptul că arma căzuse în mâini inamice. lar soldatul 
avea să încerce s-o recupereze. 

Duşmanul era ager la minte şi chiar mai rapid decât se 
aşteptase Draycos. Cele două bombe-popcorn lăsate pe coridor 
explodară. 

Inamicul se apropia. 

Mai avu timp să distrugă o ultimă mitralieră, apoi aruncă 
maneta, porni înspre uşă şi sări. Se răsuci în aer şi se înfipse cu 
ghearele în lemnul peretelui, chiar deasupra uşii. 

Şi chiar la timp. Uşa se deschise violent şi o rafală de gloanţe 
se revărsă asupra încăperii. 

Văzându-l pe tovarăşul său întins la podea, soldatul ţinti spre 
birou, singurul ascunziş firesc. Gloanţele muşcară din lemn, 
împrăştiind aşchii în toate direcţiile. Privind la rămăşiţele 
biroului, Draycos se felicită în sinea lui că nu se refugiase acolo. 

75 


Rafala se potoli şi un soldat uman trecu cu băgare de seamă 
pragul, gata să tragă în orice mişcă. Dragonul îi arse o labă după 
ceafă. 

Dar acest mercenar era plămădit dintr-un material mai dur 
decât colegul său prăbuşit la podea, căci, deşi se împletici, reuşi 
să rămână în picioare. Scutură din cap de parcă ar fi vrut să-şi 
domolească vârtejul din creier, dar primi încă o lovitură cu 
coada, taman în acelaşi loc. Omul scăpă arma din mână şi se 
prăbuşi la podea. 

Draycos ieşi din cameră şi se îndreptă spre trepte. Coridorul 
era pustiu, însă nu pentru multă vreme. Auzea deja paşi urcând 
scările de la etajul inferior. Puteau să fie alţi atacatori, veniţi să 
vadă ce se petrecea, putea la fel de bine să fie un grup de 
hangeri. Oricum, era timpul să plece. Urcă treptele şi ajunse pe 
acoperiş, unde constată că nu se mai auzea nici un foc de armă. 

De cum scoase capul pe trapă, află şi de ce. In depărtare se 
zăreau trei aeronave gonind în direcţia lor. Mult aşteptatele 
întăriri ale Tăişului Hangerului. Era şi cazul. 

Traversă acoperişul, trăgând nădejde că Jack era tot acolo. 
Dintr-o singură mişcare sări pe balustradă, după care plonjă 
spre fereastra de unde venise. 

Saltul nu fu întru totul precis, aşa că întinse labele înainte să 
treacă prin fereastra deschisă. După ce-şi recăpătă echilibrul se 
strecură printre birouri şi cobori treptele până la al doilea etaj. 
Acolo se opri şi ciuli urechile. Cei trei parprini vorbeau în şoaptă, 
cu glasuri încordate. Se aflau tot la baza scării. 

Din nefericire, Jack nu dădea nici un semn de viaţă. Să fi 
plecat oare altundeva? N-ar fi fost deloc lucru uşor să se 
întoarcă la el fără să-l zărească refugiații. 

ŞI, dacă nu se mişca iute, parprinii ar fi fost cea mai 
neînsemnată dintre problemele sale. Odată cu sosirea 
aeronavelor şi încetarea atacului, hangerii se puseseră pe 
treabă. Printre primele lor sarcini era verificarea clădirilor. 

Şi clădirea în care se aflau ei, fireşte. 

La vederea balustradei îi veni o idee. Era de metal, iar metalul 
e un bun conductor pentru sunet. Aşa că o lovi uşor cu ghearele 
de trei ori. 

Spre marea lui uşurare, auzi imediat lovitura de răspuns. 

Ridică cu grijă capul, cât să-l poată vedea. Jack se sprijinea cu 
o mână de balustradă, lovind-o nerăbdător cu degetele. 

Draycos se furişă în jos pe trepte, atinse mana băiatului şi se 
strecură pe sub mânecă, lunecând în poziţia lui obişnuită. 

La timp! Uşa se deschise cu putere. Dragonul scoase un ochi 
prin deschizătura de la cămaşă. 
_ În cadrul uşii apăru sergentul Grisko cu o mitralieră în mâini. 
In spatele lui Jack îi zări pe Alison Kayna şi pe Jommy Randolph. 

— lată-l, rosti Jommy, arătându-l cu degetul. V-am zis eu. 

— Mi-ai zis, mi-ai zis. 

Grisko îl pironi cu privirea pe Jack. 

— Tu ce mama dracului cauţi aici? 


Capitolul 13 


Mâna lui Jack zbură de pe balustradă şi înţepeni lângă trup. 

— l-am ajutat pe civili să-şi găsească adăpost, domnule, rosti 
el, făcând semn către parprinii îngrămădiţi la podea. Au fost 
prinşi în focul luptei. 

— Ce băiat de ispravă, spuse Grisko cu acreală, însă 
încântarea din vorbe nu i se citea pe chip. Ţi-a dat cineva un 
ordin în sensul ăsta? Sau l-ai născocit de unul singur? 

— Şi ai hotărât să te ascunzi laolaltă cu ei? adăugă Jommy. 

— Ţine-ţi fleanca, Randolph, se răsti Grisko la el, fără să-l 
scape pe Jack din priviri. Ai primit vreun ordin, Montana? Ţi-a dat 
cineva vreun ordin, Montana? 

— Nu tocmai, domnule, mărturisi el, simțind cum îl trec 
năduşelile. 

Nemaipomenit. Scăpase teafăr din atacul inamic doar ca să-i 
facă ai lui de petrecanie. Şi nu de glonţ se temea el. Manualul 
vorbea de pedepse aspre pentru dezertori. 

— Nu se afla nimeni în preajmă să-mi dea ordine, rosti el, 
încercând să-şi scoată cămaşa pe undeva. 

— In manual sunt specificate douăsprezece ordine pentru 
situaţii de luptă. S-o iei la sănătoasa era cumva printre ele? 

Jack îşi muşcă limba. 

— Nu, domnule. 

Un parprin începu să bocească. 

lar lui îi veni o idee năstruşnică. 

— Dar îmi aduc aminte că una dintre principalele îndatoriri ale 
mercenarului e să slujească nevoilor clientului. Cum pe Sunright 
clienţii noştri sunt parprinii, am presupus că toţi parprinii intră 
sub incidenţa articolului. i 

— Hai că m-ai dat gata, rosti Grisko. Insă protecţia civililor e 
cu trei linii sub sprijinul camarazilor. 

Alison părea agitată. 

— Mă-ntreb unde i-a dispărut carabina, murmură ea. 

Cu aceiaşi ochi necruţători, Grisko privi întâi la umărul său, 
apoi la podea şi la mesele dimprejur. 

— Bună întrebare. Ai şi un răspuns la fel de bun? 

Ar fi zâmbit Jack în momentul acela, dar nu îndrăznea. Tocmai 
i se oferise o portiţă de ieşire. 

— Mi-a luat-o un hanger. 

Grisko se încruntă la el. 

— De ce? 

— Presupun că dorea să tragă în lunetiştii de pe deal. N-avea 
la el decât un Heckler-Colt MP-50. Total nepotrivit pentru 
distanţe mari. 

— Şi-atunci de ce nu ţi-a dat HC-ul lui? 

— N-am avut timp să-l întreb, domnule. Mi-a înhăţat pur şi 
simplu carabina şi dus a fost. Ca să fiu sincer, adăugă el cu falsă 
smerenie în glas, cred că mercenarii de carieră nu dau două 
parale pe noi. 

Buza sergentului tresări. 

— Nu-i condamn. 

Işi mută privirea de la Jack la parprini şi din nou la Jack. 

— Bine, afară cu voi, la aliniere. Recuperează-ţi carabina şi 
mişcă-ţi hoitul în formaţie. 

Făcu stânga-mprejur şi ieşi ţanţoş pe uşă. Jommy îi aruncă o 
privire sumbră, apoi o luă pe urmele sergentului. 

— Adio curte marţială, spuse Alison. Ce păcat, se anunţa un 
proces interesant. i 

— Imi pare nespus de rău că te dezamăgesc. işi luă rămas 
bun de la parprini şi o luă înspre uşă. Dar m-ai văzut pus la zid, 
e şi asta ceva, nu? 

Fata ridică din sprâncene. 

— Hei, te-am scos din rahat, ce vrei mai mult de-atât? 

— Puteai să-i spui mai devreme că l-ai văzut pe maimuţoiul 
ăla smulgându-mi arma din mâini. 

— Intr-adevăr. Dar de ce-aş fi făcut-o? 

— Pentru că Grisko mai avea puţin şi făcea spume la gură! S- 
ar fi putut să nici nu te bage în seamă, la cât de hotărât era să 
mă termine în momentul ăla. La asta te-ai gândit? 

— Cum să nu? Dar dacă interveneam din prima clipă, aş fi dat 
impresia că iau partea unui dezertor, şi ne trezeam amândoi 
puşi la zid. La asta te-ai gândit? 

Jack o privi în ochi şi simţi supărarea părăsindu-i uşor trupul. 
Un foc ardea mocnit în adâncul acelor ochi. 

Furie, ciudă, determinare. Şi nu în ultimul rând teamă. 

Sentimente pe care le încercase de la o vreme încoace. Mai 
precis de un an, de când murise unchiul Virgil. 

— Credeam că suntem tovarăşi de arme, rosti el încet. 

Ea îi aruncă o privire de gheaţă. 

— Nu-mi pun pielea la bătaie pentru tine, Montana, îi 
răspunse ea pe acelaşi ton. Sau pentru oricine altcineva. Apoi se 
întoarse şi ieşi pe uşă. 

— Bine. Măcar ştim cum stau lucrurile. 

— Ce persoană deosebită, murmură Draycos. 

— Da, deosebită precum o boală tropicală. Hai să-l găsim pe 
măscăriciul care mi-a şutit arma. 


Îl găsi după câteva minute bune de căutări. Avu nevoie de şi 
mai mult timp să reintre în posesia carabinei. Individul arunca în 
continuare priviri bănuitoare în direcţia dealurilor şi nu dorea să 
renunţe cu una, cu două la arma de mare distanţă. li spuse 

toate acestea lui Jack într-un limbaj care l-ar fi umplut pe Grisko 
de mândrie. 

Insă chiar atunci ofiţerii sunară încolonarea. La auzul numelui 
de Grisko, soldatul se lăsă mai uşor înduplecat. Trăgând o 
ultimă sudalmă, îi îndesă carabina în mâini şi se alătură nervos 
detaşamentului său. 

La îndemnul lui Draycos, Jack înlocui încărcătorul pe jumătate 
gol cu unul nefolosit. In scurt timp, coloana de mercenari defila 
din nou pe străzile oraşului. 

Dar mersul le era mai puţin ţanţoş, iar privirile mai puţin 
încrezătoare erau mereu aţintite spre ferestrele clădirilor. 
Armele atârnau din nou pe umăr, însă degetele soldaţilor căutau 
involuntar trăgaciul. Aeronava de vânătoare ce le însoțea 
marşul de la înălţime ţineau treze în mintea tuturor imaginile 
celor petrecute. 

Tăişul Hangerului primise astăzi un pumn în nas. 

Schimbarea se petrecuse şi în rândul civililor. Străzile erau 
acum pustii, iar cei care treceau din greşeală pe lângă coloana 
de soldaţi îşi duceau degrabă paşii în altă parte. 

Mai devreme, localnicii fuseseră neliniştiţi şi bănuitori. Acum 
erau înfricoşaţi de-a binelea. 

Jack oftă în sinea lui. Era clar că plimbarea asta prin oraş nu-şi 
atinsese scopul, oricare-ar fi fost el. 

Ajunseră în curtea comandamentului fără alte peripeții. Atunci 
sosiră şi transportoarele cu echipamentul, prilej de mare 
învălmăşeală, până îşi găsi fiecare dulăpiorul şi restul armelor. 

Jack îşi închipuise că şederea lor în Mer'seb va dura câteva 
zile, înainte să pornească spre avanpostul Şase Noiembrie. Însă 
după numai un ceas de la sosirea lor opt detaşamente primiră 
ordinul să se pregătească de plecare. Printre ele şi Tango Cinci 
Zulu. 

Urcară într-un avion de transport Linx care-i aştepta în curtea 
comandamentului. Diviziei lor se alăturară două grupuri de 
mercenari adulţi. Sergentul Grisko urma şi el să-i însoţească, 
însă doar pentru a le da o mână de ajutor cu stabilirea. 

Linxul era o aeronavă spațioasă, care ar fi putut găzdui de trei 
ori mai multe persoane. Pentru Jack, asta însemna mai mult loc 

de desfăşurare şi în consecinţă ocupă două scaune în spate, 
lângă un gemuleţ. Pe unul îşi aruncă bagajul, iar el se instală pe 
celălalt. Dacă îşi ţinea ochii lipiţi de geam, putea să-şi închipuie 
că mergea într-o excursie. 

Într-o excursie, nu într-o zonă de război. 

Speranţe deşarte. Spre deosebire de celelalte aeronave ale 
Tăişului, Linxul chiar avea înfăţişarea unui avion militar. Două 
mitraliere de calibru mare se iţeau de sub aripa butucănoasă şi 
îi furau mereu privirile. Aripa era vopsită în culori de camuflaj, 
pentru a feri avionul de ochii duşmanului cât se afla la sol. 

Nici peisajul nu încânta peste măsură. Colinele împădurite ce 
înconjurau Mer'sebul lăsară locul unei câmpii presărate cu 
lacuri, doar pentru a-şi face din nou apariţia după o bucată de 
vreme. Grisko le spusese că zborul până la Şase Noiembrie va 
dura două ore, ceea ce-l făcu pe Jack să se întrebe cât de mare 
e teritoriul pe care şleahta asta de mercenari trebuia să-l 
păzească. 

Îmbătat cu astfel de gânduri voioase, îşi rezemă fruntea de 
geamul rece şi adormi. 

O împunsătură uşoară îi împrăştie somnul. Deschise ochii şi 
făcu privirea roată. 

Nu se înghesuia nimeni în el. Mai precis, nimeni nu-i dădea 
vreo atenţie. Rogan Mbusu, cel care se afla cel mai aproape de 
el, se tolănise cât era de lung pe două scaune şi sforăia în 
surdină. Soarele amiezii descria umbre lungi în jocul cu relieful. 

Simti din nou împunsătura. Era gheara lui Draycos. Felul unui 
dragon de-a te sâcâi. 

— Ce-i? şopti el în direcţia umărului. 

— Trebuie să vorbim. 

— Acum? 

— Acum. 

Doar jacheta şi cămaşa îl feriră pe Draycos de privirile 
furioase ale băiatului. Ce mai, dragonul avea un dar să aleagă 
cele mai nepotrivite momente. 

Dar trebuia să-i facă hatârul. Desfăcu centura, merse pe lângă 
depozitul de echipament până în coada aeronavei, unde găsi o 

toaletă. Zăvori uşa, apoi se uită după camere de supraveghere. 
Nu erau. 

— Sper să fie important, îl avertiză el. Cobori capacul şi se 
aşeză. 

Cu un val de greutate, Draycos ţâşni de sub gulerul băiatului, 
aterizând cu uşurinţă în dreptul chiuvetei. 

— E important. li aduci aminte de harta ce descria 
împrejurimile avanpostului Şase Noiembrie? 

— Mi-ai tulburat odihna ca să-mi dai lucrare la geografie? 

— Ascultă-mă, rosti Draycos pe un ton grav. Dealurile Cenuşii 
străbat harta de la nord-vest la sud-est, iar Muntele Ursului se 
înalţă la nord de avanpost. Am dreptate? 

— Da. Dealurile Cenugşii se întind înspre miazăzi până la lacul 
Octrani, din care izvorăşte, înspre vest, Râul Partanra. 

— lar un afluent al râului străbate Mer'sebul, oraşul parprin pe 
care tocmai l-am părăsit, nu? 

— Aşa e, căscă Jack. Ce-i cu asta? 

— Simplu, rosti Draycos. Nu ne îndreptăm spre locul indicat 
pe hartă. 


Capitolul 14 


Ca la un semn, toată oboseala i se scurse din trup, iar Jack se 
ridică în capul oaselor. 

— De unde ştii? 

— Sunt un bard-războinic K'da. E meseria mea să descifrez 
hărţi. Am privit peisajul pe geam. 

Stomacul lui Jack făcea tumbe. 

— Cât de mult am deviat? 

— În mod normal, trebuia să ne îndreptăm pe o rută estică, cu 
câteva grade înspre nord. Iniţial am urmat această direcţie. Dar, 
în urmă cu un ceas, avionul a început să cotească spre nord. 

Zburau de o oră şi jumătate. In treizeci de minute aveau să 
aterizeze. Asta dacă era să-i dea crezare lui Grisko. Poate nici el 
nu ştia ce se petrece. Sau poate ştia. 

— Încotro ne îndreptăm? 

— În jumătate de oră vom fi la marginea vestică a Dealurilor 
Cenuşii. La cinci sute de kilometri de Şase Noiembrie. 

— Şi dacă nu aterizăm acolo? 

— Dacă mergem mai departe, vom intra fie în zone neutre, fie 
pe teritoriu inamic. 

Jack îşi muşcă buza. Minunat. 

— Ce ne facem? 

— Nu uita că avem două detaşamente de soldaţi înarmaţi 
până-n dinţi cu noi. Or fi ştiind ei despre ce-i vorba. 

Ştia dragonul ce ştia. Dacă pilotul era un spion al inamicului 
încercând să-i ducă în alt loc, trebuia să dea piept grupului de 
hangeri. Jack bănuia că nici ei nu doresc să-şi încheie zborul pe 
teritoriul duşmanului. 

Pe de altă parte, n-ar fi fost prea isteţ din partea lor să 
deschidă focul într-un avion aflat la mare altitudine. 

— Mă duc să vorbesc cu Grisko. Hai, treci la loc. 

Dragonul se strecură ascultător pe sub mâneca băiatului. 
După ce încheie nasturii de la guler, Jack ieşi. 

Grisko stătea singur în spate, în cealaltă parte a avionului. 
Probabil de-acolo putea să-i supravegheze mai bine pe tineri. 

Doar că în clipa aia nu supraveghea pe nimeni. Avea ochii 
închişi, iar capul i se legăna uşor pe spătar. 

Jack îşi ţuguie buzele. Ştia că n-o să-i pice bine sergentului. 

— Domnule sergent? 

Grisko îi răspunse cu ochii închişi. 

— Ce-i, Montana? 

— Cred că am luat-o pe altă rută. 

Grisko miji o pleoapă şi îl ochi pe sub gene. 

— Poftim? 

— Nu ne îndreptăm spre Şase Noiembrie, ci spre nord. 

Grisko miji şi celălalt ochi şi cercetă chipul băiatului pentru o 
clipă. 

— Te felicit pentru observaţie, rosti el în cele din urmă. Aşa se 
face că am primit alte ordine. Şamşirii şi-au mutat ieri staţia de 
transmisie în punctul Kilo Şapte. Intr-acolo ne-ndreptăm. 

— Ah, exclamă Jack. 

Deci asta era. Simplu şi firesc. Nici vorbă de vreo deturnare 
îndrăzneață. 

O singură problemă. Unchiul Virge se îndrepta spre Şase 
Noiembrie, ceea ce însemna că planul de sustragere a datelor 
privind navele Djinn-90 se ducea de râpă. Mai rău, când venea 
momentul să şteargă putina, salvarea lui se va afla la peste 
cinci sute de kilometri distanţă. 

Grisko se holba încă la el. 

— Te deranjează ceva? 

— Nu, domnule, rosti Jack, încercând să-şi ascundă 
îngrijorarea. Imi cer scuze că v-am trezit. 

— Juma' de ceas până la aterizare, spuse Grisko, lipindu-şi la 
loc pleoapele. Aş trage-un pui de somn în locul tău. Ceva-mi 
spune că vei sta de strajă la noapte. 

Lui Jack îi pică faţa. 

— Am înţeles, să trăiţi. 

Se întoarse la locul său şi se ghemui lângă geam. Umbrele 
copacilor se alungiseră, vestind lăsarea serii. 

— Nu-mi place deloc, şopti Draycos, după ce-i desfăcu nasturii 
gulerului. 

— Nici mie. Mai deschise câţiva nasturi şi se răsuci, 
permițându-i dragonului să privească pe geam. 

— Nu cunosc prea bine tehnologia voastră, rosti el, dar la 
shontini şi K'da un dispozitiv care leagă prin unde planetele e 
masiv şi greu de urnit. Oricum, nu într-o singură zi. 

— Şi unchiul Virgil a montat o mică staţie de transmisie 
InterWorld pe Essenay, dar n-o folosea de frică să nu-i dea 
poliţia de urmă. 

— Un asemenea transmiţător nu poate fi montat nici măcar 
pe navele noastre mari. Sunt obişnuite la voi? 

— Nu chiar, rosti Jack îngândurat. Ştiu că cele mai mari nave 
StarForce au aşa ceva, şi bănuiesc că şi câteva pacheboturi 
spaţiale. Dar dacă stau bine să mă gândesc, nu-mi amintesc ca 
vreunul dintre amicii unchiului Virgil să fi avut un transmiţător 
de felul ăsta pe navă. Trebuie să fi plătit o căruţă de bani pentru 
el. Sau poate l-a furat. 

— Înseamnă că transmiţătorul şamşir e greu de transportat. 
Reamplasarea lui cere mult timp şi osteneală. Şi ar fi o manevră 
greu de tăinuit. 

Jack încuviinţă. El şi dragonul erau pe aceeaşi lungime de 
undă. 

— Cu alte cuvinte, le-ar fi luat vreo două săptămâni să 
pregătească locul, să-l dezasambleze şi să-l transporte. Trebuia 
să fim înştiinţaţi cât încă eram pe Carrion. 

— Exact. Şi dacă de-abia ieri s-au pus în mişcare, nu era 
necesar să plecăm în seara asta. 

— Puteam să aşteptăm câteva zile în Mer'seb, până ar fi 
instalat-o. 

— Fireşte. Fie şamşirii au aflat de intenţiile noastre şi încearcă 
să ne zădărnicească planurile, fie ni se ascunde ceva legat de 
misiune. 

— Tot ce-i posibil, spuse Jack, scărpinându-se pe obraz. Există 
şi o explicaţie mai simplă. 

— Anume? 

— Şamşirii s-au răzgândit în privinţa destinaţiei 
transmiţătorului şi nimeni nu şi-a bătut capul să ne spună până 
azi. 

— Dar informaţia dată la timp e esenţială pentru războinic. Ce 
motive ar avea să ne ascundă diverse lucruri? 

— Hei, sunt un biet boboc, îţi aminteşti? Nimeni nu trebuie 
să-mi dea mie raportul. 

— Vorbeşti cu geamul? susură un glas familiar în spatele său. 

Draycos se piti iute la locul său, făcându-l pe Jack să-şi muşte 
limba. 

— Bună, Alison, rosti el, întorcându-şi privirile. Păi da. 
Credeam că-i o practică obişnuită. 

— Nu mai spune. 

li înşfăcă bagajul şi-l aruncă fără pic de fineţe alături, apoi se 
aşeză lângă Jack. 

— Stai să ghicesc. Te zgâiai la geam pentru că doreai să-ţi 
aduni gândurile. 

Jack o privi a lehamite. 

— Jalnic. Spune-mi că n-ai venit aici doar pentru-atăt. 

— Nu chiar, voiam să admir priveliştea de pe scaunul tău, 
spuse Alison, lungindu-şi gâtul ca să vadă deasupra lui. Şi să 
aflu ce-aveai de discutat cu Grisko. Jack miji ochii. 

— Ce vrei să zici? 

Ea îl privi răbdătoare. 

— Tu. Grisko. Discuţie. Acu' două minute. Vrei să-ţi spun pe 
litere? 

— Mulţumesc, dar mă descurc, mârâi Jack, şi trec peste faptul 
că-ţi bagi nasul pe unde nu-ți fierbe oala; se pare că nu ne 
îndreptăm spre Şase Noiembrie, ci spre Kilo Şapte. 

De data asta Alison era nedumerită. 

— De ce? 

— Grisko zice că şi-au mutat transmiţătorul. Pentru o clipă i se 
păru că-i citeşte în ochi trăirea aceea intensă pe care-o mai 
zărise odată. Dar fata încuviinţă şi spuse doar „bine”. 

— „Bine”? repetă el. Bine şi-atât? 

— Ce mai e de zis? Dacă au mutat transmiţătorul, mergem şi 


noi după el. 

— Dacă tu zici, ridică Jack din umeri. Ochii fetei căzură pe 
pieptul său. 

— Deci despre asta vorbea toată lumea? Jack se încruntă. 

— Ce? 


— Tatuajul, îi făcu ea semn cu capul. Drăguţ. 

Jack privi în jos. Într-adevăr, o parte din falca dragonului se 
întrezărea printre doi nasturi de la cămaşă. 

— E mai drăguţ decât îţi închipui, rosti el, fără să-şi ascundă 
mândria din glas. E răsucit în jurul trupului, vezi? 

Trase puţin de guler pentru a dezvălui mai mult din chipul 
dragonului. Ultimul lucru pe care şi-l dorea era să-i facă reclamă 
lui Draycos, şi probabil Draycos îşi dorea asta cu atât mai puţin. 
Dar întâlnise destui oameni tatuaţi să ştie că un tatuaj nu e 
făcut pentru a fi ascuns. Alison era destul de ageră la minte, şi 
ar fi putut să cadă la bănuieli dacă nu se fălea cu dragonul. 

— Uite, capul e cel mai mişto. Stai puţin să desfac... 

— Nu trebuie, rosti Alison iute. Eram curioasă dacă nu se 
aseamănă cu tatuajul purtat de vechii Cavaleri ai Dragonului. 

— Ţi-am spus că n-am auzit de ei până luna trecută. 

— Tu nu, dar poate cel care ţi l-a desenat ştia mai multe. 

— Ah. 

Asta nu-i trecuse prin minte. 

— Şi? 

— Şi ce? Nici pe departe. Cavalerii Dragonului îşi purtau 
tatuajele între omoplaţi, chiar sub gât. Un mic dragon răsucit, în 
formă de cerc. Mult mai mic ca al tău. 

— Văd că ştii ceva despre ei. 

Fata ridică din umeri. 

— i-am mai spus, am sursele mele. Mereu o plăcere să 
vorbesc cu tine. 

Se ridică şi se întoarse la locul ei. 

— Interesant, şopti Draycos. 

— Ce? Obsesia ei pentru tatuaje cu dragoni? 

— Faptul că a băgat de seamă că discutai cu Grisko. Are un 
bun spirit de observaţie. 

Jack îşi închise cămaşa. 

— Şi e al naibii de băgăreaţă, întări Jack. Mă întreb dacă ei 
ştiu că ăsta nu-i prima grupare de mercenari în care s-a înscris. 

— Nu ştiu. Te gândeşti să le spui? 

Jack îşi lăsă privirile să rătăcească pe geam, cântărind 
posibilităţile. Dedesubt, umbrele nu  conteneau să se 
alungească. Asfinţitul era pe-aproape. 

— Nu, hotărî el într-un sfârşit. Să fim totuşi cu ochii pe ea. 

Linxul străbătu ultimii kilometri razant cu bolta pădurii, 
ocolind câte un copac mai înalt, câte un deal sau câte o stâncă 
mai răsărită. 

Jack se holba la marea de verde ce înconjura aeronava, 
încredinţat că urmau să se prăbuşească dintr-o clipă în alta. 
Astfel de manevre erau floare la ureche pentru unchiul Virge, 
dar nu el ţinea de manşă acum. 

Din fericire, pilotul era stăpân pe situaţie. Şerpui prin pădure 
fără să izbească vreun obstacol şi ateriză peste câteva minute 
într-un luminiş, la rădăcina unui munte. 

Dacă baza de pe Carrion mai era cum era, avanpostul Kilo 
Şapte părea de-a dreptul primitiv. Singura clădire mai acătării 
era o magherniţă şubredă construită din prefabricate. Grisko le 

aduse la cunoştinţă că acolo se afla comandamentul şi că era 
locul unde divizia Tango Cinci Zulu urma să-şi instaleze 
aparatura. 

Restul avanpostului era format din patru corturi înălțate la 
umbra copacilor. Două dintre ele serveau probabil pe post de 
dormitoare, iar celelalte două în chip de cantină şi depozit de 
armament. Undeva mai jos de tabără, înspre apus, se înălța 
solitar inconfundabilul cort îngust: latrina. 

In depărtare, atât la nord cât şi la sud, se zăreau două 
dispozitive de apărare. Nu era mare lucru de capul lor, două 
găuri din care câteva puşti îşi scoteau ţevile la iveală. Insă 
gândul că tabăra nu putea fi invadată fără ca Tăişul să răspundă 
cu foc era oarecum liniştitor. 

Soarele era la asfinţit când părăsiră Linxul. Mercenarii se 
puseră de îndată pe treabă, descărcând echipamentul şi 
ducându-l la corturi. Jommy şi restul echipei Tango Zulu erau şi 
ei ocupați cu transportul computerelor la comandament. 

Aşa cum se aşteptase, Jack fu desemnat santinelă în rondul 
de noapte. Postul se afla cam la şaizeci de metri la sud de 
tabără, probabil la patruzeci de metri mai jos de dispozitivul de 
apărare. Şaizeci de metri de mers la vale. 

— lată-ţi cuşca, rosti Grisko, oprindu-se lângă un copac ce 
părea a fi un mesteacăn cu pielea bolnavă. 

— Cuşcă? 

— Postul de santinelă, spuse Grisko tărăgănat. N-ai citit 
manualul? 

— Cred că am sărit peste partea aia, mormăi Jack. Citise 
manualul şi niciunde nu era menţionat termenul „cuşcă” pentru 
a defini postul de santinelă. 

Dar n-avea rost să-şi mai bată gura. Era pus santinelă pentru 
că îl trezise pe Grisko în timpul zborului. Dacă se lua la harţă cu 
omul nu făcea decât să pună gaz pe foc. 

— Atenţie la mine, mugi Grisko. li prezentă patru monitoare 
mici şi rotunde care fuseseră pironite în trunchiul copacului. 
Fiecare înfăţişa o imagine uşor neclară şi fiecare putea fi 
acţionat cu o manetă înfiptă în lemn puţin mai jos. 

— Ăsta-i sistemul tău Argus. Îţi aduci aminte sistemele Argus, 
nu? 

— Da, domnule, răspunse Jack cu mai multă încredere. Argus 
era un sistem inactiv de supraveghere ce trimitea imagini de la 
o zonă la alta. Punctul de distanţă, numit şi „ochiul”, era la cel 
mult două sute de metri în faţă, legat de monitor printr-un cablu 
de fibră optică. Santinela putea să rotească ochiul cu ajutorul 
manetei care era legată printr-un cablu paralel cu primul. 

Jack îşi aminti că atunci când citise pentru prima oară despre 
sistemul Argus, i se păruse cel mai ridicol şi mai primitiv sistem 
din întregul univers. De-abia mai târziu, când mai aflase câte 
ceva despre electronică şi detectoare de surse electrice, 
realizase că sistemul avea totuşi un avantaj. In inima pădurii, 
componentele unui sistem cu senzori obişnuit s-ar deosebi ca 
lupul într-o turmă de oi. Argus, pe de altă parte, ieşea la iveală 
doar dacă duşmanul se împiedica din greşeală de cabluri. 

— Nu mă-ndoiesc, mormăi Grisko. Indepărtă panoul protector 
de pe o tăbliță fosforescentă care înfăţişa harta regiunii. Postul 
lui se afla în mijloc, iar marginea taberei undeva în jos. 

— Aici sunt amplasați ochii, rosti el, indicând patru puncte pe 
hartă. Vei fi înlocuit la miezul nopţii. Ai grijă să n-adormi. 

Porni către comandament. 

— Dacă e de rău? 

— Cum adică? 

— In caz că vine inamicul. Nu primesc un transmiţător sau 
ceva cu care să dau alarma? 

Grisko se uita la el de parcă nu era în toate minţile. 

— Fii serios. Duşmanul habar n-are că ne aflăm aici. 

— Dar... 

— Uite cum facem, i-o reteză Grisko. Dacă-i vezi, scoate-ţi 
carabina laser şi trage. O să băgăm noi de seamă, crede-mă. 

Şi cu asta se făcu nevăzut în bezna ce cuprindea încet 
întreaga pădure. Doar sunetul paşilor săi pe covorul de frunze 
veştede se mai auzea acum, dar în scurt timp încetă şi acesta. 
Tăcere. 

lar Jack şi Draycos erau singuri. 

Capitolul 15 


Lui Jack nu-i plăcea defel pădurea. La drept vorbind, nu-i 
plăcea natura în general. Işi petrecuse mai toată viaţa în oraşe 
şi spaţioporturi sau în nave precum Essenay. Locuri cu lumină 
din belşug, mulţi oameni şi fără zgomote ciudate. 

Ocazional, când unchiul Virgil mai făcea câte-o şarlatanie, se 
ascundeau câteva zile pe moşia cuiva sau într-o cabană la 
munte. Dar noaptea şi-o petreceau de obicei înăuntru. Natura 
era bine mersi în afara zidurilor. 

Ultima oară înfruntase duşmanul verde pe lota Klestis cu o 
lună şi ceva în urmă. Făcuse câteva plimbări scurte în afara 
navei, majoritatea în timpul zilei şi vreo două noaptea. 
Plictiseală şi nelinişte duse la extrem. 

Dar măcar avea pătuţul lui confortabil la bordul navei şi ochiul 
vigilent al unchiului Virge care supraveghea împrejurimile. 

Unchiul Virge. 

încercă să străpungă întunericul pădurii cu privirea, cuprins 
dintr-odată de un val de neputinţă şi teamă. Cunoscuse 
asemenea trăiri încă de la trei ani, când realizase în cele din 
urmă că părinţii lui nu se mai întorc acasă. Urmase apoi 
moartea unchiului Virgil, în urmă cu un an, când brusc se trezise 
singur-singurel în tot universul, lăsat în grija unui calculator cu 
personalitate. 

Acum, în umbra atotcuprinzătoare a nopţii, temerile lui 
ieşiseră pentru a treia oară la suprafaţă. Căci, orice s-ar fi 
întâmplat cu Draycos, ştia în adâncul sufletului că relaţia sa cu 
unchiul Virge se schimbase pentru totdeauna. 

Gândul era înspăimântător şi străin ca pădurea dimprejurul 
său. Până să-l întâlnească pe Draycos, dusese o viaţă simplă şi 
mai mult sau mai puţin tihnită. Firea agasantă a computerului, 
moştenită de la unchiul său, era uşor de trecut cu vederea. 

Mai mult, computerul era singurul său prieten. 

Şoaptele nopţii începeau să-şi facă drum spre el prin 
întunecime. Îndeobşte insecte şi vietăţi mici şi din când în când 
câte-o pasăre sau un liliac zburau pe deasupra lui. Printre 

vârfurile arborilor se mai zărea încă cerul, dar în pădure noaptea 
se lăsase de-a binelea. 

Brusc, ceva mare şi greu îi ateriză pe grumaz. 

Sări ca ars şi dădu bezmetic din mâini, încercând să-l dea jos, 
apoi realiză că era Draycos care tocmai ieşise de sub gulerul 
jachetei. 

— Hristoase! şuieră el. Nu mai fă asta. 

— Ce să nu mai fac? rosti Draycos după ce ateriză cu zgomot 
înfundat pe covorul de frunze. 

— Las-o baltă. Se simţea ca un prost. M-ai speriat, atâta tot. 

Dragonul îşi înclină capul într-o parte. 

— Nu-ţi place aici. 

— Nu zău, Sherlock, pufni Jack. 

— Poftim? 

— Nu contează. 

Işi alungă gândurile negre şi se apropie de monitoarele Argus. 
Deasupra fiecăruia se aflau două filtre ce puteau fi culisate 
peste imagine. Incercă unul de curiozitate. 

Imaginea nu se schimbase mai deloc. Il încercă pe celălalt şi 
întunericul fu străpuns de mici crâmpeie de lumină. 

_ — Ahaa, rosti el satisfăcut, atât cât îi permitea împrejurarea. 
Asta-i infraroşul. Celălalt trebuie să fie pentru UV. 

— Cum? 

— UV e prescurtarea de la ultraviolete, îl lămuri Jack, culisând 
filtrele infraroşii peste restul monitoarelor. E un soi de lumină pe 
care omul n-o vede, dar câteva animale şi aparate o percep. 

— Şi infraroşiile? 

— Infraroşiile sunt căldură, spuse încet Jack, urmărind pe rând 
fiecare monitor: vietăţi mici şi păsări, nimic mai mult. Sunt 
emanate de corpuri calde. Bătăuşii care ne căutau pe Vagran 
foloseau detectoare cu IR. Când ne-am ascuns noi pe balconul 
acelor wistawki, îţi mai aduci aminte? 

— Da. Am fost surprins atunci că nu ne-au găsit. 

Jack ridică din umeri. 

— Probabil nu semeni a nimic cunoscut oamenilor din partea 
asta de galaxie. De fapt, s-ar putea să pari mort - ar trebui să-ţi 

facem o scanare cu infraroşii ca să fim siguri. În orice caz, te 
asigur că nu arăţi deloc a om. 

— Asta s-ar putea să ne fie de folos. 

— Ne-a fost deja. 

— Într-adevăr. Draycos studie şi el monitoarele. Imaginile nu 
sunt foarte limpezi. 

— De acord cu tine. Ce te aşteptai de la un sistem lipsit de 
curent şi surse electrice? 

Dragonul sări pe un buştean şi-şi alungi gâtul. 

— Poate ar trebui să cercetez zona. 

— Nici să nu te gândeşti. Tu să-mi stai locului. 

Dragonul îşi întoarse capul. 

— Să nu-ți fie teamă, Jack, şopti el pe un ton mângâietor. Sunt 
un bard-războinic K'da. O să am grijă de tine. 

— Mă bucur că eşti aşa încrezător. Dar n-am de gând să dau o 
raită pe autostrada bunelor intenţii. 

Vârful cozii lui Draycos tresări. 

— Te referi cumva la zicala „drumul spre iad e pavat cu bune 
intenţii”? 

— Da. De unde-ai auzit-o? se încruntă Jack. 

— De la unchiul Virge, rosti dragonul. Sări şi se prinse cu 
ghearele de trunchiul unui copac, încercând să străpungă vălul 
nopţii. 

— Într-una dintre acele şedinţe de poezie? 

— Întocmai. Cunoaşte multe zicale pe care le foloseşte să-şi 
argumenteze punctele de vedere. 

— Lasă-mă să ghicesc, rosti Jack, zâmbind pieziş. Punctul lui 
de vedere e că trebuie să-ţi iei tălpăşiţa şi să ne laşi naibii-n 
pace. 

— Cam asta e ideea. Nu crede că supraviețuirea poporului 
meu ar trebui să te privească în vreun fel. 

Undeva în faţa lor se rupse un băț. Jack tresări, înşfăcă 
Gompersul şi-l aţinti în acea direcţie. 

— Fii pe pace, îl linişti Draycos. E doar un animăluţ care-şi 
procură cina. 

Jack lăsă carabina jos, răsuflând uşurat însă fără zgomot. 

— Bine. 

Draycos se desprinse de trunchi şi ateriză lângă Jack. 

— Nu-ţi înţeleg teama. Credeam că îndeletnicirea anterioară 
te-a adus de multe ori faţă în faţă cu primejdia. 

— Dar nu aşa. Eram mereu copilul. Chiar şi când intram în 
seiful unei bănci ştiam că poliţia nu va trage în mine decât dacă 
îi ameninţam cu pistolul sau încercam să fug. 

Indreptă o cută a jachetei sale de uniformă. 

— Aici totul e diferit. Aici sunt o ţintă. Nu pentru că încalc vreo 
lege, ci pentru că port uniforma asta. Numai şi numai pentru că 
port uniforma asta. 

— Asta e menirea soldatului. Una dintre îndatoririle tale e să 
abaţi primejdia care-i pândeşte pe cei slabi şi neajutoraţi. 

— Visul meu de-o viaţă, pufni Jack. 

Draycos îşi înclină capul într-o parte. 

— E o meserie onorabilă, Jack. 

— O fi acolo de unde vii tu. 

— Aici nu e la fel? 

— De un' să ştiu? Oftă. Bine, recunosc că aşa e văzută şi la 
noi. De obicei. Insă pe Sunright nu suntem foarte iubiţi. 

— Nu înţeleg. 

— l-ai văzut pe cei ce-au asistat azi la paradă? Nu, probabil că 
nu i-ai văzut. Ei bine, nu ne-au întâmpinat cu flori şi urale, ca să 
zic aşa. 

— Nu e tocmai firesc să închini osanale în toiul unui atac. 

— Mă refeream înaintea atacului. Se chiorau la noi de parcă 
am fi fost agresorii şi nu apărătorii. După atac a fost şi mai rău. 
Le era teamă să se apropie de noi. 

Draycos rămase tăcut câteva clipe. 

— Voi sunteţi mercenari, nu soldaţi obişnuiţi. Poate aici se 
face diferenţa. i 

— Se poate. Cine ştie? Insă din lecţiile de istorie cu unchiul 
Virge am înţeles că oamenii îi tratau pe soldaţii obişnuiţi la fel 
atunci când mergeau într-un război nedorit. 

— E greşit, rosti Draycos hotărât. Soldaţii merită respectul şi 
cinstea celor pe care-i apără. Dacă războiul e nechibzuit, 
nemulţumirile lor ar trebui să ţintească spre conducători. 

— Hei, ţi-am spus doar cum stau lucrurile. Nu eu scriu istoria, 
eu doar ţi-o povestesc. 

— Înţeleg, murmură dragonul. 

Sări din nou pe buştean, sondând întunericul. Jack se pomeni 
cercetând silueta dragonului, o umbră întunecată pe un fundal o 
idee mai deschis. 

— Era diferit la voi, nu? Vreau să zic, ai tăi luptau pentru 
supravieţuire. E cu totul altceva. 

— Într-adevăr. Mai existau voci care se împotriveau, dar erau 
liniştite de conducători. 

— Destul de repede, bănuiesc. Cu toţii eraţi obligaţi să 
deveniți războinici? 

— Toţi trebuiau să primească instruire militară. 

Dintr-odată glasul său deveni moale şi visător. 

— Cei care nu se înrolau erau trimişi în funcţii de sprijin. Era 
singura cale. 

— Imi dau seama, spuse Jack. 

Deci nu era aşa mare scofală că era un bard-războinic? Sau 
poate Draycos era mândru de titlul de bard? 

— Cu alte cuvinte, orice K'da e capabil să facă ce faci tu? 

Dragonului nu-i căzu bine remarca. 

— Nicidecum, rosti el iritat. Oricine poate deveni soldat, dar 
nu orice soldat e şi războinic. 

— Care-i diferenţa? 

— Războinicul K'da e o persoană deosebită, îl lămuri Draycos, 
nu fără mândrie în glas. Are îndemânare şi talente înnăscute, şi 
pe deasupra dorinţa să-şi canalizeze acele talente spre apărarea 
poporului K'da. Suntem găsiţi la o vârstă fragedă şi ni se oferă 
privilegiul de a deveni războinici. 

Vârful cozii tresări. 

— Chiar şi o persoană fără talent la versuri poate născoci 
două rime, când şi când. Asta nu înseamnă că e poet. In asta 
constă şi diferenţa dintre soldat şi războinic. 

Jack încuviinţă. Încercase mai demult să scrie o poezie, pe la 
zece ani. Rezultatul fusese dezastruos. 

— La ce vârstă ţi-ai început pregătirea? Ziceai că erai mai 
tânăr ca mine la prima bătălie. 

— Aşa e. Nu eram încă războinic pe-atunci, dar mă 
pregăteam. Pregătirea mea a durat aproape patru ani. 

— Patru an? 

— Da. Desigur, în cea mai mare parte a timpului eram soldat. 
Era o risipă ca războinicii-în-devenire să fie doar cădeți într-un 
război pentru supraviețuire. 

— Imi închipui, murmură Jack. 

Patru ani în comparaţie cu cele zece zile ale sale. 

— Bănuiesc că sunt vrednic de milă în ochii tăi. Nici soldat nu 
sunt, darămite războinic. 

— Te descurci pe măsura posibilităţilor tale, rosti Draycos cu 
tact. Talentul tău merge spre alte îndeletniciri. 

— Mda, oftă băiatul. Pun pariu că ai da trei ca mine pe un 
soldat în toată regula. 

— Se poate aranja. Vrei s-o aduc pe Alison? 

Jack se uită urât, dar privirile i se risipiră în beznă. 

— Eşti haios, n-am ce zice. 

Din spatele lor veni zgomotul vag al motoarelor. 

— Se duce şi Linxul, rosti Jack, întorcându-se. 

Însă nu zări nimic printre copaci. Zgomotul deveni mai ascuţit 
când aeronava intră în mişcare orizontală şi părăsi tabăra. Jack 
privi în sus, încercând să-i dea de urmă printre copaci. Din nou 
fără succes. 

— Ştii cumva în ce direcţie a plecat? 

— După zgomot pare s-o fi luat spre sud-vest, spuse Draycos. 

— Spre Mer'seb. 

Acum, că plecase şi aeronava, bezna părea şi mai adâncă. 

— Să le fie de bine. N-o să-i întâmpine nimeni cu covorul roşu, 
dacă la asta se aşteaptă. 

— Vorbeşti de cetăţeni sau de un alt posibil atac şamşir? 

— De cetăţeni. Dar dacă tot ai deschis subiectul, am tras cu 
urechea la o discuţie dintre locotenentul Basht şi alt soldat. 
Zicea că au găsit doi mercenari şamşiri într-o clădire, lăsaţi fără 
cunoştinţă, dar nevătămaţi. Mâna ta? 

— Da. Sorţii războiului au înclinat în favoarea mea. 

— Da, mă rog. Cum de nu i-ai hăcuit? 

Coada dragonului se arcui. 

— Nu era necesar. Am dorit doar să le zădărnicesc atacul. Şi 
am reuşit. 

— Dar omorâseră deja zece dintre ai noştri. Credeam că nu 
eşti de acord cu ucigaşii. 

— Nu sunt de-acord cu criminalii. Războiul nu-i totuna cu 
crima. 

— Cunosc şi păreri diferite. 

Uşor-uşor, Jack realiza cât de prostească era discuţia lor 
într-un asemenea moment. Dar umbrele şi zgomotele dimprejur 
îl zoreau parcă să vorbească neîncetat. Sau poate încerca doar 
să umple tăcerea dintre zgomote. 

— Unii cred... mulţi cred că războiul e doar un mijloc prin care 
conducătorii... 

— Gura! îl întrerupse Draycos. Îşi întoarse capul şi ciuli 
urechile. 

Pentru o clipă, Jack bâjbâi cu privirile prin întuneric. Nu vedea 
nimic. Apoi îi pică fisa şi se uită la monitoare. 

Dragonul nu se înşelase. Ceva se zărea pe unul dintre ecrane. 
Imaginea era neclară, dar înfăţişa fără doar şi poate o fiinţă 
umanoidă ce se îndrepta spre tabără. 

Spre Jack, mai precis. 

Scoase la iveală tăbliţa ce localiza cei patru ochi Argus, 
simțind cum îi bubuie inima în piept. Era ochiul trei. Acolo. Ceea 
ce însemna că silueta ce se-ndrepta spre el era chiar... 

Draycos se apropiase pe nesimţite şi îi şopti la ureche. 

— Vin. 

Jack simţi că pulsul i-o lua razna. 

— Sunt mai mulţi? 

Limba dragonului ţâşni spre unul dintre monitoare. 

— Acolo. 

Apoi către altul. 

— Şi acolo. 

Jack îşi încleştă degetele pe carabină de parcă ar fi dorit s-o 
rupă-n două. Erau într-adevăr încă două siluete, pe jumătate 
ascunse după copaci sau pietre. Una dintre ele tocmai avansa 
spre alt ascunziş. 

— Câţi sunt? 

Nici un răspuns. 

— Draycos? Se răsuci. 

Dragonul ia-l de unde nu-i. 

—  Draycos, rosti el cât de tare îndrăznea, cercetând 
întunecimea cu privirile. Nici urmă de el. Se furişase probabil 
să-i întâmpine pe intruşi. 

Scoase un şuierat printre dinţi. Dintr-odată se simţea teribil 
de expus în lumina slabă răspândită de monitoarele Argus. Se 
îndepărtă încet de copac, tresărind de fiecare dată când strivea 
câte-o frunză sub picioare. La câţiva paşi era buşteanul pe care 
se cocoţase Draycos mai devreme. Se lipi de pământ în spatele 
lui, strângând arma în braţe ca pe-o relicvă sfântă menită să-i 
prelungească viaţa. Şi probabil aşa şi era. 

Calm, Jack, calm, şopti el pentru sine. Dacă erau doar trei, nu 
era prea mare scofală. Trei iscoade nu veneau să încingă o 
luptă. 

Numai să fi fost trei. Privi cu coada ochiului la monitoarele 
Argus, însă se depărtase prea mult şi nu vedea mai nimic. Ar fi 
trebuit să stea de pază lângă ele, iar Draycos să-l păzească pe 
el. Dar pe dragon îl înghiţise parcă pământul. Cine ştie ce făcea 
acum? 

Mama lui de dragon. Ce moment îşi găsise şi el să se joace 
de-a soldatul. 

Dintr-odată auzi zgomotul înfundat al paşilor, la câţiva metri 
în faţa lui. 

Jack înlemni, neîndrăznind nici măcar să respire. Spera să fie 
Draycos. Însă dragonul era mult mai silențios. Încă un pas, altă 
pauză. Încercă să străpungă bezna până simţi că-i iau foc ochii. 
În lumina slabă a stelelor, pădurea nu era altceva decât un joc 
de umbre şi contraste. 

Zgomotul se auzi iar. 

Reuşi să-l localizeze în spatele unei tufe înalte, la nici patru 
metri depărtare de buştean. Il zărise oare iscoada? Bună 
întrebare. Dacă îl zărise, ar fi rămas locului mai mult ca sigur. La 
urma urmei, n-avea de unde să ştie că santinela era un băiat de 
paisprezece ani speriat de moarte cu zece zile de antrenament 
la activ. Dar dacă cel din spatele tufei era doar momeala? Dacă 
misiunea lui era să facă suficient zgomot ca să-i atragă atenţia 
în timp ce altul îl ţintea din lateral? 

Jack se lipi şi mai tare de buştean, dorind parcă să se facă una 
cu lemnul putrezit. Era de prisos la cât de tare tremura. Îşi 
îndreptă cu grijă carabina spre tufă. 

Acuma-i acum. 

Putea să tragă, nu-i vorbă. Dar dacă cel pitit după tufă era 
doar momeala, focul armei i-ar fi trădat poziţia şi ar fi mierlit-o 
înainte ca celălalt să atingă pământul. 

Dar dacă nu trăgea, iar acela era singur... 

Draycos! strigă în gând. Unde eşti? Am nevoie de tine! 

Unde naiba era afurisitul ăla de dragon? 

Alt pas. Inghiţind în sec, Jack puse degetul pe trăgaci. 

Brusc, o vietate de mărimea unei broaşte ţopăi din spatele 
tufei. 

Jack răsuflă uşurat, simțind cum i se fac muşchii de mămăligă. 
Broasca sări din nou, aterizând cu zgomotul unui pas de 
iscoadă. 

Ura pădurea din toată inima. 

Văzu cu coada ochiului ceva mişcându-se. Ridică privirile... 

Şi se răsuci violent când Draycos sări lângă el, ca un prădător 
la pândă. 

— O să fac infarct din cauza ta, ascultă ce-ţi zic, se stropşi el 
la dragon. Jur că... 

— Linişte. Se apropie. Trebuie să te retragi. 

Mămăliga din muşchi se întări de îndată. 

— Sunt mai mulţi de trei? 

— Opt în total. Cu toţii poartă însemnele şamşirilor. Trebuie să 
le dai de veste şi celorlalţi. 

Cu ochii pierduţi în noapte, Jack simţi cum îl trec toţi fiorii. La 
trei mai zici că sunt iscoade, dar când ai deja opt, te pregăteşti 

de atac. lar prima îndatorire a oricărui atacator era să doboare 
santinelele. 

Tresări când botul lui Draycos îl împunse uşor în coaste. 

— Ce-i? 

— N-ai auzit ce-am spus? Trebuie să-i avertizezi pe ceilalţi. 

— Nu pot. Nu mi-au dat transmiţător. 

— Ştiu, rosti dragonul cu nerăbdare în glas. Trebuie să te 
întorci în tabără. 

Jack se cutremură cu gândul la cele opt puşti ce-l pândeau din 
spate. 

— Nu pot. N-o să reuşesc. 

Draycos îşi înălţă capul, sfredelindu-l cu privirea-i de smarald. 
Cei doi stăteau practic bot în bot. 

— Ascultă la mine, Jack. Vin, însă nu sunt destul de aproape 
ca să-ţi facă vreun rău. Dacă nu pleci, te vor încolţi. Du-te. 

Jack rămase cu privirile pierdute în beznă. Draycos avea 
dreptate. 

Dar picioarele refuzau să-i dea ascultare. 

Dacă se înşela totuşi? Dacă vreo doi dintre ei îi scăpaseră 
privirii? Poate unul se ascundea chiar acum într-un copac, 
aşteptând să sară iepurele. 

— Jack? 

Băiatul strânse din dinţi. Nu, dragonul avea dreptate. Trăise 
momente similare alături de unchiul Virgil. Dacă zăbovea acolo, 
mai devreme sau mai târziu ar fi păţit-o. 

În plus, i-ar fi sărit oricui în ochi dacă rămânea alături de un 
dragon cu solzi aurii strălucitori. 

— Bine, şopti el. 

Se ridică cu grijă într-o poziţie ghemuită şi cu tot atâta grijă se 
îndepărtă încet de buştean. Nu trase nimeni în el. Continuă să 
meargă cu spatele, trecând pe lângă monitoare. Draycos 
rămase lângă buturugă, cu coada arcuită şi urechile ciulite. 

De-abia când trecu de primul rând de copaci se răsuci şi 
Draycos şi înaintă în linişte spre el. Când ajunse lângă Jack se 
opri şi făcu stânga-mprejur. 

— Nu te opri, îi porunci el, ciulind din nou urechile. Te acopăr 
eu. 

Nu îndrăznea să meargă prea repede. Noaptea părea că 
prinde viaţă în jurul său şi simţea o mie de ochi coborâţi asupra 
sa. De trei ori îl ajunse Draycos din urmă şi tot de atâtea ori 
rămase în spate să-i păzească retragerea. Işi dorea acum să-i fi 
dat ascultare unchiului Virge şi să fi găsit o cale mai bună de-a 
da de urma navelor Djinn-90, însă nu se opri. 

Nu făcea nimeni de strajă în partea asta a taberei. Când trecu 
pe lângă adăposturile făcute în pământ fu ispitit pentru câteva 
clipe să sară înăuntru. Cu armele dinăuntru putea să radă toată 
pădurea. Suficient cât să-i descumpănească pe soldaţii şamşiri. 

Însă ispita trecu repede. Putea să-i descurajeze sau putea la 
fel de bine să-i provoace la luptă. Şi cu cât amâna mai mult clipa 
aceea, cu atât mai bine. 

Mai ales dacă putea determina pe altcineva să tragă şi să 
aştepte riposta. Drept înaintea lui se înălța unul dintre corturile 
mari, cel ce servea probabil ca dormitor. Işi trase niţel sufletul 
după urcuşul greu, apoi dădu buzna înăuntru. 

Era fără doar şi poate un cort de dormit. Douăsprezece 
perechi de paturi de campanie aranjate în jurul unei măsuţe cu 
patru scaune de acelaşi model. Scaunele erau goale. La fel şi 
paturile. 

Jack rămase o vreme cu privirile pironite la paturi. Douăzeci şi 
patru de paturi. Goale. 

Toate? 

Chiar aşa. 

leşi afară şi îl zări pe Draycos furişându-se la colţul cortului. 

— Nu le-ai dat de veste? 

— N-am cui. Au dispărut. 

Gâtul lung al dragonului se arcui a surpriză. 

— Au dispărut? Unde? 

— De unde vrei să ştiu? ripostă Jack, făcând privirea roată. 

Tabăra era cufundată în beznă şi tăcere. Îşi închipuise că 
dormeau cu toţii. Acum se întreba dacă mai era un suflet de om 
prin preajmă. 

— Incercăm şi celălalt con? întrebă Draycos. 

— Să mergem la comandament întâi. E în drum şi restul 
diviziei probabil că montează încă aparatura. 

— Bine. 

Dragonul îi sări în spinare şi se făcu nevăzut sub jachetă. 

— Grăbeşte-te, şamşirii se apropie. 

Mulțumită obloanelor, clădirea comandamentului era 
cufundată şi ea în beznă, asemenea restului taberei. Răsuflă 
însă uşurat la vederea fantei înguste de lumină ce scăpa pe sub 
uşă. Măcar acolo era cineva. 

Asta în caz că echipa sa nu uitase lumina aprinsă înainte să se 
facă nevăzută laolaltă cu restul mercenarilor. Ţinând pumnii 
strânşi, deschise uşa. 

Colegii din divizia Tango Cinci Zulu nu dispăruseră însă. 
Stăteau îngenuncheaţi într-un cerc în mijlocul camerei, cu faţa la 
podea şi mâinile duse la ceafă. In spatele lor, doi bărbaţi 
îmbrăcaţi în negru din cap până-n picioare aţinteau armele spre 
ei. 

Dar Jack văzu toate acestea cu coada ochiului. Atenţia îi 
fusese captată de ceilalţi doi bărbaţi din încăpere, ce stăteau în 
spatele mormanului de calculatoare. Cu armele îndreptate spre 
el. 

— Intră, îi porunci o voce aspră, lipsită de inflexiuni, de 
undeva din dreapta lui. Fără zgomot. 

Atent să nu facă vreo mişcare necugetată, Jack îşi întoarse 
capul în direcţia glasului. In colţul încăperii stătea un brummga, 
făcând de pază la uşă. 

Jack se holbă la extraterestrul masiv, nevenindu-i să-şi creadă 
ochilor. O întoarcere în timp la rămăşiţele navei Havenseeker, 
când îl întâlnise întâia oară pe Draycos. Insă brummga acesta 
nu era îmbrăcat alandala. Purta acelaşi camuflaj ca şi mercenarii 
şamşiri, aceleaşi galoane împodobite cu săbii încovoiate. lar 
arma din mână era mai mică şi mai puţin colţuroasă decât 
grozăvia neagră şi lucioasă cu care brummga era să-i facă de 
petrecanie. 


101 


Alt brummaga. Alt grup. 

Situaţie şi mai nasoală. 

Brummga îşi scutură arma, dându-i de înţeles că nu-i de 
glumit cu el. Alungând senzaţia apăsătoare de deja-vu, Jack păşi 
înăuntru. Ca să demonstreze că ştie cum să se comporte în 
asemenea situaţii, închise şi uşa. 

— Mai e cineva? întrebă un soldat. 

Jack tocmai voia să spună că habar n-are, însă bărbatul i-o 
tăie: 

— În regulă. Fii pe fază. 

Închise gura la loc. Soldatul nu-l întrebase pe el, desigur, ci pe 
unul dintre oamenii de-afară, prin staţie. Pentru o clipă se temu 
ca iscoada să nu-l fi zărit pe Draycos. Poate chiar în momentul 
când se făcuse bidimensional pe pielea lui. 

Nu, în cazul ăsta sigur ar fi zis ceva. lar individul din faţa sa 
nu părea să fie un actor foarte bun. 

— Ăsta-i ultimul din divizia tehnică? întrebă unul dintre 
mercenari, proptindu-şi arma pe umăr şi mergând spre Jack. 
Tocmai îşi îndepărtase gluga jachetei militare, iar Jack observă 
că mercenarul nu avea fir de păr în cap. Ca o bilă de biliard, îi 
trecu prin gând. 

— Da, rosti Jommy cu glas pierdut şi posomorât. Făcea de 
pază. 

— Nu şi-a făcut treaba prea bine, comentă Bilă în timp ce-i lua 
carabina lui Jack. 

Jack chibzui o clipă, apoi hotărî să-i strice puţin socotelile. 

— Nu te contrazic, rosti el liniştit. Dacă nu punem la socoteală 
cele opt iscoade ce se apropiau dinspre sud. 

Simţi un fior de satisfacţie când văzu moaca surprinsă a 
mercenarului. 

— Nu zău. Şi câţi erau oameni? 

Cinci atingeri rapide pe mână. 

— Cinci. De ce mă-ntrebi, faci inventarul? 

— Treci aici, răbufni Bilă. li făcu semn să se alăture celorlalţi 
copii. 

Jack făcu întocmai, traversă camera şi îngenunche între 
Brinkster şi Li. Simţi că Brinkster tremura din toate încheieturile, 

căci umerii lor se atingeau, în schimb Li stătea ca trăsnită, parcă 
nevenindu-i să-şi creadă ochilor. 

— Haide, ştii procedura, îl zori Bilă. Înfipse carabina lui Jack în 
grumazul său şi rosti: 

— Mâinile pe ceafă, degetele împreunate. 

Jack se supuse şi de astă dată, aruncând priviri fugare în jur. 
Posomorala din glasul lui Jommy nu era pe de-a întregul sinceră. 
Băiatul era fără discuţie furios şi încerca să facă pe durul. Insă 
era speriat. Speriat ca naiba. 

Rogan Mbusu, băieţelul de unsprezece ani, renunţase de mult 
să mai facă pe curajosul. 

Lacrimile îi şiroiau pe obraz şi era scuturat de suspine 
înfundate. Alături de el, Alison stătea nemişcată, cu chipul gol. 

Şocată precum Li? Sau putea oare să-şi ascundă sentimentele 
mai bine decât ceilalţi? 

De-abia atunci realiză că Alison îl sfredelea cu privirea. 

Îi întoarse privirea. Voia să-l întrebe ceva? Să-i spună ceva? 

In timp ce se holba la Alison, două mâini îl prinseră de gât, 
făcându-l să tresalte, şi tot pe nevăzute, înainte ca el să 
reacționeze, se îndepărtară. In locul lor simţea acum ceva rece 
şi metalic. 

— Atenţie la mine, rosti Bilă. Cu coada ochiului, Jack văzu cum 
unul dintre mercenari prinde o zgardă cenuşie şi metalică la 
gâtul lui Li. 

— Astea se numesc zgărzi de control. Se postă în dreptul lui 
Alison. În caz că celebrul curs de zece zile al Tăişului Hangerului 
nu v-a spus nimic despre ele, o să vă explic eu. Scopul lor pe 
lumea asta e să vă stranguleze până vă sar ochii din cap dacă 
încercaţi să fugiţi. 

Ajunse în spatele lui Rogan. Băiatul păru că se prăbuşeşte la 
atingerea mercenarului, însă Bilă îl înhăţă cu o mână şi îi montă 
zgarda cu cealaltă. i 

— Mecanismul constrictor se declanşează în două situaţii. In 
primul rând dacă vă îndepărtați prea mult de indicatorul-limită. 
Indicatorul e la noi. N-o să vă spun la cine exact. 

Jommy primi şi el o zgardă în dar. 

— În al doilea rând, le putem declanşa noi înşine. Asta se va 
întâmpla dacă hotărâm pe drum că nu merită efortul să vă luăm 
prizonieri. Nu stăm mult pe gânduri, aşa că aveţi grijă. 

— Straşnic om, bombăni Jack. 

Bilă, acum în spatele lui Brinkster, avea pe câte se pare auzul 
ascuţit. Se repezi la el cât ai zice peşte şi-i trosni un dos de 
palmă după ureche. 

— Ai grijă cum vorbeşti, puştiule, mugi el. 

— Da, să trăiţi, rosti el, încercând să pară cât mai supus. Era 
supărat pentru că nesocotise prima regulă a unchiului Virgil 
când cazi prizonier: să arăţi cât mai inocent şi mai neajutorat cu 
putinţă. Duşmanul obişnuia să te treacă cu vederea. 

Şi dacă-şi dorea ceva în momentul acesta, aceea era să fie 
trecut cu vederea. 

— Încă ceva, adăugă Bilă în timp ce-i petrecea lui Brinkster 
cureaua în jurul gâtului. Zgărzile sunt legate în serie. Avantaj 
noi: nu ne complicăm cu şase butoane dacă vrem să-i facem de 
petrecanie unui zurbagiu. Dezavantaj voi: dacă o mierleşte unul, 
o mierliţi cu toţii. Chibzuiţi la asta în caz că vă bate gândul să 
faceţi pe eroii. 

— Am terminat, locotenente, raportă cineva. 

Jack se uită într-acolo. Mercenarii împachetaseră laptopurile 
diviziei lor în rucsaci pe care acum îi purtau în spinare. 

— Bine, spuse Bilă. Sau mai degrabă locotenentul Bilă. 
Plecăm, copilaşi. Fiţi cuminţi şi ţineţi-vă gurile. Oamenii noştri 
stau la pândă pretutindeni în tabără, ca prietenul nostru 
Santinelă Gură Bogată. Dacă daţi alarma, tovarăşii voştri vor fi 
măcelăriți înainte să se ridice din paturi. Ne-am înţeles? Bine. 

Prizonierii părăsiră comandamentul în şir indian, sub paza 
trupelor şamşire. De-abia după ce traversară o bună parte din 
tabără Jack înţelese pe deplin remarca locotenentului. A 

Bilă ameninţase c-o să-i ucidă pe cei din corturi. Insă 
ameninţarea lui n-avea nici o noimă, întrucât restul hangerilor 
dispăruseră. 

lar locotenentul Bilă nu ştia acest lucru. 

Tot cugetând la problemă, trecu pe lângă postul de veghe 
părăsit şi intră în pădure. Hangerii se făcuseră nevăzuţi, dar nu 

soldaţii şamşiri îi puseseră pe fugă. Nu-i omorâseră, nu-i 
făcuseră prizonieri şi nici nu-i ademeniseră în pădure. 

Şi-atunci unde dispăruseră? Şi de ce? 

Nu găsise încă răspuns la întrebare când se întâlniră cu cei 
opt soldaţi pe care-i zărise 

Draycos mai devreme. Erau împrăştiaţi în jurul cuştii sale, 
aşteptându-l mai mult ca sigur pe locotenentul Bilă să vină cu 
prizonierii. Trupe de întărire fără doar şi poate, în caz că 
lucrurile nu mergeau cum trebuie. 

Jack constată cu satisfacţie că erau într-adevăr cinci oameni 
în grup. 

Acum coborau povârnişul. Câţiva nori îşi făcuseră apariţia, 
lipsindu-i până şi de palida lumină a stelelor. Jack se lupta cu 
tufărişul ce se întindea să-i sfâşie picioarele şi cu crengile joase 
ce ţinteau spre fruntea lui. 

Însă întunericul oferea un nesperat avantaj. Simţi numaidecât 
ghearele lui Draycos cotrobăind cu atenţie la mecanismul 
zgărzii. 

Brusc, salba de metal încetă să-l mai strângă. 

Dragonul reuşise s-o deschidă. 

Acum e acum, gândi el, neştiind în ce parte să sară. Dar, spre 
dezamăgirea sa, simţi din nou apăsarea metalului. 

Un cuvânt deloc civilizat îi trecu prin minte. Însă Draycos avea 
dreptate. Era de prisos să evadezi într-o pădure necunoscută cu 
o haită de mercenari înarmaţi pe urmele tale. 

Nădăjduia să găsească un moment prielnic pentru scăpare, 
înainte ca locotenentul Bilă să-i prezinte plutonului de execuţie. 

După zece minute de mers ajunseră într-un luminiş. Un 
transportor Ţestoasa înaripată 505 fără însemne, mult mai mic 
decât Linxul cu care sosise, îi aştepta acolo. Era păzit de doi 
brummga ce purtau galoane şamşire. Intrară cu toţii în aeronava 
şi îşi luară zborul. 

Vasăzică totul era o capcană, iar divizia Tango Cinci Zulu şi 
computerele lor erau momeala. Serviseră pentru a-i scoate pe 
locotenentul Bilă şi pe oamenii săi la iveală. Dintr-o clipă în alta, 
trupele ascunse ale Tăişului aveau să-i încolţească. 

Nimic. Ţestoasa înaripată îşi continua liniştită zborul deasupra 
arborilor, nestingherită de nimeni. 

Minutele trecură şi Jack ajunse la concluzia că hangerii nu 
doreau să-l prindă pe locotenentul Bilă, ci căutau baza secretă a 
şamşirilor. Tot capcană era, iar divizia lui era în continuare 
momeala, însă atacul hangerilor avea să mai întârzie până la 
destinaţie. 

Când transportorul ateriză, cincisprezece minute mai târziu, 
Jack era încă ferm convins că aşa stau lucrurile. 

— Haideţi, căţeluşi, îi pofti de afară locotenentul Bilă cu arma 
aţintită spre uşa navei. Nu uitaţi de zgardă. 

Jack fu al treilea în rând. De îndată ce ieşi din transportor îşi 
aruncă privirile în văzduh, după navele Tăişului. Nici urmă de 
ele. 

Fără să-şi piardă nădejdea, cercetă împrejurimile. Şi, în acel 
moment, orice speranţă ascunsă pe care-o mai avea i se scurse 
în cizme, îi roase talpa şi se îngropă în pământul de sub 
picioare. Dacă asta era o bază militară secretă, atunci el era 
mătuşa lui Draycos. 

Întâi de toate, aşezarea nu era nici pe departe secretă. Nici 
urmă de copac, stâncă sau panou de camuflaj primprejur. Până 
şi tabăra de antrenament a Tăişului de pe Carrion ar fi fost mai 
greu de găsit. e 

În al doilea rând, nu era o bază militară. În afară de alte două 
Ţestoase înaripate complet neînarmate nu zărea nici o maşină. 
Două clădiri tipic umane mărgineau pista de aterizare. Erau 
probabil hangare pentru transportoare înălțate cu bunăvoința 
şamşirilor. In rest, orăşelul părea alcătuit din colibe de chirpici 
de diferite mărimi. 

— Bine aţi venit în oraşul Dahtill, îi înştiinţă locotenentul Bilă 
pe prizonieri, care cercetau şi ei împrejurimile. Capitala unei 
regiuni controlate de asgriţi, locul unde s-a aprins flacăra 
discordiei. 

Apoi zâmbi, cel mai neprietenos zâmbet pe care-l văzuse Jack 
vreodată. 

— Locul unde se va stinge flacăra voastră, dragi căţeluşi. 

Capitolul 18 


Coliba spre care îi conducea Bilă era mai mare decât cele din 
jur şi era acoperită cu frunze mari în formă de evantai. Uşa era 
joasă şi toţi, cu excepţia lui Rogan Mbusu, fură nevoiţi să se 
aplece la intrare. Inainte să intre, Jack atinse de curiozitate 
peretele. Chiar dacă părea de pământ, era dur şi aspru ca 
piatra. 

Coliba avea o singură încăpere. Trei extratereştri stăteau 
aşezaţi la o masă din mijlocul încăperii. Făpturi scunde, palide şi 
lipsite de păr, cu chipuri pline, dar adâncite în interior, şi ochi 
argintii scânteietori. Jack presupuse că erau agriţi, deşi nu mai 
văzuse un agrit până atunci. Doi dintre ei purtau uniforme de 
camuflaj similare cu cele ale şamşirilor, însă al treilea era 
înveşmântat într-o mantie lungă şi albă cu dungi roşii, subţiri. 

Mantia era fără îndoială o alegere vestimentară mai bună. Cei 
care se jucau de-a soldaţii arătau caraghios în opinia lui Jack. 

— Ce avem de data asta? rosti cel cu mantia. Jack nu se 
aştepta ca o făptură cu o tigvă în loc de chip să aibă un glas atât 
de melodios. 

— Încă o izbândă zdrobitoare împotriva tâlharilor? încă un pas 
spre victoria finală împotriva asupritorilor noştri? 

Jack îl privi cu atenţie şi încruntă nedumerit sprâncenele. 
Habar n-avea să citească pe chipul unui agrit şi, cu toate astea, 
extraterestrul în robă nu părea deloc încântat. Ba era de-a 
dreptul înfuriat, judecând după tonul vocii. La asta chiar că nu 
se aştepta. 

Insă locotenentul Bilă nu părea deloc surprins. 

— Aveţi tot dreptul să fiţi bânuitor, Luminăţia Voastră, rosti el 
cu glas grav, dar liniştit. De data asta însă am descoperit cheia. 

— Aştia sunt copii, îl repezi tăios un agrit în uniformă. Copii de 
om. Credeai că n-o să ne dăm seama. 

— Şi copiii pot să lupte, stimate Maestru al Apărării. În mâna 
unor luptători iscusiţi precum cei ai Tăişului, pot deveni 
războinici redutabili. 

Cu coada ochiului o văzu pe Alison tresărind. Se gândea 
probabil la cele zece zile de antrenament şi abia se abţinea să 
facă un comentariu ironic 

Insă nu spuse nimic. 

— Dar nu de asta sunt prizonierii de faţă nepreţuiţi, continuă 
Bilă. Cei şase sunt mult mai însemnați decât oricare alt 
războinic. Au fost special instruiți privind sistemul de 
comunicaţii şi coduri al Tăişului. Le-am capturat şi computerele, 
fără să le avariem. In curând vom fi capabili să aflăm planurile 
lor, atât cele pe termen scurt, cât şi cele de durată. 

— Şi ce obţinem din asta? dori să ştie agritul cu mantie. 

Locotenentul Bilă părea uluit. 

— Victoria, fireşte, Luminăţia Voastră. 

— Chiar aşa? 

Ochii argintii ai agritului căzură pe Jack. 

— Vor renunţa trupele Tăişului Hangerului să ne mai atace 
mina? Vor fi parprinii constrânşi să accepte hotărârea Curţii, cea 
care spune că mina ne aparţine de drept? Va trimite într-un final 
Uniunea Comerţului un judecător-paladin să ratifice şi să pună în 
aplicare hotărârea? 

Jack simţi furnicături pe şira spinării. Locotenentul Basht le 
spusese că agriţii năvăliseră peste mina parprinilor. Însă agritul 
în mantie susţinea taman contrariul. 

Oricum, nu-l privea. Nu-l interesa politica locală sau soarta 
unei amărâte de mine pe care nimeni din întregul Brat Orion nu 
dădea doi bani. Se afla aici doar pentru a obţine informaţii 
despre navetele Djinn-90, pentru a afla cine a atacat navele lui 
Draycos şi pentru ca, în cele din urmă, să scape de dragon. 

Din nefericire, pentru Draycos lucrurile nu stăteau aşa de 
simplu. Eticii sale de războinic K'da n-avea să-i surâdă vestea că 
lupta pentru tabăra greşită. 

II simţi pe dragon lunecând pe piele, semn că era stânjenit 
sau enervat. 

Jack trăgea nădejde că îşi va stăpâni nervii până vor reuşi să 
iasă cu basmaua curată din afacerea asta. 

— Parprinii nu se dau bătuţi pentru că Tăişul Hangerului îi 
susţine, explică Bilă. Sunt ferm convinşi că nu putem să-i 
înfrângem şi de aceea se mai află încă pe planetă. 

— Ne-ai încredinţat că atacul din Mer'seb îi va determina să 
plece, rosti Luminăţia Sa. 

— Am zis că va fi primul pas. Acum trebuie să lovim în mai 
multe locuri deodată. 

Lovi uşor cu vârful degetelor însemnele Tăişului de pe umărul 
lui Jommy. 

— Cheia e la noi. 

— Nu-mi place, rosti Luminăţia Sa sec. Sunt copii. Nu e firesc 
să te războieşti cu nişte copii. 

— Însă e firesc ca ei să poarte război împotriva noastră? i-o 
întoarse Bilă, cu uşoară nerăbdare în glas. Gândiţi-vă puţin. 
Încercaţi să vă folosiţi şi căpăţânile. 

— Ce doriţi de la noi? întrebă Maestrul Apărării. 

Locotenentul Bilă scoase un suspin prefăcut. 

— Nimic. Ne procurăm noi tot ce avem nevoie. Pur şi simplu 
doream să vă punem la curent cu ce se întâmplă. 

Înclină scurt capul spre uşă. Soldaţii şamşiri le dădură brânci 
prizonierilor şi întregul alai ieşi afară. 

— Dobitocii, murmură un soldat. 

— Cum te aşteptai să fie? întrebă Bilă în timp ce îi îndruma pe 
copii spre clădirile în stil uman. Toţi extratereştrii sunt idioţi. 
Nu-i băga în seamă şi vezi-ţi de treaba ta. 

— Şi dacă refuz să cooperez? întrebă Alison. 

Jack se cutremură. Fusese o întrebare prostească şi o ştiau cu 
toţii. 

Mai cu seamă locotenentul Bilă. 

— Asta a sunat a provocare, căţeluş. Imi plac provocările. 
Unul dintre voi tot va ciripi. Poate tu, ce zici? 

— Locotenente? se auzi un glas melodios. 

Jack se întoarse şi îl văzu pe unul dintre agriţii în uniforme 
alergând în urma lor. 

— Maestrul Apărării vă transmite complimentele sale. Doreşte 
ca puii de om să fie puşi de îndată sub custodia autorităţilor 
agrite. 

— Transmite Maestrului Apărării complimente împătrite, 
răspunse Bilă curtenitor. Şi înştiinţează-l că prizonierii vor fi 
predaţi domniei sale după ce terminăm noi cu ei. 

— Maestrul Apărării a specificat... 

— Îi vei transmite complimentele mele şi ce ţi-am spus 
adineauri. 

Apoi întoarse spatele extraterestrului. 

— După mine, căţeluşi. 

Intrară în clădirea mai mare, într-o încăpere dosnică ce părea 
anume construită pentru a servi ca temniţă. Nu avea ferestre, 
uşa era prevăzută cu două zăvoare, iar douăsprezece inele de 
metal ieşeau la iveală pe jumătate din betonul podelei. 

La ordinul lui Bilă, soldaţii aduseră cătuşe cu care îi legară pe 
prizonieri de inele. 

— In regulă, rosti el tăios după ce copiii fură imobilizaţi. Cine 
vrea să sară peste toată tevatura asta şi să-mi dea codurile de 
acces? 

Jack nu se uită la ceilalţi. Privirile sale rămaseră aţintite la 
Bilă. Locotenentul zâmbi acru. 

— Mă gândeam eu. Bine. Voi aţi vrut-o. 

Se uită prin cameră şi privirile-i căzură pe Jack. 

— Tu, Ochi-luminoşi, hai cu mine. 

Unul dintre soldaţi îi desprinse cătuşele de inel, apoi îl ridică 
în picioare şi îl scoase afară din încăpere. De acolo, Bilă îi 
conduse în a doua clădire. 

Totul părea să dureze absurd de mult pentru nişte oameni 
care pretindeau că erau în mare grabă. Mai trecuse prin rutina 
asta la câteva sedii de poliţie de-a lungul Braţului Orion. Un 
exerciţiu de intimidare: întâi presărau nişte ameninţări vagi, 
apoi te lăsau să fierbi la foc mărunt. 

Şi faptul că-l luaseră pe el primul însemna că nu el era ţinta 
principală. Bilă nu-l lăsase să fiarbă suficient de mult. 

Nu, mai degrabă puseseră ochii pe micuțul Rogan, hotărî Jack. 
Pe el sau pe una dintre fete. 

Cea de-a doua clădire mai arăta a comandament, cu birouri 
normale, coridoare şi restul, asemenea sediului Tăişului de pe 
Carrion. Soldaţii îl conduseră pe Jack în ceea ce părea a fi o sală 

de conferinţe, unde găsi laptopurile echipei sale frumos aranjate 
pe o masă ovală. Erau băgate în priză şi aprinse, numai bune de 
folosit. 

Mai aveau nevoie doar de codurile de acces. 

— |n regulă, spuse locotenentul Bilă, făcând semn spre 
computere. Cum am spus, putem face lucrurile frumos sau al 
naibii de neplăcut. Ai o ultimă ocazie să fii deştept. 

— Deştept sunt, nu-i vorbă, spuse Jack, urmărindu-i expresia 
feţei. Problema e că sunt sărac. 

Ochii lui Bilă se îngustară. 

— Ce vrei să zici? 

— Voi fi mai clar. Ce-mi iese mie din asta? 

Unul dintre şamşiri pufni zgomotos. 

— Rămâi într-o bucată. 

— E şi asta o chestie, rosti Jack, cutremurându-se. Trebuia 
să-şi joace cărţile până la capăt, să vadă cât spaţiu de manevră 
avea la îndemână. Insă nu trebuia să sară prea mult calul. 

— Dar văd că vă cam grăbiţi. Dacă-mi vine... inspiraţia, pot să 
lucrez mai repede. 

Unul dintre soldaţi păşi ameninţător spre el. ` 

— Inspiraţie vrei? lătră el şi scoase din teacă un cuţit lung. |ţi 
dau eu ţie inspiraţie imediat. 

Locotenentul Bilă îi făcu semn să se oprească. Mercenarul se 
dădu îndărăt, însă fără tragere de inimă. 

— Unchiul şi mătuşa m-au vândut la Tăişul Hangerului. 
Cin'zeci de miare pentru doi ani de sclavie. 

— Vrei cumva să-ţi cumpărăm contractul? 

— Nici pe departe. Vreau bani peşin şi biletul de plecare. 

Un zâmbet sarcastic încolţi pe chipul locotenentului. 

— Văd că hangerii au numai soldaţi loiali şi devotați cauzei, 
rosti Bilă zâmbind ironic. De acord. Bani contra serviciu. Ce ai de 
oferit? 

— Depinde de cât sunteţi pregătiţi să plătiţi, i-o întoarse Jack. 
O sută de mii sună bine? 

— Ne crezi proşti? Sau disperaţi? i 

— Nu ştiu ce să zic de prima, rosti Jack cu un aer meditativ. Işi 
scărpină bărbia, iar cătuşa desfăcută îl lovi uşor în piept. Cât 

despre disperare, am impresia că vă luptaţi cu mercenarii şi cu 
timpul deopotrivă. Maestrul Apărării ar putea să-şi trimită 
slujitorii în orice clipă să ne ia. Nu cred că agriţii ar fi prea fericiţi 
dacă ar afla că aveati de gând să torturați nişte amărâţi de 
copii. 

Bilă zâmbi din nou, un zâmbet foarte răutăcios. 

— ţi închipui că cineva din încăperea asta dă doi bani pe 
părerea agriţilor? 

Jack era nedumerit. Nu ăsta era răspunsul la care se 
aşteptase. 

— Asta e lumea lor, încercă el din nou. Ei v-au angajat pe voi 
şi nu invers. 

— Bag de seamă că eşti slab de ureche, spuse locotenentul 
Bilă. Zâmbetul îi pierise. Ţi-o repet. Nu-mi pasă ce vor sau ce nu 
vor agriţii, ce le place sau ce nu le place. Mina valorează o 
droaie de bani. Ai priceput? 

Jack se uită la soldaţii ce făceau de pază la uşă, simțind cum îi 
fuge pământul de sub picioare. 

— Prin urmare nu sunteţi aici să-i apăraţi pe agriţi, rosti el 
tărăgănat. Ci doar să puneţi mâna pe mină. 

— Isteţ băiatu', nu? îl batjocori unul dintre soldaţii şamşiri. 

— Şi doar cei din Tăişul Hangerului vă mai stau în cale, 
adăugă Jack. 

— Care râvnesc şi ei la mină în egală măsură, fu de-acord 
Bilă. 

Expresia de pe chipul băiatului îl făcu să zâmbească din nou. 

— Ei, hai, hai. Doar nu credeai cu adevărat că serveşti unui 
scop nobil. lţi închipui că au venit aici să-i ajute pe parprini, să 
încaseze recompensa şi s-o tulească? Da' ce, aveai impresia 
că-s Cavalerii Dragonului? 

Jack clătină din cap, simțind cum osteneala îi dă târcoale. Nu 
demult crezuse că luptă de partea celor buni, că ajută Tăişul 
Hangerului să apere o mină parprină împotriva agresorilor. De 
câteva minute încoace înclina să-i considere pe agriţi victimele 
nevinovate. 

Acum realiza că nu existau tabere bune şi rele. Fiecare 
armată îşi urmărea propriile interese meschine. Cei care 

deţineau cu adevărat mina, că erau parprini sau agriţi, nu mai 
contau, ar fi pierdut indiferent de rezultatul luptei. 

De când începuse mascarada asta, Draycos îi tot dăduse cu 
soldaţii care erau pavăza celor neajutoraţi. 

Era curios să afle ce avea de zis acum bardul-războinic. 

Ştia în schimb ce-ar fi spus unchiul Virge. „[i-am zis eu” 
însuma cam tot. 


— Da, înţeleg. 
Trase adânc aer în piept. Observă că Draycos îşi încetase 
mişcările agitate la suprafaţa pielii. Probabil dragonul 


încremenise de indignare. 

Sau poate se pregătea să intre în acţiune. 

— Prea bine, rosti Bilă. Ce te miră în halul ăsta? Aşa merg 
lucrurile în univers. Obişnuieşte-te cu ideea. 

Îşi încrucişă braţele pe piept. 

— lată oferta noastră. Douăzeci şi cinci de miare peşin plus 
libertatea să pleci de pe bulgărele ăsta de pământ, în schimbul 
tuturor datelor de pe computere. Ai o oră la dispoziţie. 

Jack oftă. Poate că unchiul Virge avea dreptate. Poate că 
binele propriu era singurul care conta în lumea asta. Dacă te 
lovea altruismul, era ca şi cum ai fi poftit o cireadă de bivoli să-ţi 
calce pragul. 

Şi în acel moment trebuia să fie cât mai egoist ca să-şi scape 
pielea. Draycos ar fi înţeles. Cine ştie, poate dragonul dorea şi el 
chiar atunci să evadeze. 

În orice caz, motivul principal al venirii lor aici era să dea de 
urma navelor Djinn-90. Douăzeci şi cinci de mii de dolari ar fi 
deschis noi căi pentru cercetarea lor. Şi ar fi temperat puţin din 
conştiinţa dragonului. 

Trăgea nădejde. 

— S-a făcut. 

Se aşeză la cel mai apropiat computer. Se întrebă pentru 
câteva clipe dacă Draycos vedea în asta o trădare a 
jurământului de soldat. Nu putea decât să spere că dragonul 
înţelegea situaţia. Inspiră adânc şi tastă codul de acces pe care-l 
învățase. Nimic. 

Capitolul 19 


Un clopoțel sună alarma în capul lui Jack. 

Încercă din nou codul. Tot nimic. 

Învăţaseră trei coduri diferite. 11 încercă pe fiecare, tastând 
rar şi atent ca să nu facă vreo greşeală. Nu funcţiona nici unul. 
Soldaţii ce păzeau uşa începură să şuşotească. Transpirând din 
greu, Jack se mută la următorul computer. Incercă toate codurile 
şi tot nimic. 

Locotenentul Bilă îl urmărise de undeva, din spate, dar acum 
se apropiase atât de tare încât Jack îi simţea răsuflarea în ceafă. 

— Care-i baiul, Ochi-luminoşi? murmură el. Dintr-odată 
douăzeci şi cinci de mii sunt prea puţini? 

— Nu ştiu ce se-ntâmplă. Astea sunt codurile pe care le-am 
învăţat. Pe Carrion funcționau de minune. 

— Nu zău? 

Înghiţi în sec şi se năpusti asupra computerului. Mai bine se 
lăsa păgubaş. 

— Lăsaţi-mă să mai încerc un computer, rosti el, dând să se 
ridice. 

O mână grea îl prinse de umăr şi-l aşeză la loc în scaun. 

— Scuteşte-mă, scrâşni locotenentul. Am pierdut suficient 
timp cu tine. 

Mâna îl înşfăcă de subsuori şi îl săltă. 

— Panto, Crick, înapoi cu el, porunci locotenentul, dându-i un 
brânci puternic. 

— Depozitul doi. Pe urmă mi-o aduci pe asiatică. Poate ea se 
va dovedi mai maleabilă. 

Depozitul doi era o colibă de chirpici aflată la extremitatea 
îndepărtată a celeilalte clădiri în stil uman. Nu era mai mare 
decât magazia de pe Essenay şi avea pământ pe jos. Peste tot 
se înălţau rafturi metalice stivuite cu lăzi şi cutii, lăsând foarte 
puţin loc liber în mijloc. Panto şi Crick îl aşezară chiar acolo şi-i 
prinseră mâinile cu cătuşe de un raft inferior. Plecară apoi, nu 
înainte să stingă becul şi să închidă uşa. 

Jack oftă prelung, frecându-şi ochii obosiţi cu mâna liberă. 
Asemenea temniţei, magazia nu avea nici o fereastră şi bezna 
era deplină. 

— lată-ne, rosti el cu glas tare. 

— Da, şopti Draycos de pe umărul său drept. Poţi să te rezemi 
de lăzile alea? 

— Da, numai o clipă. 

Se ridică într-atât cât îi permitea cătuşa, se răsuci şi se 
rezemă de un şir de lăzi. In stare bidimensională, dragonii K'da 
aveau un şiretlic ce le permitea să vadă prin obiecte solide - 
deşi Draycos stăruia să-i zică „peste obiecte” - în caz că pereţii 
nu erau prea groşi. 

— E bine aşa? 

Dragonul lunecă şi se puse în poziţie. 

— Vezi ceva folositor pe-acolo? 

Draycos se deplasă din nou, făcu o pauză, apoi încă o dată. 
Probabil cerceta toate lăzile la care ajungea. Se strecură pentru 
ultima oară, apoi reveni pe umărul băiatului. 

— N-am găsit nimic trebuincios. In două dintre lăzi sunt 
grenade, în cea de-a treia muniţie. Puțin folositoare dacă vrem 
să evadăm pe furiş. 

— Utile însă dacă o facem cu tam-tam. 

— Nu dorim să facem tărăboi, Jack. 

— Mie, sincer, nu-mi pasă cu ce condimentăm evadarea. Ai 
vreo idee? 

— Posibil. 

Îşi simţi încheietura grea, lângă inelul cătuşei. 

— Ce-ai făcut computerelor? 

— Absolut nimic. Pur şi simplu nu mergeau codurile. 

— Cum se poate una ca asta? 

— Nu văd decât două explicaţii. Fie a încurcat vreun idiot 
computerele, fie cineva a schimbat intenţionat codurile. 

Draycos tăcu pentru o clipă. 

— Să gândim logic. Echipa ta a folosit computerele pe tot 
parcursul călătoriei spre lumea asta. 

— Intocmai. Şi au funcţionat fără probleme. 

— Pe urmă au fost transportate la sediul mercenarilor din 
Mer'seb, unde au fost încărcate pe Linx şi aduse la Kilo Şapte. 

— Deci numai în Mer'seb puteau fi înlocuite. Şi dacă au fost 
reprogramate... 

Lăsă ideea în aer. 

— La ce te gândeşti? 

— Mă gândeam, rosti Jack tărăgănat, că în timpul zborului 
spre avanpost computerele au fost lăsate în depozit, cu restul 
bagajelor. Oricine ar fi putut să se furişeze acolo şi să-şi bage 
nasul prin ele. 

— E greu să modifici codurile? 

— Nu ştiu. Unchiul Virgil se ocupa de regulă de asta. Dar 
bănuiesc că, dacă pregăteşti un card de programare din timp, 
treaba poate fi rezolvată cât ai zice peşte. 

Incercă să se scarpine pe obraz, însă lanţul cătuşelor se 
dovedi încă o dată prea scurt. 

— Dacă stau bine să mă gândesc, puteau să fie modificate şi 
la Kilo Şapte, în timp ce restul echipei era ocupată cu 
acomodările. Ă 

Cercetă cătuşele cu vârfurile degetelor. Incuietoarea ce-i 
strângea partea inferioară a încheieturii părea dintre cele 
obişnuite. Dacă ar fi avut un şperaclu, ar fi deschis-o imediat. 

Insă nu avea. Poate găsea ceva pe podea. O aşchie metalică 
sau orice putea fi îndoit cum trebuie. Incepu să cotrobăie cu 
mâna liberă prin praful de sub rafturi. 

— Alison Kayna, rosti Draycos brusc. 

Degetele băiatului îşi opriră căutarea. 

— Ce-i cu ea? 

— Se tot plimba în timpul zborului. A venit şi la tine la un 
moment dat. 

— Imi aduc aminte, făcu Jack nedumerit. Şi-o închipuise 
curioasă din fire, dornică să afle ce discutase cu Grisko. 

Dar dacă nu era decât o mască? Dacă în realitate se furişase 
în depozit să umble la calculatoare? Din unghiul acela putea să 
observe fără probleme discuţia dintre el şi sergent. 

— ţi aminteşti s-o fi văzut în scaun cât am stat de vorbă cu 
Grisko? 

— N-am putut să privesc în direcţia aia. M-am uitat doar pe 
geam. 

lar Jack dormise buştean. Restul colegilor din divizia Tango 
Cinci Zulu puteau să dea o petrecere în spate şi el n-ar fi ştiut. 

— Ce motiv avea Alison să saboteze computerele? 

— Ce motiv ar avea oricine? i-o întoarse Draycos. 

Jack ridică din umeri. 

— M-ai încuiat. 

— Nici eu nu-mi dau seama. Cu toate astea, bănuim că Alison 
are o pregătire militară anterioară. Chiar ea spunea că a lucrat 
mai demult cu o altă grupare de mercenari. Nu ţin minte să fi 
menţionat cu care. 

Jack clipi. 

— Vrei să spui că spionează pentru şamşiri? 

— Nu neapărat. E o situaţie cu care nu m-am întâlnit până 
acum. 

— Te cred. Nu sunt soldaţii aceia pe care-i ştiai tu. 

— Într-adevăr. 

Jack simţi disprețul din glasul său. 

— Nu sunt altceva decât tâlhari în uniforme. 

— În uniforme şi înarmaţi până-n dinţi, spuse Jack încruntat. 

— Armele nu importă. Contează că nu sunt soldaţi adevăraţi. 
Mă îndoiesc că gândesc precum războinicii, iar asta ne oferă un 
avantaj. 

— Aşa e. 

În sinea lui, Jack nu se simţea în nici un fel avantajat, dar 
hotărî să nu-l contrazică pe dragon. Preţ de câteva minute 
tăcură amândoi. Se mai auzeau doar şuieratul vântului ce 
stârnea volburi de pământ în afara colibei şi un scârţâit curios. 

— Cum sunt shontinii? întrebă Jack brusc. 

— Cum adică? Vrei să ştii cum arată? 

— Nu, le-am văzut cadavrele pe Havenseeker. 

Amintirea trecerii sale prin măruntaiele navei îi dădu fiori. 

— Doream să ştiu cum sunt ei pe dinăuntru. Personalitatea 
lor, cultura, chestii de-astea. Se aseamănă cu voi sau sunt mai 
mult ca oamenii? 

Draycos îşi adună gândurile. 

— Nu-i cunosc pe oameni atât de bine, aşa că las comparaţiile 
în seama ta. Îndeobşte shontinii nu sunt fiinţe violente sau 
belicoase. Puţini războinici adevăraţi se nasc în rândul 
shontini-lor, însă aceia sunt maeştri în arta lor. Cu toate astea, 
orice shontin luptă cu îndârjire când vine vorba să-şi apere 
viaţa. 

— Dar numai în ultimă instanţă? 

— De regulă, da. Majoritatea preferă să admire diferitele 
întruchipări ale artei, să creeze obiecte minunate şi folositoare 
sau să lucreze pământul pentru a se bucura de roadele sale. 

— Asemenea societăţi se găsesc pe lumile mai înapoiate din 
Braţul Orion. 

— Sunt convins că mulţi oameni i-ar considera naivi şi 
înapoiaţi, rosti Draycos cu răceală în glas. Alţii ar vedea în tăria 
lor de caracter şi ţelurile lor nobile dovada unui popor avansat, 
înainte ca Valahgua să pornească războiul împotriva noastră, 
eroii lor legendari erau cei care au luptat şi uneori au murit 
pentru dreptate. 

Lunecă nerăbdător pe pielea băiatului. 

— Din nefericire, războinicii lor sunt acum cei mai de seamă 
shontini. Nădăjduiesc că-şi vor recăpăta cultura şi mândria 
odată ce vor ajunge teferi aici. 

— Şi bănuiesc că atunci...? Nu termină întrebarea, ruşinat de 
ceea ce urma să zică. 

Însă Draycos înţelese. 

— Doreşti să ştii dacă mă voi întoarce la ei odată ce ne-am 
îndeplinit misiunea. 

— Nu mă-nţelege greşit, rosti iute Jack. Poate prea iute. 
Unchiul Virgil îi atrăgea mereu atenţia că vorbeşte prea repede 
când e agitat. Vreau să zic că înţelegerea noastră se încheie 
teoretic atunci. Eu, unul, n-am nimic împotrivă. 

— Nu voi pleca decât când vei dori tu acest lucru. E o 
promisiune. 

— Mada, spuse Jack într-un târziu, simțind cum îl podidesc 
lacrimile. Nu e ca şi cum ai fi primit o invitaţie aurită la balul 
regelui. Eu şi unchiul Virge ne descurcam foarte bine înainte să 
apari tu şi o să ne descurcăm şi după ce pleci. 

Înţepenit, se lăsă pe spate şi tresări când se lovi cu capul de 
metalul rece al raftului. 

— În caz că scăpăm din încurcătura asta. 

Îşi veni în fire şi îi păru rău că deschisese discuţia despre 
viitorul dragonului. Draycos era un asociat provizoriu şi nimic 
mai mult. 

— Ce face un bard-războinic de ispravă într-o asemenea 
situaţie? 

— Îşi face datoria, desigur. Datoria oricărui prizonier de război 
e să evadeze. 

— O singură problemă, oftă Jack şi trase demonstrativ de 
cătuşă. Doar că, de data asta, lanţul nu zornăi, ci făcu clic... 

Şi cu o pocnitură surdă se desprinse de cătuşă şi căzu la 
podea. 

Jack tresări şi duse pe negândite mâna la zalele metalice... 
Sau mai degrabă la brăţara petrecută în jurul încheieturii sale. 

— Ce naiba...? 

Dar îşi înghiţi cuvintele numaidecât. Fireşte, ghearele 
dragonului. Aceleaşi gheare care nu demult inscripţionaseră un 
cilindru metalic. 

Doar că acum nu mai era o zgărietură. De data asta dragonul 
tăiase lanţul fără ca Jack să-şi dea măcar seama. 

— Alte probleme? întrebă Draycos vesel. 

Jack încercă să-şi vadă pieptul în întuneric. 

Era greu de zis, însă ar fi putut să jure că celălalt îşi râde de 
el. 

— Ce dragon amuzant! mârâi el. Bine, eşti deştept nevoie 
mare. Ce facem acum? 

— După cum spuneam, datoria noastră e să evadăm. 

Alunecă pe gâtul băiatului şi îi desfăcu zgarda. 

— Este de asemenea datoria noastră să ne ajutăm tovarăşii. 
Trebuie să-i eliberăm şi pe ei. 

— Stai o clipă, îl avertiză Jack, răsuflând uşurat. Lăsă zgarda 
să cadă la podea şi o împinse cât mai departe de el. Dacă ai de 
gând să ne războim cu Bilă şi mercenarii lui aşa, de capul 
nostru, te paşte o discuţie lungă. 

— Nici pe departe. Vom avea sorţi mai mari de izbândă dacă 
fugim de-aici şi venim cu întăriri. 

— Aşa mai zic şi eu. 

Jack se ridică în capul oaselor şi îşi scutură praful de pe mâini. 

— Şi cum facem asta fără să supărâăm pe cineva? 

— Intâi deschidem uşa. Fără zgomot, desigur. 

— Mulţumesc de sfat, rosti el sec. Dibui mânerul şi crăpă niţel 
uşa. Cel puţin când venea vorba de furişat, nobilul războinic 
K'da şi amărâtul băiat-hoţ gândeau la fel. 

Afară domnea liniştea. Jack ascultă cu înfrigurare zgomotele 
nopţii, încercând pe cât îi permitea poziţia să străpungă 
întunericul cu privirea. Un murmur de fond plutea deasupra 
colibelor îndepărtate ale agriţilor. In jur însă totul era tăcut şi, 
din câte-şi putea da seama, nemişcat. 

— Pare în regulă. Luăm o Ţestoasă înaripată? 

— Preferi să mergi pe jos? 

Jack dădu ochii peste cap. Rar îl văzuse pe dragon aşa de bine 
dispus. Incântat, fără îndoială, de isprava cu cătuşele. 

— Nu, hai să călătorim cu stil, ce zici? Fii bun şi aruncă un 
ochi şi-n spate. 

Drept răspuns simţi o apăsare pe umeri, apoi gulerul jachetei 
strâns pe gât, iar capul dragonului se ivi pe umărul său, privind 
îndărăt. 

— Gata. 

— Bun. 

Îşi adună toate puterile, deschise uşa şi rămase o clipă în 
prag, cu simţurile încordate la maximum. Tot nimic. Inchise uşa 
în urma sa şi se făcu nevăzut în noapte. 


Capitolul 20 


Ajunse în preajma clădirii unde erau întemnițați colegii săi de 
divizie. Deodată, o fâşie de lumină străpunse întunericul. 

Se ghemui în colţ, lipindu-se cât mai puternic de zid. Lumina 
venea din a doua clădire, unde o uşă tocmai se deschisese. Doi 
soldaţi şamşiri ieşiră de-acolo, târând-o pe Li după ei. 

Jack avea muşchii încordaţi la maximum. Dacă o duceau în 
aceeaşi colibă în care fusese închis şi el, ar fi ieşit mare 
tămbălău. Insă soldaţii se întoarseră cu spatele la el şi o luară 
spre alt rând de colibe. 

Auzi un sâsâit slab în ureche. 

— Stai liniştit, nu vin încoace, îi spuse Jack. 

— Au torturat-o, murmură dragonul, reuşind cu greu să-şi 
stăpânească furia. Nu-ţi dai seama? 

Jack se uită cu atenţie la spatele fetei, pe măsură ce aceasta 
se îndepărta împleticindu-se. 

— Nu prea cred. Îmi amintesc că mai devreme era speriată de 
moarte. Bănuiesc că nu şi-a revenit încă. 

— Nu arată prea bine. Eşti sigur? 

— Ai încredere-n mine. Am mai văzut oameni speriaţi în halul 
ăsta. Uite-te şi tu unde-o duc. O bagă în regim de carceră, la fel 
ca pe mine, ceea ce înseamnă că n-a fost torturată. 

— Nu înţeleg. 

Jack oftă. 

— Vor ca unul dintre noi să ciripească, da? Cei lăsaţi la urmă 
trebuie să fie cât mai înspăimântați. Dacă ar fi torturat-o într- 
adevăr pe Li, ar fi dus-o înapoi cu ceilalţi. 

— De ce? 

— Ca să vadă şi restul ce-i aşteaptă. Cu cât sunt mai 
înfricoşaţi când le vine rândul, cu-atât o să-i spună mai repede 
locotenentului Bilă ce-şi doreşte să audă. 

Limba dragonului străpunse aerul câteva clipe. 

— Vă izolează ca să-i sperie pe ceilalţi? 

— Exact. Vezi tu, când doi-trei oameni sunt luaţi din sânul 
unui grup şi nu se mai întorc, restul încep să-şi facă griji cu 
privire la soarta lor. E mult mai înfricoşător decât orice-ai putea 
născoci de unul singur. 

Draycos tăcu. 

— Asta-i de-a dreptul cruzime. 

— Probabil. Însă e mai bine decât să-i baţi până le sună apa în 
cap. Voi n-aţi folosit până acum războiul psihologic? 

— Nu cunosc expresia, dar dacă seamănă cu ce-am văzut în 
seara asta, cu siguranţă nu. 

— Mă gândeam eu, murmură Jack. Uneori, luptătorii K'da erau 
prea nobili pentru binele lor. 

Cei doi şamşiri ieşiră din colibă fără Li şi o luară spre clădirea 
lângă care se refugiase Jack. Mergeau fără îndoială să-l umfle pe 
următorul participant la concursul lui Bilă. 

— Linişte, îl avertiză pe Draycos, ferindu-se din calea privirii 
lor. Pregăteşte-te. 

Soldaţii se făcură nevăzuţi în spatele uşii. 

Fără să irosească nici o clipă, o luă la goană spre Ţestoasa 
înaripată cu care sosiseră. După socoteala lui avea un minut la 
dispoziţie ca să spargă trapa şi să intre, înainte ca soldaţii să-şi 
facă apariţia. Insă trapa era deschisă şi câştigă astfel douăzeci 
de secunde. Era deja în cabină, zgâindu-se la panoul de zbor, 
când mercenarii ieşiră din nou afară. 

De data asta însoţiţi de Alison. 

— Au luat-o pe Alison, murmură Draycos, ridicând capul de pe 
umărul băiatului ca să arunce o privire mai atentă. 

— Am văzut, mârâi Jack, străduindu-se să-i dea de cap 
panoului. 

Nu va zbura ca Essenay, dar măcar comenzile erau 
asemănătoare. 

— Vrei să fac ceva în privinţa ei? 

— Remarcam doar că nu e tratată ca un spion şamşir, spuse 
dragonul cu blândeţe. 

Jack îşi desprinse pentru o clipă ochii de la butoane. Draycos 
avea dreptate. Din câte-şi putea da seama, era supusă aceluiaşi 
tratament ca şi el sau Li. 

— De-acord, poate nu e în cârdăşie cu şamşirii, ci cu altă 
grupare. O fi schimbat codurile de pe computere ca numai ea să 
poată scoate informaţia din ele. 

— De ce? 

— De unde vrei să ştiu? Poate a fost plătită să intre sub pielea 
şamşirilor sau să le facă vânt hangerilor de pe Sunright. 

Alison şi mercenarii intrară în clădire. 

— Şi în momentul de faţă nici că-mi pasă, adăugă el, apăsând 
comenzile pentru decolare. Nu-mi doresc decât să scap de-aici. 

Draycos se balansă pe umerii băiatului pentru a arunca şi elo 
privire asupra panoului de zbor. 

— Nu ai nevoie de-un cod pentru a porni motoarele? 

— În mod normal da. Însă pilotul a fost neatent şi a lăsat nava 
în modul „aşteptare”. Contam pe asta. 

Draycos îşi înclină capul. 

— Foarte neatent. 

— Aşa e. După cum spuneai, indivizii ăştia nu-s soldaţi de 
profesie. 

Dădu drumul propulsoarelor verticale şi Ţestoasa îşi luă încet 
zborul. 

— Ţine-mi ghearele. Acum vom vedea dacă cineva ne doreşte 
foarte mult la sol. 

Însă nimeni nu le aţinu calea şi aeronava se pierdu în noapte. 
Ba, mai mult, nimeni nu dădu alarma şi nici măcar nu părură să 
observe. Jack ţinu aparatul aproape de sol, încercând să lase în 
urmă oraşul Dahtill cât mai repede, mirat încă de uşurinţa cu 
care scăpaseră. 

— Se pare că nu au o procedură militară bine definită, rosti 
Draycos. Poate că agriţii n-au fost de acord ca oraşul lor să fie 
transformat într-o cazarmă şamşiră. 

— Da, sau şi mai simplu. Dacă aici se află mina pe care toată 
lumea vrea să pună mâna, nimeni nu vrea să se încaiere în 
preajma ei. 

— Posibil. Capul dragonului se înălţă şi îi făcu semn cu botul în 
partea stângă. Să fie aceea mina? 

Jack privi într-acolo. La vreo doi kilometri depărtare se înălţau 
umbrele a trei clădiri. Cea din mijloc era mult mai înaltă decât 
celelalte şi servea probabil la înmagazinarea utilajelor pentru 
forajul de adâncime. Cele două clădiri mai mici ofereau spaţiu 
pentru depozitarea proviziilor şi a restului utilajelor. Cu excepţia 
celor câteva lumini de avertizare, clădirile erau cufundate în 
beznă. Aparent agriţii nu lucrau în schimburi de noapte. 

— Tot ce-i posibil. Îmi amintesc că trebuie să forezi la mari 
adâncimi ca să dai de daublită. 

— Asta înseamnă mulţi bani investiţi. 

— Bani şi timp, fu de acord băiatul. 

— Probabil agriţii lucrează la mina aia de ani de zile. De 
generaţii întregi chiar. 

— Ca să vină alţii să le fure munca, rosti Draycos scârbit. 
să-nţeleg că acele clădiri sunt construite deasupra unor puțuri 
verticale? 

— Doar cea din mijloc. Am văzut asemenea mine adânci în 
poze. 

— Delicată operaţiune. Un accident sau prăbuşirea clădirii ar 
fi în stare să năruiască puţul cu uşurinţă. Inţeleg acum de ce 
nu-şi doresc o luptă prin împrejurimi. 

Işi întoarse capul. 

— Ai luat-o greşit, Mer'sebul e la sud-vest de Dahtill. 

— Ştiu. Însă nu ne-ndreptăm spre Mer'seb, ci spre Kilo Şapte. 

Dragonul îşi iţi gâtul suficient cât să-l privească în ochi pe 
Jack. 

— Crezi că e o decizie înţeleaptă? 

— După umila mea părere, am aruncat înţelepciunea la gunoi 
din momentul în care ne-am înhămat la treaba asta. Insă cred 
că e o decizie bună. 

— Lămureşte-mă. 

Şi să vadă dragonul că acţiona ca un veritabil războinic K'da? 
De ce nu? 

— Întâi de toate, şamşirii n-au şterpelit decât computerele 
diviziei mele. inseamnă că restul echipamentului e încă acolo. 
Computerele şi instalaţiile de comunicare. Alison sau cine naiba 
o fi fost nu le putea sabota pe toate. 

— Deci codurile funcţionează încă. 

— Întocmai. Întâi sunăm la Mer'seb şi le cerem să trimită o 
echipă de salvare. Pe urmă intrăm în baza de date şi scotocim 
după navele alea Djinn, că de aia am venit aici, nu? 

— Aşa, direct? Planul era să foloseşti instrumentele de pe 
Essenay, evitând astfel să fi descoperit. 

— Era. Însă Essenay e în sud, la kilometri buni depărtare de 
noi. 

— Nu poţi s-o chemi prin transmiţător? 

Jack clătină din cap. 

— Dacă unchiul Virge ne aşteaptă încă la Şase Noiembrie, e 
cu mult în afara razei transmiţătorului. 

— Te-ai gândit la cel din aeronavă? Are bătaie mai lungă 
decât al tău. Nu poţi să-l reglezi la frecvenţa potrivită? 

— Ba pot, dar conversaţia n-ar mai fi codată, oricine ar putea 
trage cu urechea la ea. 

— De ce nu folosim altă metodă de încifrare? 

— Nu mă pricep. Oricum nu contează. Aveam de gând să intru 
pe nesimţite în baza lor de date ca pe urmă să mă pot furişa. 
Dar după atacul ăsta şamşir, s-a zis cu furişatul. Mai bine intru 
cu buldozerul în reţeaua lor, scot ce-mi trebuie şi o iau la 
sănătoasa. 

— Nu uita că Essenay e în continuare la Şase Noiembrie. 

— Da, însă avem Ţestoasa acum, îi aminti Jack, lovind 
prieteneşte marginea bordului. Dacă ne mişcăm repede, vom 
ajunge la unchiul Virge înainte să se spargă buboiul. 

Draycos cugetă la cele auzite. 

— Vei reuşi să localizezi avanpostul Kilo? 

— Floare la ureche de elefant. 

li arătă un ecran de pe panou. 

— Deşteptu' ăla nu numai că a dat-o în bară cu motoarele, 
dar a uitat să şteargă înregistrarea ultimei călătorii. 

— Inţeleg. Ce convenabil. 

— Şi neglijent. Dar ăştia nu-s soldaţi adevăraţi. 

Zborul de la Kilo Şapte la Dahtill durase un sfert de ceas. 
Trecuseră deja zece minute din zborul de întoarcere când 
difuzorul pârâi, tocmai când Jack se pregătea să mai reducă 
puţin altitudinea. 

— Era şi timpul. Draycos, te pricepi să imiţi voci? 

— Mi-e teamă că nu. 

— Nici eu, rosti Jack, cu degetul deasupra transmiţătorului. 
Să-ncercăm totuşi să câştigăm ceva timp. 

Dădu drumul microfonului. 

— Da, ce vrei? întrebă el, încercând să-l imite cât mai bine pe 
locotenentul Bilă. 

Însă spre surprinderea lui nu era vreun gogoman de şamşir ce 
dorea să ştie cine le împrumutase aeronava. 

— Identifică-te, Ţestoasă înaripată 505, ceru o voce prea bine 
cunoscută. 

Urechile dragonului înţepeniră. 

— E sergentul Grisko, şopti el. 

Jack încuviinţă, simțind că i se luase o piatră de pe inimă. 
Băieţii buni sosiseră la ţanc. Mă rog, băieţii care nu urmau să-l 
ciuruiască. În filmul ăsta nu existau băieţi buni. 

— Soldat Montana, raportez, rosti el revenind la glasul său 
obişnuit. Din divizia Tango Cinci Zulu. Colegii mei au fost luaţi 
prizonieri de către şamşiri. Eu tocmai ce-am reuşit să evadez. 

— Nu zău. Felicitări. 

— Mulţumesc, domnule. Dar trebuie să-i eliberăm şi pe 
ceilalţi. 

— Fireşte. Vino şi încropim noi un plan. Te descurci cu nava? 

— Destul de bine, domnule. 

— Eşti bine ancorat de scaun? 

— Da, domnule, răspunse Jack nedumerit. Curioasă întrebare. 
De fapt, simţise de la început ceva în neregulă în glasul lui. 

— Cobor unde a aterizat Linxul mai devreme? 

— Da, sigur. N-o scăpa de sub control şi hai. 

Difuzorul pârâi şi se închise. Jack închise şi el microfonul. 

— În regulă, suntem gata de aterizare. 

— Nu prea cred, rosti Draycos pe un ton la fel de ciudat. 
Există la bord echipamente pentru ieşire de urgenţă? 

— Ce naiba... se încruntă Jack. 

— Nu comenta, i-o reteză Draycos, ţâşnind de sub gulerul său. 
Dragonul devenise dintr-odată surescitat. 

— Trebuie să  părăsim aeronava numaidecât. Există 
echipamente de salvare? 

— Verific acum. 

Neliniştea din glasul dragonului îi stăvili toate întrebările. 

— Te ocupi tu de comenzi? 

— Da. 

126 


Draycos îi făcu loc să iasă din scaunul pilotului. 

— Du-te. Repede. 

Lângă ieşire se afla un dulap metalic pentru echipament. O 
luă într-acolo, dar se răzgândi pe drum şi îngenunche lângă 
primul rând de scaune. 

Bănuiala se dovedi a fi întemeiată. Sub fiecare scaun era 
prinsă câte-o raniţă de înălţime, împachetată într-o pungă cu 
dungi portocalii. 

— Am găsit, rosti el, înşfăcând una. 

— De unde putem sări cu ea? 

Jack îl văzu pe dragon gârbovit deasupra comenzilor. 

— De la ce înălţime vrei. Astea nu-s paraşute sau deltaplane. 

— Atunci pregăteşte-te şi aşteaptă-mă lângă ieşire. 

— Bine, spuse Jack, rupând punga în timp ce se îndrepta spre 
coada navei. Raniţa era asemenea celor cu care el şi unchiul 
Virgil se furişaseră odată pe acoperişul unei clădiri înalte, însă 
avea aspectul mohorât caracteristic echipamentelor militare. 
Reuşi s-o pună în spate înainte să ajungă la ieşire. 

— Sunt gata, strigă el. 

— Pregăteşte-te să deschizi trapa. Vin şi eu şi sărim. 

Jack inspiră adânc şi verifică pentru ultima oară dacă 
legăturile erau bine strânse. Era nedumerit şi înspăimântat 
deopotrivă de reacţia dragonului. Insă orice îngrijorare de-a lui 
Draycos era un semnal de alarmă şi pentru Jack. 

Ochii îi căzură pe dulapul metalic de lângă ieşire şi, fără să 
gândească, îl deschise. 

Se aşteptase să găsească raniţe de înălţime acolo, însă 
dulapul era doldora cu arme, lucru firesc având în vedere 
proprietarii aeronavei. In partea de sus erau depozitate 
mitraliere mai mici, în genul celor purtate de Bilă şi tovarăşii săi. 
La mijloc se găseau cutii pline cu muniţie. Pe ultimul raft erau 
aşezate şase baghete electrice. 

Jack rămase pe gânduri. Fu ispitit să ia o armă grea, însă doar 
pentru o clipă. Mitralierele erau arme de distanţă medie, ceea 
ce era bine. Erau totodată mortale şi foarte zgomotoase, ceea 
ce nu putea fi decât rău. Pe de altă parte, baghetele erau tăcute 

şi puteau să dea gata pe oricine cu un şoc electric, fără însă a-i 
lua viaţa. 

Fireşte, trebuia întâi să reuşeşti să-l atingi. Dar nu le poţi avea 
pe toate. Inhăţă o baghetă electrică, verifică să fie încărcată iar 
piedica să nu fie trasă, apoi o prinse la curea. 

— Pregăteşte-te! 

— Sunt gata, răspunse Jack cu o mână pe coarda raniţei şi cu 
cealaltă pe comanda de deschidere a trapei. 

Cât ai bate din palme, Draycos se răsuci şi se aruncă din 
scaun precum un tăvălug auriu, aterizând pe primul rând de 
scaune, iar de-acolo spre trapă. 

Jack fu pe fază. Apăsă butonul şi vântul năvăli în încăpere, 
gata să-i smulgă părul şi hainele. Răzbind prin vijelie, îşi întinse 
mâna spre Draycos. 

Degetele sale întâlniră ghearele dragonului, care se topi sub 
mâneca sa. Trase imediat de coardă şi, înaintând cu spatele, se 
lăsă pradă nopţii şi curenților sălbatici de aer. Fu purtat ca o 
păpuşă neajutorată, întors pe-o parte şi pe alta, izbit puternic 
din faţă, de parcă ar fi fost aruncat într-un râu gazos năvalnic. _ 

Dar micuţele propulsoare ale raniţei se puseră în mişcare. Il 
aduseră în poziţie normală, încetinindu-i căderea precum şi 
înaintarea. Vântul se potoli, câteva ramuri îi agăţară uşor 
mânecile, şi în cele din urmă ateriză mai mult sau mai puţin 
blând pe covorul de frunze uscate. 

Răsuflă uşurat, încercând să-şi recapete echilibrul, apoi făcu 
privirea roată. Era într-un luminiş aflat la înălţime, ceea ce îi 
oferea o panoramă a împrejurimilor. 

In depărtări, aeronava luneca neabătută prin noapte, fără nici 
un semn de probleme tehnice. 

Clătină din cap cu gândul la kilometrii pe care trebuia acum 
să-i străbată pe jos. 

— Bănuiesc că nu ştii unde ne aflăm. 

Inainte ca Draycos să poată răspunde, o lumină scânteie la 
orizont. O dâră întunecată săgetă din acoperişul pădurii şi izbi 
cu o explozie strălucitoare Ţestoasa înaripată. 

Capitolul 21 


Jack icni de parcă primise un bocanc în stomac. 

— Ce naiba...? 

Rămase cu ochii pironiţi la bulgărele de foc ce mistuia în 
continuare pântecele navei. Era imposibil. Mintea lui refuza să 
creadă ce-i spuneau ochii, dar chiar în acel moment un al doilea 
proiectil lovi transportorul în lateral. 

— Atacul era îndreptat împotriva noastră, rosti Draycos cu 
glas scăzut, dar sumbru. Işi scoase capul la iveală. Văd că 
vehiculele voastre militare sunt dotate cu blindaj ventral. 

Cuvintele se loviră de ţeasta lui Jack ca nişte viespi ce se 
chinuiau să treacă printr-un geam. 

— Ce tot îndrugi acolo? 

— Blindajul ventral protejează partea inferioară a unei nave. 
Asigură protecţia trupelor transportate. 

Jack îşi smulse ochii de la Ţestoasa în flăcări, tremurând, însă 
fără să se piardă cu firea, şi se uită la dragon. 

— Te-ai ţicnit? Cineva tocmai a încercat să ne facă felul şi pe 
tine te preocupă dotările militare? 

— Linişteşte-te Jack. Ţâşni de sub gulerul său şi ateriză în faţa 
lui. Nu cred că intenţia lor era să te omoare, ci să avarieze nava 
şi să te ia prizonier. 

Un huruit puternic răscoli pădurea, asemenea unor linguri 
trecute prin tocătorul de carne. Ţestoasa înaripată îşi dăduse 
obştescul sfârşit şi se făcuse nevăzută printre copaci. 

Reuşi să vadă totuşi unde aterizase, mulţumită strălucirii 
roşiatice împrăştiate de flăcările ce devorau acum combustibilul. 

— Nu pot să cred. Şi-au avariat un transportor doar ca să mă 
prindă pe mine? E nebunie curată. Doar ştiu că nu pot să sparg 
computerele. 

Draycos îşi răsuci gâtul. 

— Ai înţeles greşit, Jack, rosti el pe acelaşi ton sumbru. Asta 
nu-i mâna şamşirilor. 

Jack se încruntă. 

— Cred că glumeşti. 

— Ba dimpotrivă. Hangerii au doborât transportorul. 

— Dar n-are nici o noimă ce spui tu. Ştiau deja că urmează să 
aterizez. De ce-ar fi tras în mine? 

— Nu ştiu. Adu-ţi însă aminte că Grisko a dorit să ştie dacă 
eşti bine ancorat de scaun. Şi ţi-a spus să nu te abaţi de la 
cursul de zbor. 

— Era doar un fel de-a spune, bombăni Jack. Dar în sinea lui 
ştia că nu are dreptate. Petrecuse două săptămâni alături de 
Grisko şi nu văzuse să-l preocupe soarta tinerilor mercenari. 
Unde mai pui şi tonul ciudat al vocii înainte să închidă... 

El şi unchiul Virgil fuseseră trădaţi de nenumărate ori în 
ultimii ani. Ştia pe propria piele ce înseamnă să fii înjunghiat pe 
la spate. 

— Din ce pricină? Ce i-am făcut eu lui? 

— Asta trebuie să aflăm. 

Stătea de ceva vreme cu ochii pierduţi la stele, încercând 
parcă să afle constelații pe o boltă de nerecunoscut. Işi întoarse 
acum privirile spre Jack şi flutură coada înaintea lui. 

— Văzduhul n-are ochi. Prinde. 

— Stai numai o clipă, protestă Jack, deşi mâna lui se încleştă 
pe vârful cozii dragonului. Unde mergem? 

— Transportorul e într-acolo, îi arătă el ridicând o labă. lar 
avanpostul Kilo Şapte e într-acolo, continuă el, făcând semn 
undeva mai la dreapta. Intre ele se află postul de veghe în care 
ai stat mai devreme. Am de gând să le întind o capcană. 

— Stai numai puţin, rosti Jack prudent. 

Era o gravă neînțelegere la mijloc. Ultimul lucru pe care-l 
dorea era să vadă un dragon întărâtat vărsându-şi focul pe 
oamenii ăia. 

— N-au omorât pe nimeni, corect? De ce să le faci de 
petrecanie? 

Draycos îşi întoarse capul. 

— M-ai înţeles greşit, Jack. Nu caut răzbunare, ci informaţii. 

— Şi cum te aştepţi să faci rost de ele? 

— Vom vedea noi. Hai să mergem 


Mai devreme în noaptea aceea - să fi fost aceeaşi noapte? 

— Jack părăsise postul de veghe şi fugise spre tabără. Ar fi 
putut atunci să jure că nu ar fi reuşit în veci să traverseze mai 
iute o pădure întunecată fără să-şi rupă un picior sau să fie 
doborât de-o creangă. 

Se înşela amarnic. 

Fugiră prin pădure. Nu la trap, nu la galop, ci mâncând 
pământul. Draycos era grăbit şi nu des ţi-era dat să vezi un 
războinic K'da pe fugă. Uimitor era şi faptul că Jack alergase fără 
să-şi scrântească o gleznă măcar. 

Pe asta n-o pricepu nici chip. Nu-i vorbă, o fi avut dragonul 
ochi mai buni ca oamenii, ceea ce însemna şi vedere pe timp de 
noapte printre altele. O fi avut şi experienţă în deplasarea pe 
diferite tipuri de teren, ceea ce îl ajutase într-adevăr să scape 
teafăr. Însă cum reuşise să-l călăuzească pe Jack, ferindu-l în 
acelaşi timp de şanţuri şi rădăcini, avea să rămână un mister. 

În primele zece minute Jack alergă cât îl ţinură picioarele în 
urma dragonului care se oprea la fiecare două sute de metri 
străbătuţi să-şi tragă puţin sufletul. Cel puţin aşa crezu băiatul 
până când realiză că Draycos nu făcea popasuri, ci asculta atent 
în căutarea duşmanilor. 

La cea de-a noua oprire, zgomotele începură să răzbată până 
la ei. Sau cel puţin până la urechile dragonului. Incetară să mai 
alerge şi o luară la pas. 

Nu vorbeau. Ar fi fost de prisos. Nu avea Jack pregătirea 
militară a dragonului, însă ştia foarte bine ce înseamnă să te 
furişezi prin teritoriu inamic. 

Mergeau deja de zece minute şi Jack aproape că-şi venise în 
fire după goana aceea nebună, când Draycos se opri brusc. 
Băiatul încremeni lângă el, ciulind urechile. 

Nimic. Dintr-odată, de undeva din faţă auzi o voce scăzută, 
alte două glasuri care încuviinţau, apoi foşnet de frunze care se 
pierdu încet în depărtare. 

— Ai grijă, îi şopti lui Draycos. Poate au lăsat un paznic în 
urmă. 

Limba dragonului ţâşni printre dinţi şi muşină aerul. 

— Nu, au plecat toţi trei, însă mai sunt şi alţii în spatele lor. 

Jack înghiţi în sec. Minunat. 

— Ce facem acum? 

— Avem nevoie de informaţii. Prin urmare va trebui să 
întindem o capcană. Pomeneai adineauri de detectoare de surse 
electrice? 

Într-un târziu îşi aminti şi Jack de bagheta lui electrică. 

— Oh, mii de draci, bolborosi, smulgând-o de la curea ca 
pe-un şarpe ce i se căţăra pe picior. 

— Linişteşte-te. Te-am lăsat să o iei cu tine pentru că s-ar 
putea să ne fie de folos. 

O luară pieziş printre copaci, Jack cu bagheta într-o mână şi 
coada lui Draycos în cealaltă. 

Dragonul îl călăuzi pe un făgaş şerpuit, oprindu-se în cele din 
urmă lângă un arbore mărunt alcătuit din mai multe tulpini 
subţiri ce ţâşneau dintr-o încâlceală de rădăcini. 

— Poţi să laşi arma jos. 

Jack se supuse. Privirea îi căzu pe un obiect mic, înţepenit 
între două tulpini. Avea forma unui con îndoit din plastic, cu un 
ochi turtit de sticlă orientat într-o parte. O tijă subţire de metal 
lega dispozitivul de una dintre tulpini, iar din capătul ţuguiat al 
conului ieşeau două cabluri. 

Şi brusc avu revelaţia. 

— E unul dintre ochii Argus! 

— Da, nu-ţi face griji, ne-am furişat prin spatele său. Tăie 
cablul senzorului cu gheara, aproape de locul unde făcea 
legătura cu ochiul conic. 

— Acum poţi să fii sigur că n-o să mai vadă nimic. 

— Da, dar... Jack îşi înăbuşi protestul. Dacă cineva se uita la 
monitor când Draycos tăiase cablul, era ca şi cum şi-ar fi 
trâmbiţat sosirea. 

— Bine. Şi-acum? 

Fălcile dragonului se descleştară niţel. 

— Acum îţi găsim un copac. 

— Un copac? clipi Jack. 

— Da, în care ei nu-şi vor închipui că te-ai fi putut căţăra, rosti 
Draycos cercetând împrejurimile, şi pe care prin urmare nu-l vor 
lua la ochi. Aha. Uite-acolo. Hai. 


132 


Se îndreptară spre un arbore cu tulpina netedă, a cărui 
coroană era suspendată la peste cincisprezece metri deasupra 
lor. Ca o păpădie gigantică, îşi spuse Jack. 

— Ţine-te bine, îi porunci dragonul, urcând puţin pe trunchi şi 
fluturându-şi din nou coada în faţa băiatului. 

Jack înghiţi în sec şi-şi încleştă degetele pe coadă. Fără să 
pară stingherit de povara sa, dragonul începu căţărarea. li fu 
suficient un minut ca să atingă coroana de ramuri. 

— E un refugiu bun, hotărî Draycos, dând la o parte o creangă 
înfrunzită. 

Jack fu de-acord. Trunchiul oferea mai multe învelişuri de 
ramuri aflate la câte un metru distanţă, asemenea unui hamac 
de nuiele ancorat sub frunzele umbrarului. Un ascunziş comod 
în comparaţie cu altele de care se folosise în ultimii ani. 

Asta dacă nu ţi-era teamă de înălţime. 

— Tu unde te duci? 

Draycos cobora deja. 

— Ţi-am spus, voi întinde o capcană. Stai aici până mă-ntorc. 

— Bine. Cum spui tu. 


Capitolul 22 


Jack se străduise mult şi se descurcase de minune, luând în 
considerare vârsta sa fragedă şi lipsa de experienţă. Aceste 
lucruri nu puteau decât să-i întărească dragonului crezul că nu 
exista în întregul Braţ Orion un partener mai straşnic ca Jack. 

Insă, cu toate eforturile sale, băiatul nu era încă un războinic. 
Adevărul era că în acel moment i-ar fi îngreunat misiunea şi 
şi-ar fi pus viaţa în primejdie. Două temeiuri care-l 
determinaseră să-l ţină deoparte pentru moment. 

Acum, îşi spuse el sumbru în timp ce cobora tulpina, vor 
vedea duşmanii săi de ce-i în stare un bard-războinic al 
neamului K'da. 

Sau mai degrabă nu vor vedea. Dacă avea să-şi facă bine 
treaba, nu vor vedea nimic. 

Prima patrulă era departe acum, pe povârnişul ce ducea spre 
epava Ţestoasei. Însă alte două grupuri se furişau prin pădure, 
în apropierea sa. Gustă aerul şi hotărî că toţi erau oameni. 

Nu înţelegea de ce Tăişul Hangerului recruta aproape numai 
oameni. Însă ciudăţenia asta îi înlesnea munca. După aproape 
două luni petrecute cu Jack, aptitudinile fizice ale omului nu mai 
erau o necunoscută pentru el şi putea uşor să-şi construiască 
strategia în jurul lor. 

Se întoarse la arborele cu ochiul Argus. Senzorul era zdravăn 
înţepenit în scoarţa copacului, dar reuşi să-l scoată afară cu 
ajutorul ghearelor. Prinse ochiul de plastic şi bagheta lăsată de 
Jack sub braţ şi porni înspre avanpostul Kilo Şapte, târând după 
el perechea de cabluri ale senzorului. 

De trei ori întâlni patrule în calea sa şi fu nevoit să se 
ascundă. Se încolăcea şi stătea neclintit la adăpostul tufelor, 
apoi urmărea cu atenţie fiecare echipă în timp ce trecea pe 
lângă el, ştiind că printre soldaţii obişnuiţi se afla şi ofiţerul pe 
care îl căuta. 

Doar soldaţi până acum. Comandantul rămăsese probabil în 
spate, aşteptând ca iscoadele sale să distrugă orice pericol 
înainte să-şi facă el apariţia. 

Nu era de mirare că nici un soldat nu-l băgase de seamă până 
acum, în pofida senzorilor şi a aparatelor pe care le aveau la 
dispoziţie. Hotărâţi să găsească un om, treceau cu vederea o 
făptură ciudată şi nemişcată. 

Chiar şi cu cele trei opriri, îi fură suficiente câteva minute ca 
să ajungă la cuşca de veghe ocupată de Jack mai devreme. 
Locul era pustiu, aşa că-şi îngădui câteva clipe să cerceteze 
împrejurimile după ascunziş, schiţând în gând ultimele detalii 
ale planului. Adulmecă pentru ultima oară aerul, apoi se puse pe 
treabă. 

Primul pas era să monteze ochiul Argus astfel încât să fie 
parţial vizibil din cuşcă. Găsi un loc bun cam la cincisprezece 
metri înspre miazăzi, ascuns pe jumătate de ramurile unei tufe. 
Fixă tija de metal în pământ, lăsând suficient loc de rotire 
senzorului. Lăsă bagheta electrică în chip de momeală şi trase 
cablul înapoi la cuşcă. 

Dar nu în linie dreaptă. La şapte metri de copacul cu 
monitoare se afla un arbore asemănător cu cel în care îl suise 
pe Jack. Aşeză la rădăcina sa capătul perechii de cabluri, apoi se 
duse la cuşcă şi tăie celălalt capăt. Erau destul de slab legate 
între ele, cu conectori de plastic. Cu acest capăt încleştat între 
dinţi se căţără în copacul-păpădie. 

Adineauri tăiase cablul senzorului aproape de unde intra în 
ochi. Acum îl trase în întregime prin conectori, atent să nu-l 
agaţe de vreo creangă, separându-l complet de cablul de 
comandă. Îl înfăşură cu grijă, strângând astfel o rolă de vreo 
şaptezeci şi cinci de metri. 

Celălalt capăt al cablului de comandă era încă ataşat la 
senzor. Se încredinţă iute că poate mânui legătura mecanică, 
după care înfăşură cablul în jurul unei ramuri. Işi petrecu rola pe 
după umăr şi sări pe copacul de care era prins monitorul Argus. 
Înconjură o dată trunchiul, apoi sări la următorul copac. 

Acest arbore îi atrăsese mai devreme atenţia, când plecase în 
recunoaştere. Avea două tipuri diferite de ramuri. Ambele erau 
viguroase, însă unele erau ţepene, pe când celelalte erau mai 
flexibile. Legă un capăt de o cracă mai elastică şi aruncă rola pe 
copacul cu monitorul. 

Sări şi el în urma rolei, pironindu-şi unghiile în scoarţa tulpinii, 
apoi trase de cablu, îndoind ramura legată înspre el. 

Cu cât trăgea mai mult de ea, cu atât opunea şi creanga mai 
multă rezistenţă, aşa că fu nevoit să tragă din toate puterile şi 
într-un final izbuti s-o aşeze în poziţia potrivită. 

Legă mijlocul cablului de o ramură mai groasă a copacului 
Argus, făcu un nod uşor de desfăcut, apoi sări cu ce mai 
rămăsese din colac pe arborele-păpădie. Ajunse până la al 
treilea înveliş de ramuri, alese una mai solidă ce se bifurca în 
mod fericit şi petrecu celălalt capăt al cablului în jurul ei. Luă 
rola în spinare şi sări îndărăt la copacul Argus. 

Zgomotul paşilor îi ajunse la urechi. Mai mulţi soldaţi se 
apropiau dinspre avanpost. Cu toţii păşeau grijuliu, asemenea 
iscoadelor pe lângă care se furişase mai devreme, cu excepţia 
unuia care călca ferm, cum numai unui ofiţer de rang superior îi 
şade bine. 

Comandantul hotărâse în cele din urmă să le dea o mână de 
ajutor soldaţilor săi. Din nefericire pentru el, capcana era ca şi 
pregătită. 

Dragonul cobori cu ultimii metri de cablu, atent ca de-obicei. 
La ultimul rând de ramuri -care la specia asta ajungea la nici trei 
metri de sol - trase zdravăn de cablu şi făcu un al doilea nod 
slab în jurul unei crengi. 

Mai avea acum vreo patru metri de cablu. La capătul său făcu 
un nod de spânzurătoare pe care-l ascunse între două ramuri, 
după care se căţără la primul nod făcut, cel care ţinea creanga 
elastică. Il desfăcu, iar cablul se încordă numaidecât cu un 
zbârnâit scurt. 

Pentru câteva clipe, Draycos urmări cablul cu privirile, 
încredinţându-se că-şi făurise temeinic capcana. De la creanga 
îndoită pe lângă copacul Argus până la arborele-păpădie, 
încolăcit pe al treilea rând de ramuri, înapoi la copacul Argus, un 
nod superficial pe cele mai joase crengi, iar restul strâns într-un 
nod de spânzurătoare. 

Perfect. 

Sări încă o dată la arborele-păpădie, înhăţă cablul de 
comandă şi se-ntoarse pentru ultima oară la copacul Argus. 
Acolo se ghemui la adăpostul frunzişului. 

Totul era pregătit. O singură necunoscută mai intra în ecuaţie, 
şi anume modul în care vor reacţiona comandantul şi soldaţii 
săi. 

Pe asta nu era chip s-o cunoască. Nici s-o ghicească măcar. 
Se învățase cu reflexele umane, cu vederea lor, ba chiar şi cu 
auzul, forţa sau rezistenţa. 

Insă era străin în continuare de gândirea lor. Gândirea, 
comportamentul, reacţiile lor primare. 

Dacă se înşela în privinţa lor, toată truda lui ar fi fost de 
prisos. 

Insă odată ce-ai ajuns aşa departe, trebuie să mergi până la 
capăt. Mai mult, Jack îşi cunoştea propria specie şi chiar el 
fusese de acord că oamenii ăştia erau nişte amatori. 

Trăgând cu coada ochiului, îi zări pe mercenari venind în 
direcţia lui. Erau cinci. Patru iscoade şi cel cu pasul hotărât. 

Cu toţii purtau căşti cu vizor pentru vedere de noapte, astfel 
încât, deşi nu-i zărea chipul, putea să-şi dea seama după 
conformaţia lui că nu era sergentul Grisko. 

Ce păcat. După figura cu transportorul i-ar fi plăcut să se 
ocupe în mod personal de el. Grupul era foarte aproape de 
cuşcă acum. Cu mişcări delicate, Draycos îşi înfipse gheara 
printre firele metalice ale cablului de comandă şi trase cu grijă. 

Nici o reacţie din partea hangerilor. Draycos trase din nou, 
îngăduindu-şi o privire la senzorul pe jumătate ascuns. Şi, 
într-adevăr, senzorul se mişca. h 

larăşi nici o reacţie. Dragonul încercă pentru a treia oară. li 
trecură prin minte tot soiul de cuvinte neortodoxe despre 
priceperea adversarilor săi. El vedea lucirea palidă a senzorului. 
De ce n-o zăreau şi ei? 

Tocmai voia să se lase păgubaş, când unul dintre soldaţi o 
descoperi. Mâna îi ţâşni în sus şi le făcu celorlalţi semne grăbite 
cu degetele - codurile pe care Grisko nu se obosise să le explice 
şi recruţilor. 

Cei patru soldaţi se comportară ca nişte adevăraţi 
profesionişti. Se despărţiră fără ezitare în două echipe şi se 
îndreptară spre tufa cu pricina, pregătiţi să-l ia prin învăluire pe 
cel ce se ascundea acolo. 

Al cincilea om nu se alătură echipei, ci căută un loc ferit în 
cuşca de veghe, trăgând neliniştit cu ochiul de după copacul 
Argus. 

Draycos zâmbi dispreţuitor. Jack avusese dreptate. Un 
adevărat comandant de oşti ar fi înfruntat pericolul împreună cu 
oamenii săi, ca să fie capabil să dea ordine înțelepte de cum se 
ivea o situaţie neplăcută. $ 

Acest comandant se ferea de primejdie. Işi trimitea fără 
şovăire inferiorii în gura lupului, iar el... ferească sfântul să-şi 
rupă o unghie. 

Cu ochiul războinicului, Draycos îl considera pe acest om 
vrednic de milă. Cu ochiul adversarului însă vedea în el un prilej 
de bucurie. 

In încercarea sa de a se adăposti, ofiţerul se ascunsese chiar 
după copacul în care era cocoţat Draycos. 

137 


Tocmai acolo unde şi-l dorea dragonul. Cablul de comandă îşi 
împlinise menirea. 11 lăsă deoparte şi apucă zdravăn de 
nodul-spânzurătoare. Alături de el se afla nodul superficial ce 
ţinea toată încrengătura de cablu laolaltă. Draycos îşi strecură 
cu grijă coada prin ochiul nodului. 

Soldaţii erau aproape de senzor. Dragonul aşteptă. Brusc, 
unul dintre ei pufni. 

— Joacă de copil, murmură el. E unul dintre senzorii noştri, 
domnule. Nici urmă de om. 

— Dar se mişca, zise un altul. 

— Ştiu, am văzut şi eu, rosti primul, ridicând arma în timp ce 
se uita primprejur. Am găsit şi bagheta electrică pe care a 
văzut-o Barkin pe ecran. După cum spuneam, cuiva îi arde de 
joacă. 

— Urmăreşte cablul, porunci comandantul cu un şuierat 
răguşit. Găseşte.-l. 

— Da, să trăiţi. 

Soldatul care vorbise se îndreptă spre ochiul Argus, restul se 
răspândiră printre copaci. 

Comandantul şovăi câteva clipe, apoi îşi părăsi cu grijă 
adăpostul. Fie îl trăsnise curajul, fie dorea să fie mai aproape de 
armele protectoare ale soldaţilor săi. Ocoli încet copacul şi porni 
înspre ei. 

In clipa în care trecu pe sub Draycos, războinicul K'da atacă. 

Se desprinse de tulpină cu labele dinapoi şi se năpusti în 
cădere până la nivelul căpăţânii comandantului. Tăie cu gheara 
cureluşa ce-i ţinea casca-n loc şi i-o zbură de pe cap. 

Mâinile comandantului se repeziră din reflex după cască, 
moment în care Draycos azvârli cablul în jurul său şi strânse cu 
putere în zona coastelor. Cu cealaltă labă îl izbi zdravăn în 
ceafă. Experienţa îl învățase că dacă loveai un om acolo îl făceai 
cnocaut fără să-i cauzezi răni grave. 

Şi tocmai când comandantul urma să se prăbuşească la 
pământ, Draycos smuci nodul superficial cu coada şi se aruncă 
la pământ, curmând năprasnic liniştea nopţii. 

Tensiunea din cablu fu brusc descătuşată, azvârlind ramura 
flexibilă în poziţia ei firească. Lovi toate crengile aflate în cale, 
trimițând o ploaie de frunze la pământ. 

Comandantul ce atârna fără cunoştinţă de capătul opus al 
cablului ţâşni întâi sus, apoi la stânga, făcându-se nevăzut în 
frunzişul arborelui-păpădie. 

Fiind întorşi cu spatele, soldaţii nu văzură nimic. Însă auziră 
destul de bine. Ca la un semn, se răsuciră şi zăriră ultimele 
frunze ce cădeau din arborele cu ramuri elastice. 

— Domnule, strigă unul dintre ei. 

— A dispărut, lătră un altul. 

— Aici, spuse primul soldat, făcând semn cu puşca spre 
copacul elastic. Barkin, Schmidt, verificaţi. Atenţie la alte curse. 
Tomaski, fii cu ochii-n patru, ar putea fi o diversiune. 

Cei doi soldaţi alergară spre copac, cercetând pe rând bolta 
de crengi şi covorul de frunze pe care călcau. Ceilalţi doi se 
lăsară la pământ, spate-n spate, pregătiţi să tragă în orice 
mişcă. 

leşind de-a buşilea din cuşcă, Draycos se strecură la 
adăpostul tufărişului până la arborele păpădie, făcând un ocol 
însemnat. Soldații îşi cunoşteau bine meseria. Intuiseră 
numaidecât genul de capcană în care căzuse comandantul lor. 

Atâta doar că îl căutau în alt copac. 

Când Draycos ajunse la arborele-păpădie, cei doi soldaţi 
tocmai intraseră sub ultimele foşnete ale ploii de frunze. Se 
căţără pe partea nevăzută a trunchiului, ştiind că dacă unul 
dintre mercenari s-ar fi întors înspre el, l-ar fi zărit cu siguranţă. 
Insă momentan erau preocupaţi de altceva şi, aşa cum 
anticipase, nici unul nu-şi întoarse privirile în direcţia sa. 

Intră în sălaşul frunzelor, lăsându-i pe restul să se holbeze 
nedumeriţi la cer. 

Comandantul atârna ca o marionetă, ferit vederii în desişul 
coroanei, legănându-se uşor odată cu ramura elastică din 
celălalt copac. Draycos îi aşternu trupul pe un pat solid de 
crengi, apoi tăie cablul. 

Urcă apoi mai sus, strângând cu grijă cablul. Era puţin 
probabil ca soldaţii să se caţere în copacul elastic în căutarea 

139 


ofițerului lor. Însă paza bună trece primejdia rea, iar cablul 
trebuia să rămână ascuns, aşa că aruncă întregul colac în 
copacul Argus. 

— Nu-i aici. 

— Imposibil. Verifică încă o dată, rosti primul soldat. 

— Am verificat deja de două ori, şi normal, şi cu infraroşii. Nu-i 
în copac. 

Soldatul înjură. `: 

— E într-adevăr o diversiune. Imprăştierea. Hai să-l găsim. 

— Ar fi bine să raportăm la comandament. 

— Nu zău, rosti primul ironic. Alo, baza, aici Hernandez. Avem 
o problemă. 

Pe jumătate atent la conversaţia lor, Draycos coborî înapoi la 
comandant. Descoperi că purta două transmiţătoare ce puteau 
fi depistabile chiar şi închise. 

Nimic mai simplu. Picioarele unui K'da erau prea scurte pentru 
a arunca un obiect aşa mărunt la mare depărtare, însă exista şi 
altă cale. Verifică dacă transmiţătoarele erau într-adevăr 
închise, apoi le înfăşură în vârful cozii. O arcuire scurtă şi 
aparatele se pierdură în văzduh. 

Cu cablul rămas îi legă mâinile şi gleznele. Într-unul dintre 
buzunare găsi o banderolă, iar în altul o batistă. Batista i-o vâri 
în gură în chip de căluş, iar cu banderola îi legă gluga peste 
ochi. 

Acum trebuia doar să aştepte până ce soldaţii vor scotoci în 
altă parte a pădurii. Se târî sub creanga pe care stătea 
comandantul, ferindu-l privirilor celor de jos. Mercenarii ar fi 
putut oricând să arunce un ochi în copacul lui, însă graţie formei 
sale neumane îl putea camufla foarte bine pe ofiţer. 

Mai era o oră, după care el şi Jack se puteau deplasa în voie. 
Se întinse din toate încheieturile, apoi se puse pe aşteptat. 


Capitolul 23 

Jack îl găsi treaz pe comandant când se căţără alături de el - 
fireşte, cu ajutorul lui Draycos. 

— Eşti sigur că nu e nimeni prin zonă? îi şopti dragonului ce 
urca prin spatele prizonierului. 

Draycos încuviinţă, dar nu spuse nimic. Jack înţelese că nu 
dorea ca prizonierul să-i audă glasul. 

— Bine. Să-i dăm bătaie. 

Înhăţă cablul ce-i lega încheieturile bărbatului şi începu să-l 
tragă într-o poziţie dreaptă. Ca răspuns, ofiţerul se repezi la 
mâna lui. 

— Hei, uşurel, îl avertiză Jack, ferindu-şi mâna. Fără mişcări 
bruşte. Eşti la cincisprezece metri de sol, într-un copac foarte 
alunecos. 

Omul ştia de vorbă bună. Mormăi ceva în căluş şi se potoli. 

— O să avem o mică discuţie, îl lămuri Jack, ridicându-l în 
fund. Mică şi tăcută. Dacă strigi după ajutor, vom fi nevoiţi să te 
reducem la tăcere. Am o presimţire c-o să-ţi pierzi echilibrul în 
acel moment. Ai înţeles? 

Ofiţerul mormăi din nou. Jack se uită o clipă la Draycos, 
încredinţându-se că dragonul e ferit vederii celuilalt, dar gata să 
intervină. Apoi îi scoase căluşul. 

— Montana? bâigui comandantul cu glas răguşit. Avea gâtlejul 
foarte uscat. Îşi umezi puţin buzele şi repetă: 

— Montana, am dreptate? 

Jack rămase ca trăsnit. Glasul îi era cunoscut. 

— Colonele Elkor? 

Desfăcu banderola şi îi descoperi chipul. 

Era într-adevăr colonelul Elkor, sfredelindu-l cu privirea de 
parcă ar fi vrut să-l arunce din copac doar cu puterea minţii. 

— Măi să fie, spuse Jack, încercând să câştige timp pentru a-şi 
pune gândurile în ordine. Se aşteptase la sergentul Grisko sau la 
locotenentul Basht, însă faptul că dăduse peste ditamai 
colonelul era grăitor pentru miza jocului în care intrase. 

— Un peşte cam mare pentru un iaz aşa mărunt. Nu mi te 
închipuiam un iubitor de natură. 

— De mult te bănuiam eu pe tine, scrâşni Elkor printre dinţi. 
Şi cum e, Kayna lucrează pentru tine sau invers? 

Vru să-şi răsucească gâtul, însă lovitura pe care i-o arse 
Draycos după ureche îl făcu să se răzgândească. 

— Deci Kayna face jocurile, continuă el. Pentru cine lucraţi? 
Pentru şamşiri sau pentru altcineva? 

— Aici eu pun întrebările. Dar, ca să nu te mai frămânţi, să ştii 
că nu lucrez pentru nimeni. 

Elkor pufni batjocoritor. 

— Da, sigur. Ţi s-a făcut de-o plimbare într-o seară. Şi brusc 
ţi-ai dat seama că-ţi vine să mergi la toaletă? 

Jack clătină din cap. 

— V-am spus şi mai devreme. Şamşirii s-au furişat în tabăra 
noastră şi ne-au luat prizonieri. Eu am reuşit să scap şi... 

— Nu face pe prostul. Vorbesc de afacerea de pe Carrion. 

— Ah, rosti Jack descumpănit. Treaba aia. 

— Ah, treaba aia, îl maimuţări Elkor. Basht era convins că e 
Kayna. Insă bănuielile mele au mers spre tine. Dacă am fi avut 
timp să-ţi verificăm formularul... 

— Stai o clipă, îl întrerupse Jack, cu gândul la noaptea 
incursiunii nereuşite. 

Sugera cumva că Alison urcase atunci scările? 

— Ce amestec are Alison în afacerea asta? 

Pentru prima oară privirea necruțătoare a colonelului se mai 
îmblânzi puţin. 

— Vrei să zici că nu tu ai dat iama prin comandament? 

Jack şovăi. Judecata sănătoasă şi cuvântările unchiului Virgil îl 
îndemnau să nu divulge nici o informaţie pe degeaba. Însă era 
complet buimăcit şi ceva îi spunea că nici Elkor nu era pe deplin 
la curent cu ce se petrecea. Poate era mai bine să-şi 
împărtăşească gândurile. 

— M-am furişat într-adevăr în comandament. Căutam nişte 
informaţii în arhive. Dar cineva a aruncat cu gaz soporific şi am 
fost nevoit să dau bir cu fugiţii. Am presupus că era un paznic. 

Elkor pufni. 

— Dacă era unul de-ai noştri, ai fi aflat-o pe pielea ta. Gazul 
soporific e pentru fătălăi. 

— Sau pentru cei care nu vor să-şi facă aflată prezenţa. Deci 
crezi că era Alison. 

Elkor îl privi cu răceală. 

— Ce informaţii căutai în arhivă? 

— Tu ai vrut-o, dădu Jack din umeri, apoi scoase batista ce 
servise pe post de căluş 

— Chiar şi cu batista în gură o să te audă când o să strigi. 
Asta în caz că mai verifică zona asta o dată. 

Dădu să-i pună din nou căluşul. Colonelul se feri, însă tresări 
de îndată ce simţi laba dragonului. 

— Bine, bine, ce vrei să ştii? 

Jack cobori batista, dar o tinu la vedere. 

— Vreau să ştiu ce se petrece. Spune-mi întâi de toate ce s-a 
întâmplat cu restul hangerilor de la Kilo Şapte. 

Buzele colonelului se prefăcură într-o linie subţire. 

— l-am scos de-acolo, rosti el cu ranchiună. Ştiam că şamşirii 
vor ataca avanpostul şi nu doream să-i punem în pericol. 

— Ah, sigur. Nu dădeaţi nici o ceapă degerată pe noi şi n-aţi 
mai catadicsit să ne anunţaţi că... 

Însă cuvintele i se înţepeniră în gâtlej. Se holbă la colonel, cu 
ochii scânteind datorită revelaţiei. 

— l-aţi invitat practic pe şamşiri, nu-i aşa? Şi i-aţi lăsat să ne 
ia prizonieri. 

— Printre voi se afla un spion, un trădător. Tăişul Hangerului 
are ac de cojocul trădătorilor. 

Zâmbi răutăcios, savurând expresia băiatului. 

— Hai acuma, nu te îmbufna, îl consolă el în batjocură. Ce-o 
să faci, o să-njuri şi-o să fugi în braţe la mămica? Asta-i lumea în 
care trăim, puştiule. Obişnuieşte-te. 

— Dar cu ceilalţi ce-aţi avut? întrebă Jack, trecând ironia cu 
vederea. De ce nu ne-aţi împuşcat pe mine şi pe Alison, dacă 
noi eram problema? 

— Nu era frumos să vă punem la zid. Şi, în plus, voiam 
informaţii. Ne-am gândit că dacă lucraţi pentru şamşiri, unul 
dintre voi urma să fie întâmpinat cu alai. 

Îşi înclină capul într-o parte. 

— Sau că unul dintre voi se va întoarce, făcând pe eroul 
evadat. 

— Şi dacă nu lucram pentru şamşiri? 

— Pentru cineva tot lucraţi voi, dădu Elkor din umeri. Am zis 
să nu ne mai batem noi capul să aflăm pentru cine, aşa că am 
aruncat mâţa în curtea şamgşirilor. 

— Şi, fireşte, cum să-i laşi să pună mâna pe calculatoare fără 
să schimbi codurile? şuieră Jack printre dinţi. Aşa că le-aţi 
modificat înainte să aterizăm pe Sunright. 

— De fapt după ce-am aterizat. Nu c-ar mai conta. 

— Într-adevăr, nu mai contează. Cine-i în spatele afacerii? 

— Cărei afaceri? 

— Vreau să zic cine trage sforile? Cine vrea să pună mâna pe 
mină? Cornelius Braxton? 

— Fugi de-aici, pufni Elkor. Crezi că cineva de teapa lui 
Braxton şi-ar pleca privirile asupra unei amărâte de mine? 

— Atunci Arthur Neverlin? 

— N-am auzit de el. 

— Atunci... 

— Nimeni nu trage sforile, băiete, i-o reteză Elkor sec. Nimeni 
în afară de noi. Dacă gruparea pentru care lucrezi vrea să-şi 
bage nasul aici, spune-le să-şi ia gândul. După ce punem 
stăpânire pe mină, va rămâne a noastră. Punct. Şi n-o împărţim 
cu nimeni. Ai priceput? 

— Da, am priceput. 

Deci locotenentul Bilă avea dreptate. Nici o grupare de 
mercenari nu dădea doi bani pe cei în slujba cărora se puseseră. 
Mina de daublită era singura lor preocupare. 

— E mult mai uşor să furi o mină distrugând şi ucigând decât 
să te-apuci să sapi tu una. 

— Minele costă bani, i-o întoarse Elkor. Vieţile nu valorează 
prea mult. Fă şi tu socoteala. 

— Da, se pare că unele vieţi valorează mai puţin decât altele. 
Totuşi nu înţeleg de ce i-aţi băgat pe Jommy şi pe restul echipei 
în aceeaşi oală cu mine şi Alison. 

— Ce tot o dai cu „eu şi Alison”? Ea era suspectul principal, nu 
tu. Tu erai doar una dintre surse. 

— Ce eram? 

— A vorbit cu tine, Montana, rosti Elkor răbdător. Ne-a spus 
Grisko. Când eraţi singuri şi departe de noi, pe poligonul de 
trageri. Vrei să-ţi desenez? 

Jack îl privi, nevenindu-i să-şi creadă urechilor. 

— Stai să-nţeleg. Alison discută cu Rogan Mbusu despre 
mâncarea de rahat, să zicem, nimic secret, şi e de-ajuns ca voi 
să-l aruncaţi în gura lupului? Doar pe motivul că ar putea 
chipurile să deţină informaţii secrete? 

— Crezi că ne păsa cât negrul sub unghie de voi? Ai auzit 
vreodată expresia „carne de tun”? 

Jack înghiţi în sec. 

— Da. 

— Cam expirată. Doar popoarele înapoiate mai folosesc încă 
tunuri adevărate. Insă sensul rămâne în picioare. 

— O îndeletnicire cam costisitoare, murmură Jack. O 
sumedenie de onorarii de plătit. 

— Ar trebui să citeşti contractul mai atent. Există clauze de 
reziliere în cazul morţii sau capturării într-o zonă de război, când 
cel în cauză nu s-a apărat cum se cuvine. lată încă un motiv bun 
să vă aducem aici în loc să ne ocupăm de voi pe Carrion. 

Ridică din sprâncene. 

— Nu v-aţi apărat cum se cuvine, am dreptate? N-am auzit să 
se fi tras vreun foc. 

O bucată de vreme Jack rămase cu privirile aţintite la el, 
gândindu-se la ce-ar spune Draycos dacă i-ar face vânt din 
copac acestei lepădături. Până şi lui Draycos, cu etica lui de 
războinic cu tot, îi scânteiau ochii din dorinţă de răzbunare. 
Probabil n-ar ridica un deget să-l salveze. 

Trase aer adânc în piept. Nu. Nu era el genul care să ucidă 
sau să se răzbune. Nici măcar hoţ nu mai era. Vorba vine că-şi 
îndreptase purtările. Cât despre Draycos, îi mai văzuse ochii 
strălucind astfel şi nu omorâse pe nimeni. 

— Eşti un omuleţ meschin şi vrednic de milă, îi spuse lui Elkor 
cu glas scăzut. Meriţi să mori. Dacă există dreptate-n lumea 
asta, o să mori de mâna a-lor tăi. 

Colonelul zâmbi pieziş. 

— Deci n-ai tupeul să mă omori. Nu eşti şi nu vei fi niciodată 
un soldat adevărat, Montana. 

— Mare pierdere. Din întâmplare, să ştii că mi-am dus şi eu 
veacul prin lumea mare, pe lângă nişte oameni care te-ar fi 
aruncat de mult din copac dacă le-ai fi făcut una ca asta. 

— Dacă-mi dai de înţeles că ai prieteni, las-o moartă. Nu mă 
intimidez cu una, cu două. 

— Nu încercam să te intimidez. Şi cei despre care ţi-am vorbit 
nu-mi sunt prieteni. Spuneam doar că nici unul dintre ei n-a ucis 
vreo cunoştinţă de-a rivalilor lor. Aveau mai multă clasă. 

— i-am cerut cumva să-mi dai binecuvântarea? Crezi că am 
nevoie de acordul tău? 

— Nici gând, răspunse Jack, pe care discuţia începea să-l 
obosească. Bine, plecăm. Unde sunt transportoarele? 

— De ce? se încruntă Elkor. 

— Păi tu ce părere ai? Ca s-o tulim de-aici. Fii pe pace, nu ţi-l 
fur. Vreau doar să folosesc staţia. 

— Şi ce te face să crezi c-am să-ţi spun? = 

Jack oftă, apoi scoase un briceag mic de la curea. Il deschise 
şi îl flutură în faţa ochilor lui Elkor. 

— Eşti legat cu un cablu destul de gros. Chiar şi cu brişcă o 
să-ţi ia ceva până să-l tai. Preferi să-l rupi cu dinţii? 

Cu ochii la cuţit, Elkor mâărâi: 

— La vest de avanpost. Intr-un luminiş, la vreo două sute de 
metri de cuşca din partea aia. Insă de paznici tot n-o să treceţi. 

— Suntem pregătiţi să riscăm. 

Înfipse lama briceagului în trunchi, la câteva palme deasupra 
căpăţânii lui Elkor. 

— O să-ţi fie de folos după ce plecăm, rosti, apoi îi trase gluga 
peste ochi. 

li făcu semn lui Draycos. 

— Hai, amice. Să mergem. 

Jack se prinse de coada dragonului şi împreună coborâră pe 
tulpina copacului. Ajunseră teferi la sol şi porniră spre luminişul 
indicat de Elkor. Dacă nu găsea vreun transportor acolo, avea 
să-l trimită pe Draycos să recupereze briceagul. 

— Deci diversiunea creată în afara bazei de antrenament 
avea menirea de a-i lăsa cale liberă lui Alison? şopti Draycos în 
timp ce-şi croiau drum prin pădure. 

Jack era încă pierdut în gânduri de răzbunare, dar se 
dezmetici brusc. 

— Poftim? Ah, da. Probabil. Mă-ntreb pentru cine lucrează. 

— Am hotărât deja că nu pentru şamşiri. Poate pentru altă 
grupare de mercenari? 

Jack se-ncruntă. Cu gândul la şansele sale de scăpare, numai 
de Alison Kayna nu-i ardea acuma, însă întrebarea continua să-l 
roadă. 

— Nu cred. La situaţia de-aici, şamşirii ar fi într-adevăr în 
stare să-l trimită pe cine era mai la îndemână să-şi vâre nasul în 
treburile Tăişului. Insă o altă grupare de mercenari ar fi avut 
timpul necesar să găsească un adult pentru misiuni de spionaj. 


Draycos chibzui câteva clipe. 

— Atunci cu cine e în cârdăşie? Am dat-o greşit drept agent 
şamşir? 

— Nu ştiu. 

Un gând subit îi îngheţă sângele-n vine. 

— Dacă lucrează pentru Neverlin? 

— Am hotărât că pe moment Neverlin e prea ocupat să se 
ascundă de Braxton. 

— Tu ai hotărât asta. Eu nu. 

Coada dragonului tresări. 

— Nu cred că Neverlin se putea mişca într-atât de repede. De 
unde să ştie el la ce grupare de mercenari urma să te înscrii? 
Alison era acolo dinaintea ta. 

— Da. Probabil ai dreptate. 

Insă teama nu-l părăsi imediat. 

Tocmai ocoleau perimetrul avanpostului, când Draycos vorbi 
din nou. 

— Unde mergem? 

— Păi n-ai auzit? Când găsim un transportor, tu te 
descotoroseşti de paznici, iar eu îl contactez pe unchiul Virge. 

— Să înţeleg că plecăm. 

Jack strâmbă din nas. 

— Uite, Draycos, îmi pare rău. Pur şi simplu n-a mers. Odată 
plecaţi de-aici, ne adunăm forţele şi încercăm să dăm de urma 
Djinnurilor pe altă cale. 

— Nu la informaţii mă refeream, ci la copiii căzuţi în mâinile 
şamşirilor. 

— Ce-i cu ei? 

— Ai de gând să-i laşi acolo? 

Jack îi aruncă o privire deloc prietenoasă dragonului ce fugea 
în deplină tăcere pe aşternutul de frunze uscate. Asta nu 
mirosea a bine. 

— Hei, ştiu ce gândeşti acum, rosti el prudent. Etică de 
războinic K'da şi toate alea. Dar cred c-am forţa puţin nota dacă 
i-am cere colonelului Elkor o echipă de salvare. 

— Fireşte. De aceea trebuie s-o facem singuri. 

Jack respiră rar. 

— Uite, rosti el tărăgănat, de parcă-i vorbea unui ţânc. Ştiu că 
eşti supărat. Dar trebuie să înţelegi situaţia pe deplin. De-o 
parte suntem noi doi, de cealaltă parte un cuib de mercenari. 

— Dahtill nu e o bază militară. Au un număr restrâns de 
soldaţi. 

— Asta în caz că n-au adus întăriri după evadarea noastră. Şi 
e foarte posibil să fi adus. 

— Dacă au suplimentat numărul forţelor, au făcut-o pentru a 
te căuta pe tine, nu ca să-i păzească pe prizonieri. 

Jack îşi muşcă limba. Discuţia aluneca pe un făgaş neplăcut. 

— Abia dacă-i ştim pe copiii ăştia. Şi oricum e vina lui Alison 
că sunt legaţi în lanţuri, nu a mea. 

— Nu contează a cui e vina. Sunt tovarăşii tăi. Colegii tăi de 
echipă. Un războinic nu-i lasă pe-ai lui în ghearele duşmanului 
câtă vreme n-au pierit şansele să-i salveze. 

— Chiar şi cu riscul de-a fi ucişi? spuse Jack răspicat. Putem 
s-o mierlim foarte uşor. Carabinele alea ale lor nu-s doar de 
formă. Dacă năvălim peste ei, o să ne ciuruiască. Ce se va 
întâmpla atunci cu poporul tău, îmi spui şi mie? 

Merseră o bucată de vreme în tăcere. 

— Îţi mai aminteşti când ne-am întâlnit? întrebă dragonul în 
cele din urmă. Am ajutat atunci un soldat din tabăra adversă, în 
pofida crâcnelilor tale. 

— L-ai ferit să se ardă pe pământul încins. Cred şi acum că a 
fost o pierdere de vreme. 

— Un războinic acţionează aşa cum îi dictează simţul 
dreptăţii. Nu pentru eventuale beneficii. 

— Şi dacă refuz, te duci fără mine? 

Dragonul nu răspunse, iar Jack oftă. 

— Ai un plan? 

— Nu cred că va fi prea greu. După cum ai spus, nici o tabără 
nu va risca o bătălie în apropierea minei de daublită. Cu două 
nave înarmate îi putem convinge să elibereze prizonierii fără 
luptă. 

Jack realiză cu ciudă că planul avea sorţi de izbândă. Cu atât 
mai mult dacă locotenentul Bilă descoperise deja că nici unul 
dintre ei n-avea habar să deblocheze computerele furate. Nu 
mai foloseau deci la nimic. 

— Ziceai de două transportoare. Ai de gând să-l pilotezi tu 
pe-al doilea? 

— Mă refeream la un transportor. A doua navă înarmată va fi 
Essenay. 

— Şi cum te-aştepţi să-l chem eu pe unchiul Virge fără ca tot 
oraşul să ştie de planul nostru? 

— De asta mă voi ocupa eu. Mă ajuţi? 

Jack suspină. 

— Am de ales? 

— Da, rosti Draycos coborând glasul. Eşti gazda mea. Dacă 
refuzi să mă ajuţi, mă voi supune hotărârii tale. 

— Asta ţine bănuiesc tot de etica războinicului, nu? 

— Întocmai. 

Tăcură câteva clipe. 

— O să mă ştie toţi de mincinos, rosti Jack, împăcându-se în 
cele din urmă cu ideea. l-am zis colonelului Elkor că n-o să-i 
furăm nici un transportor. Şi acum asta avem de gând să facem. 

— Stai liniştit. Erai sincer când ai făcut acea afirmaţie. Nu 
urmăreai să-l păcăleşti, prin urmare nu eşti mincinos. 

— Era o glumă. 

Dragonul îşi ridică privirile şi păru zâmbeşte. 
— Ştiu. Mergem? 

— După tine. 


Capitolul 24 


Jack şi Draycos ajunseră la marginea luminişului şi zăriră doi 
paznici lângă transportoarele Linx. Două minute mai târziu, cei 
doi păzeau în lumea viselor. 

— Poţi să porneşti motoarele? îl întrebă Draycos pe băiat când 
acesta se instală în scaunul pilotului. 

— Cred că da. Studie o clipă panoul de bord. Dar o să-mi ia 
câteva minute. Pilotul a fost deştept şi a codificat comenzile. 

— Vei folosi tehnica şobolanului de canal? 

— Ceva pe-acolo, spuse Jack cu un ochi la taste şi altul pe 
geam. Pustiu, deocamdată. Insă lucrurile nu erau bătute în cuie. 

— Cum stăm cu transmiţătorul? 

— Nu-i parolat. Insă tot nu înţeleg cum o să vorbeşti cu 
unchiul Virge fără să ne pui toată armata şamşiră în cap. 

— Vei vedea. Faci, te rog, setările necesare? 

Jack potrivi aparatura pe frecvenţa transmiţătorului său de 
buzunar. 

— Gata, totu-i pregătit. 

Făcu semn spre butonul de lângă microfon. 

— Dacă-l apeşi, intri-n direct. 

— Am înţeles. 

Draycos se aplecă deasupra panoului de comandă. 

— Să nu scoţi vreun cuvânt în timp ce vorbesc. Ambele 
grupări ţi-ar putea recunoaşte glasul. 

— Am priceput. 

Draycos porni microfonul. 

— 'Nainte ca cei bravi să-şi merite răsplata, începu el pe un 
ton adânc şi grav, războinicului mare va să-i fie fapta. Şi pân' la 
ultima suflare s-apărăm ce-i sfânt. 

Jack rămase mut. Cunoştea acel ton, şi încă prea bine. Era 
glasul oarecum afectat cu care dragonul îşi recita poeziile. 

Ce-şi închipuia că face? 

Probabil că şi unchiul Virge era la fel de nedumerit, căci 
pentru câteva clipe răspunsul se lăsă aşteptat. Insă nu mică-i fu 
mirarea să-l audă pe unchiul său artificial declamând pe acelaşi 
ton afectat. 

— În flăcări toţi s-or mistui, de trupuri negre geme valea. 
Strâmbă sau dreaptă-ţi este calea? 

— Daţi-l 'napoi pe cel ce-a fost, războinic mort fără de rost, 
răspunse dragonul. 

Urmă o pauză mai lungă de data asta. 

— In ghicitori vorbeşti acum. Când totu-i beznă, umed scrum, 
cum curmi o spaimă nevăzută? Trădarea are gheare lungi, iar 
braţu-i ne sfărâmă, veni răspunsul lui Draycos. Oraşe ard, 
recolte pier şi mine se dărâmă. 

— Fioros s-au apărat străjerii, însă izbânda-a noastr-a fost, 
'nainte de lăsarea serii, proclamă unchiul Virge. 

— Aici cu toţii veţi pieri, cârtesc în noapte unii. Şi nu ce zic 
nebunii. 

— Sub ai duşmanilor paşi grei, va tremura pământul. Eu simt 
chemarea a-lor mei. 

Cu o fină mişcare a ghearei, Draycos închise transmiţătorul. 

— Când putem pleca? i 

Jack se holba vrăjit la dragon. Işi luă cu greu ochii de la el şi 
cercetă indicatoarele. 

— Păăi... se pare că acum. 

— Atunci să nu mai zăbovim nici o clipă. Ne vom întâlni cu 
Essenay la Dahtill. 

Jack dădu drumul motoarelor şi nava îşi luă zborul în noapte. 
Nu încercă nimeni să-l întoarcă din drum, nici cu vorba, nici cu 
puşca. 

Sistemul de navigare oferea şi o hartă a regiunii. Jack o studie 
câteva secunde, apoi viră înspre Dahtill. Verifică degrabă 
radarul, însă văzduhul era liber. Părea că toţi erau ocupați să-l 
caute la sol. 

— Suntem pe drumul cel bun? dori să ştie Draycos. 

— Sigur că da. 

Jack se rezemă de spătar şi-l ochi pe dragon. 

— Mă dau bătut. Pe toţi sfinţii şi dracii, ce-aţi vorbit acolo? 

— ÎI informam asupra destinaţiei noastre, rosti Draycos cu 
blândeţe. Ti-am spus doar că aşa voi face. 

— Lasă dulcegăria. Nu e momentul potrivit. Spune-mi doar ce 
i-ai zis. 

Draycos îşi plecă uşor capul. 

— Scuzele mele. După cum bine ştii, încerc de ceva vreme 
să-mi traduc poemele în limba voastră, după care i le recit 
unchiului Virge. 

Lui Jack îi reveni în minte conversaţia la care tocmai luase 
parte. Era un poem, fără discuţie. Insă ceva nu era în ordine, 
ceva legat de ritm, măsură sau rimă... 

Brusc îi pică fisa. 

— Lipsea un vers. Din fiecare strofă a poeziei lipsea câte un 
vers. 

Gâtul dragonului se arcui. 

— Bravo. Sunt impresionat. 

— Mulţumesc, spuse el mândru de agerimea minţii sale. Şi 
versul lipsă era de fapt mesajul. 

— Întocmai. Prima strofă ar suna cam aşa: „,'Nainte ca cei 
bravi să-şi merite răsplata, războinicului mare va să-i fie fapta. 
Prieten vechi! La mine vino într-un gând, şi pân' la ultima suflare 
s-apărăm ce-i sfânt.” 

Jack chibzui puţin. 

— Lipsea cel de-al treilea vers. „Prieten vechi! La mine vino 
într-un gând”. 

— Exact. Unchiul Virge nu mi-e tocmai prieten, însă mi s-a 
părut versul cel mai potrivit. 

— De departe cel mai potrivit. Mai ales că e cel mai vechi 
prieten pe care-l am. Zicea ceva de flăcări aprinse. 

— „În flăcări toţi s-or mistui, de trupuri negre geme valea. 
Războinic, unde te-oi găsi? Strâmbă sau dreaptă-ţi este calea?” 

— „Războinic, unde te-oi găsi?” repetă Jack versul absent. 
Voia să afle unde suntem. 

— Da. După cum vezi, a înţeles numaidecât despre ce-i vorba. 

— Unchiul Virgil era un vulpoi bătrân. Următorul era mai scurt 
parcă, nu? 

— Da. Nu era din poemul meu. L-am inventat pe loc pentru a-i 
spune încotro ne-ndreptăm. 

Jack rămase cu privirea pierdută-n stele, cugetând la poezie. 
„Daţi-l 'napoi pe cel ce-a fost, războinic mort fără de rost”. La fel 
de nebuloasă i se părea şi acum. 

— Mă dau bătut. 

— Gândeşte-te la cuvinte şi gândeşte-te unde mergem. 

— Tot nu văd... 

Jack încremeni. 

— Nu eşti în toate minţile. „Daţi-l”? Adică Dahtill? 

— Altceva nu mi-a venit pe moment, se scuză dragonul. 
Nădăjduiam să înţeleagă. 

— Cred că n-a priceput, dovadă că aţi continuat cu rimele. 

— Aşa e. Următoarea lui strofă-întrebare a fost 

„In ghicitori vorbeşti acum. Dar glasul tău nu mă ajută. Când 
totu-i beznă, umed scrum, cum curmi o spaimă nevăzută? 

— „Dar glasul tău nu mă ajută”, murmură Jack. Il înţeleg prea 
bine. 

— Am încercat prin urmare să-i dau un indiciu. „Trădarea are 
gheare lungi, iar braţu-i ne sfărâmă. Oraşe ard, recolte pier şi 
mine se dărâmă”. 

— „Oraşe ard, recolte pier şi mine se dărâmă”, încuviinţă Jack. 
Un oraş situat lângă o mină. 

— A priceput atunci, dar nu era întru totul sigur. Aşa că a 
continuat: 

— „Cu-asalt am luat cetatea lor, fioros s-au apărat străjerii, 
însă izbânda-a noastr-a fost, 'nainte de lăsarea serii”. 

— „Cu-asalt am luat cetatea lor”. Cetatea putea să fie Dahtill 
sau oricare alta din regiune. 

— E totuşi cea mai apropiată de noi. Şi e singurul oraş minier, 
din câte ştiu eu. În orice caz, i-am confirmat presupunerea. „Aici 
cu toţii veţi pieri, cârtesc în noapte unii, dar eu cuvântul tău îl 
cred şi nu ce zic nebunii”. 

Dar eu cuvântul tău îl cred. 

— Sper doar că s-a prins la faza cu „Daţi-l”. 

— Vom afla cât de curând. Mi-a spus oricum că porneşte la 
drum. 

— „Sub ai duşmanilor paşi grei va tremura pământul”, recită 
Jack, doar să arate că poate şi el. „Eu simt chemarea a-lor 
mei”...şi? 

— Şi zbor spre ei ca vântul. 

Pentru câteva clipe, tăcerea se lăsă în cabină. 

— Ar trebui să meargă, rosti Jack într-un sfârşit. Oricum, e 
foarte elegant. 

— Iţi mulţumesc. 

— Cu plăcere. Sper că ai un plan la fel de isteţ şi pentru 
operaţiunea de salvare. 

— De fapt.. 

Jack îl scăpără cu privirea. 

— N-ai! Zi-mi că n-am dreptate? 

— E dificil să întocmeşti un plan când ai de-a face cu atâtea 
variabile. Mai ales că nu ştim poziţionarea inamicilor noştri. 

— Credeam că sunt cu toţii pe urmele mele. 

— Unii da. Insă nu toţi. Dar probabil că şi echipele de 
cercetare s-au întors deja la bază. 

— Deci vrei să ne-aruncăm cu capul înainte. 

Coada dragonului tresări. 

— Nu m-aş fi exprimat astfel, însă afirmaţia ta e corectă. 

Jack oftă. 

— Mă gândeam eu. 


Capitolul 25 


Cu cinci minute înainte să ajungă la Dahtill, Jack cobori Linxul, 
zburând razant deasupra copacilor. 

— Bănuiesc că nu vom sări de data asta. 

— Aşa e, încuviinţă Draycos din spate, unde cotrobăia prin 
dulapuri. Avem nevoie de navă pentru a-i transporta pe 
prizonieri. E blindajul ventral la fel de zdravân precum cel al 
Ţestoasei? 

— Presupun, sunt modele asemănătoare. 

Nu că i-ar ajuta la ceva blindajul dacă şamgşirii le-ar dobori 
propulsoarele. 

— Ai găsit ceva? 

— Nu cine ştie ce. Cred că soldaţii au luat mai toate armele 
când au plecat în căutarea ta. Am găsit doar două mitraliere MP- 
50 şi câte două încărcătoare pentru fiecare. 

Jack se ferise toată viaţa de asemenea arme. 

— Altceva nimic? Nişte gaz soporific sau baghete electrice sau 
ceva de genul ăsta? 

— Nouă grenade de categoria a doua. Ştiu ce-ţi doreşti, dar 
arme nonletale n-am găsit. Imi pare rău. 

— Şi mie. Ne descurcăm cu ce-avem. Poate reuşim să-i 
ţintuim la pământ în timp ce unchiul Virge năvăleşte şi... 

— Ce-a fost asta? îl întrerupse Draycos. 

Jack trase o privire în depărtare, apoi verifică radarul. Nimic 
neobişnuit. 

— Ce să fie? 

— O străfulgerare, drept înainte. 

Din două salturi, dragonul străbătu întreaga punte a navei şi i 
se alătură lui Jack. 

— Uite, din nou. 

— Nu văd nimic, spuse Jack, încercând să străpungă bezna 
nopţii. Cum arată? 

— Ca descărcarea laser a unei carabine Gompers. De parcă în 
distanţă... 

Din nou, foarte slab. O scânteiere luminoasă asemenea unui 
fulger scurt undeva sub linia orizontului. 

— Ca aia? 

— Exact. Priveşte, încă una. 

— Cineva împuşcă la greu, mormăi Jack cu ochii la 
străfulgerări. 

— Crezi că şamşirii ar fi în stare să-şi execute prizonierii? 
întrebă Draycos cu glas sumbru şi prevestitor de rău. 

— Sper că nu. 

Scânteierile nu erau ordonate, ci păreau să irupă la voia 
întâmplării. 

— Ce văd eu n-arată a pluton de execuţie. 

— Inseamnă că a izbucnit o bătălie. Eu zbor şi tu tragi. 

— Stai puţintel. In ce o să trag? 

— Ne orientăm la faţa locului, rosti Draycos cu nerăbdare în 
glas. 

Il împinse uşor cu botul. 

— Du-te, trebuie să fii pregătit. 

— Dar n-a sosit încă Essenay. 

— N-avem de ales. Trebuie să vedem ce se petrece. 

Jack cobori fără tragere de inimă din scaunul pilotului. 

— Nu-mi miroase a bine. De ce ne năpustim în halul ăsta? Nu 
mai bine aterizăm în preajma oraşului şi mergem pe furiş să 
vedem cum stau lucrurile? 

— N-avem timp, spuse Draycos, sărind în locul băiatului şi 
luând în primire comenzile. Dacă agriţii se luptă cu şamşirii sau 
dacă hangerii au trecut la atac, orice minut pierdut contează. 

— Ce te face să crezi asta? 

— Să-i spunem intuiţie de războinic. 

Draycos îl străfulgeră cu ochii săi de smarald. 

— Du-te. 

— Minunat, bombăni Jack, mergând să ia mitralierele găsite 
de Draycos. Nu-şi putea închipui de ce s-ar fi ridicat brusc agriţii 
împotriva şamgşirilor, iar ideea că hangerii s-ar fi amestecat în 
toată afacerea asta era de-a dreptul ilară. 

In caz că nu veniseră să-l caute la Dahtill. Poate că Elkor îi 
luase în nume de rău povestea cu arborele-păpădie. 

În fundul navei găsi un MP-50. Pentru o mitralieră aşa de 
mică, era al naibii de grea. Din fericire, Draycos vârâse 
încărcătorul în ea, căci el, unul, nici mort n-ar mai fi ştiut cum 
să-l pună. 

— Din ce parte vrei să trag? 

— Din dreapta. 

— În regulă. 

Inhăţă două încărcătoare şi le îndesă în buzunarele hainei, 
apoi o luă de-a curmezişul spre trapa din dreapta. 

Spre deosebire de Ţestoasa înaripată, Linxul avea câte-o 
pereche de hamuri de fiecare parte a celor două ieşiri laterale, 

menite să prevină căderea soldatului care trăgea de-acolo. Se 
vâri într-unui dintre ele şi strânse temeinic legăturile. 

— În ce să trag? 

— Te voi îndruma eu. Am părăsit pădurea şi ne îndreptăm 
spre Dahtill de la sud-vest. Eşti gata? 

Trăgând aer adânc în piept, Jack îşi încleştă degetele pe 
mânerul mitralierei şi deschise trapa. Pentru a doua oară în 
noaptea aceea, vântul sălbatic îi muşcă din carne. 

Trase o gură de aer rece şi pentru câteva clipe mintea îl purtă 
spre spargerile mai puţin reuşite în care îl însoţise pe unchiul 
Virge, pe când era un biet băieţandru. Atunci, întocmai ca acum, 
se afla pe muchie de cuţit, aşteptând un semn din partea 
unchiului său. lIntrebându-se neîncetat dacă vor mai zări 
vreodată lumina răsăritului. 

Aici, soarele urma să răsară în câteva ore. Oare va apuca să-l 
mai vadă? 

Din cabină se auzi un lătrat uimit. 

— Ce s-a întâmplat? rosti el simțind că în curând avea să-i 
plesnească inima din piept. 

— Sunt liberi. Priveşte. 

Draycos viră brusc, scoţându-l pe Jack cu ham cu tot vreo 
două palme în afara trapei. De acolo i se oferi întreaga 
panoramă a câmpului de luptă. 

Drept înaintea lor se afla pista de aterizare de la marginea 
oraşului, de unde evadaseră mai devreme. Cele două Ţestoase 
înaripate erau tot acolo, îndreptate spre clădirile şamşire. De la 
ferestrele celor două clădiri ploua cu rafale de gloanţe ce 
muşcau din blindajul uneia dintre aeronave, însoţite când şi 
când de câte-o descărcare laser. 

În miezul acelei urgii, trăgând cu înverşunare spre soldaţii din 
clădiri, se aflau restul tovarăşilor săi din divizia tehnică Tango 
Cinci Zulu. 

Jommy şi Li erau ghemuiți la buza ieşirii, băiatul înarmat cu un 
soi de mitralieră, iar fata cu o carabină laser. Sub ei se aflau 
Rogan şi Brinkster, lipiţi de pământ la adăpostul tălpii de 
aterizare. Şi ei aveau mitraliere. 

Alison nu era cu ei, însă putea să pună rămăşag că se 
străduia să pornească transportorul. 

Jack scutură din cap, uluit şi enervat în acelaşi timp. Venise 
într-un suflet în ajutorul lor şi ei evadaseră deja. 

— Trebuie să-i acoperi, îl îmboldi Draycos din cabină. 

Dragonul avea dreptate. Colegii lui se descurcau destul de 
bine, însă dacă Alison nu reuşea să pornească aeronava cât de 
curând, urmau să rămână fără muniţie mult înainte ca şamşirii 
să se dea bătuţi. 

— Bine, şuieră el printre dinţi. Ce fac? 

O clipă mai târziu Draycos răsuci nava, iar el se trezi aruncat 
înăuntru. Chiar la timp. Nici nu apucă bine să-şi recapete 
echilibrul, că o rafală de gloanţe seceră partea laterală a 
transportorului, muşcând şi din tavan. 

— Păzea, strigă Draycos. 

— Asta încerc, răspunse Jack, amintindu-şi brusc în ce hazna 
intrase. 

Cu certitudine nu participa la un exerciţiu, iar soldaţii şamşiri 
nu trăgeau cu lasere marcatoare. Draycos stabiliză Linxul şi Jack 
se apropie cu grijă de trapă. Părăsiseră scena confruntării şi 
ocoliseră clădirile. Probabil Draycos voia să-i surprindă cu foc 
din spate. Lui îi convenea, atâta vreme cât armele duşmanilor 
nu erau îndreptate spre el. Trase piedica, aşa cum îl învățase 
manualul Tăişului, ochi înspre clădiri şi apăsă pe trăgaci. 

Dacă nu era hamul, s-ar fi trezit într-o clipită pe spate, 
măturând podeaua. Însă legăturile îl ţintuiră locului. Mitraliera 
MP avea un recul de brummga turbat, de vreo cincizeci de ori 
mai puternic ca pistolul său paralizator. In plus, părea să aibă o 
voinţă a ei. Abia fu smucit îndărăt, că ţeava ţâşni în sus şi, 
înainte să-şi ia degetul de pe trăgaci, descărcă o salvă în 
tavanul aeronavei. 

— Jack! 

— N-am păţit nimic, strigă Jack. Se ridică în capul oaselor, 
încercând să păstreze o ultimă fărâmă de demnitate. 

— Atâta că n-am mai tras vreodată cu o mitralieră. 

— Vino la mine. Tu conduci, eu trag. 

S-a zis şi cu demnitatea. Nu va pupa el în veci carieră de 
soldat, în caz că-şi dorea vreodată aşa ceva. 

— Imediat. 

Desfăcu legăturile hamului şi o luă la fugă. Când îşi reluă locul 
în scaunul pilotului observă că se aflau din nou la marginea 
pădurii. 

— Care-i planul? 

— Du-ne în spatele clădirilor şamşire. 

li smulse mitraliera din mâini şi ţopăi în trei picioare spre 
trapa deschisă, cu arma strânsă la piept. 

— S-a făcut, rosti Jack şi viră lin. Zări în treacăt edificiul 
întunecat ce străjuia mina, apoi nava o zbughi spre cele două 
clădiri. 

Şuieratul vântului se înteţi. Jack întoarse capul şi văzu că 
dragonul deschisese şi trapa din stânga. 

— Te sfătuiesc să te prinzi de ham. 

— Mă descurc eu. Tu încearcă să zbori cât mai lin. 

Jack simţi un gol în stomac. Acum, că nu mai aveau 
elementul-surpriză de partea lor, şamşirii erau mult mai 
periculoşi. 

Abia ce-i încolţi gândul în minte, că gloanţele începură a 
secera prova aeronavei. Cu dinţii înfipţi în buze şi vorbele 
încurajatoare ale dragonului despre blindajul  Linxului 
răsunându-i în urechi, Jack hotărî să nu bage de seamă rafalele 
ucigătoare şi să-şi ţină ochii deasupra bordului. În spate, 
mitraliera lui Draycos scuipa plumb după plumb, desenând un 
brâu de gloanţe în jurul clădirii. 

Când să vadă şi el ce se întâmplă, o lumină orbitoare năpădi 
cabina. E 

Pentru un moment fu încredinţat că Testoasa Inaripată sărise 
în aer, luând cu ea pe lumea cealaltă şi restul echipei sale. 
Răsuci Linxul, cu inima gata să-i sară din piept. 

Spre uşurarea sa, nu Ţestoasa, ci una dintre colibele şamşire 
se mistuia acum sub dogoarea flăcărilor. Chiar coliba în care 
fusese închis după discuţia cu locotenentul Bilă, cea care, 
printre altele, adăpostise grenade şi muniţie de război. 

— A mers? vorbi dragonul care tocmai venise lângă el. 

— Nu ştiu. Ce anume trebuia să meargă? 

— lată, îi arătă Draycos cu vârful limbii. 

Spre surprinderea băiatului, soldaţii şamşiri fugeau - nu 
pentru a lua cu asalt transportorul, ci pentru a-şi salva vieţile. 
leşiră cu toţii ca furnicile din cele două clădiri, de parcă toată 
armata hangerilor ar fi năvălit asupra lor. 

Jack îşi drese vocea. 

— Crezi că fug de frică să nu sară alte depozite în aer? 

— Fireşte, rosti Draycos, vizibil satisfăcut. 

— Sau poate ceva mult mai primejdios decât grenadele e gata 
să explodeze în coliba aia. 

— Păi... Nu ştiu. 

— Nici eu. Eu zic să aducem echipa la bord şi s-o zbughim 
de-aici. 

— De-acord cu tine. 

Draycos lăsă mitraliera la podea şi se făcu nevăzut sub 
cămaşa băiatului. 

— Incă ceva. 

— Spune. 

Capul dragonului ieşi niţel din umărul său. 

—  Aterizează cât mai departe de foc. Pentru orice 
eventualitate. 


Capitolul 26 


Jack cobori nava între coliba cu bucluc şi Ţestoasa care-i 
ascundea pe colegii săi. 

— jommy, strigă el înainte să se arate la ieşire. Sunt Jack 
Montana. Nu trage. 

— Bine. Haide. 

Jack sări la pământ. 

— Sunteţi cu toţii teferi? le strigă, în timp ce se îndrepta spre 
ei. 

— Până acum da, mormăi Jommy. Însă dacă Alison nu 
porneşte tâmpenia asta odată, am dat de dracu'. 

— l-am zis că eşti tu, scânci Rogan. Băieţandrul tremura din 
toate încheieturile, dar ţinea vitejeşte arma. l-am zis. El nu m-a 
crezut. 

— Stai liniştit, nici eu nu te-aş fi crezut, îl asigură Jack făcând 
semn spre Linx. Toată lumea la bord şi hai s-o întindem de-aici. 

— Cu ăla n-o să ajungem prea departe, spuse Li. i-au găurit 
rezervorul. 

Jack se răsuci pe călcâie şi zări un mic şuvoi de combustibil 
scurgându-se din partea laterală a navei. 

— Atunci îl luăm pe ăsta. Alison e înăuntru? 

— Da. Zicea că poate să-l pornească. 

— Mă duc să-i dau o mână de ajutor, spuse Jack, trăgându-şi 
mitraliera pe umăr. Fiţi cu ochii-n patru. Nu cred că şamşirii se 
dau bătuţi cu una, cu două. 

O găsi pe Alison în scaunul pilotului, blestemând de mama 
focului. Se apropie de ea. 

— Cum merge? 

— Ca mortu', scrâşni ea, aruncându-i o privire curioasă. Deci 
te-ai întors? 

— Aşa umblă zvonul. 

Se aplecă peste umărul ei şi încercă nişte comenzi. Era fără 
doar şi poate mort. 

— Ce-ai încercat? 

— Te pomeneşti că eşti expert în computere? 

— In spargerea codurilor mai degrabă. 

Vestea bună era că se confrunta cu un sistem similar celui de 
pe Linx, de care se ocupase mai devreme. 

Vestea proastă era că atâta-l butonase Alison, încât reuşise 
să-l blocheze de tot. Era de prisos să încerce metoda 
şobolanului de canal. 

Nu-i rămânea decât o singură soluţie. 

— Ne trebuie codul de pornire, îi spuse el, răsucindu-se şi 
luând-o la fugă înspre ieşire. Ar trebui să existe o copie pe unul 
dintre computerele şamşire. Mă duc în comandamentul lor s-o 
caut. Alison fu lângă el înainte să ajungă la trapă. 

— Vin cu tine, zise ea şi culese o mitralieră de pe jos. 

— Nici gând. 

Cu siguranţă mai mişunau câţiva soldaţi prin clădire şi ultimul 
lucru pe care şi-l dorea era să-l împiedice pe dragon să-şi facă 
numărul, luând cu el un martor nedorit. 

— Rămâi aici şi... 

— Şi ce? i-o reteză ea. Tot n-o să pornească. Oricum, unde-s 
doi, puterea creşte. 

Jack strâmbă din nas. O fi cum zicea ea, dar nu şi când aveai 
un războinic K'da în buzunar. 

Drumul spre comandament fu lipsit de peripeții. Jack privi în 
urmă şi simţi o strângere de inimă. Coliba de chirpici ardea 
acum mai abitir decât atunci când aterizaseră. Care-o fi raza de 
acţiune a grenadelor descoperite de Draycos? 

— Intru eu prima. 

Şi, fără să mai aştepte acordul lui, se făcu nevăzută. 
Strângând puternic din dinţi, Jack o luă pe urmele ei. 

Nici înăuntru nu fură întâmpinați cu rafale. La prima vedere, 
clădirea părea complet pustie. 

— Ceva e putred la mijloc, şopti Jack în timp ce străbăteau un 
coridor întunecat. N-aveau nici un temei să fugă cu toţii. 

— Depinde de ce fugeau. Sau spre ce. 

— Ce vrei să zici? 

— Poate că ceva din coliba aia pe care-ai aruncat-o în aer îi 
înspăimântă teribil. 

Aruncă o privire în spatele unei uşi întredeschise şi merse mai 
departe. 

— Sau poate că a fost o retragere tactică, adăugă ea. 

— Deci, cu alte cuvinte? 

Jack simţi că-şi pierde cumpătul. N-avea timp pentru jocuri. 

— Cu alte cuvinte n-aveau chef să ţină piept mai multor nave 
ale Tăişului deodată. 

II privi peste umăr. 

— Vin şi alte nave, nu? 

— Mă tem că nu. 

Alison se încruntă, însă nu se opri din drum. 

— Şamşirii nu ştiu asta. Sper să nu fi chemat ei întăriri 
aeriene. Speranţe deşarte. 

Se opri în dreptul altei uşi şi aruncă o privire înăuntru, apoi cei 
doi intrară. 

Era o încăpere mică şi săracă în ornamente. 

Insă, judecând după masa uriaşă şi căptuşeala de pe scaun, 
părea a fi biroul comandantului. lar pe masă îi aştepta 
mult-râvnitul computer. Alison ţâşni glonţ spre el, însă Jack 
ajunse înaintea ei. 

— Nici să nu te gândeşti, spuse el, aşezând mitraliera pe 
masă şi plonjând în scaun. Ai făcut-o o dată de oaie cu 
computerul de bord. Lasă-mă pe mine. 

Fata era pe punctul de-a se împotrivi, însă renunţă. 

— Bine. Se duse şi aruncă o privire pe coridor, gata să tragă 
la prima mişcare. Sper că ştii ce faci. 

— Ai încredere-n mine. 

Computerul era pornit, însă proprietarul îşi amintise să-l 
paroleze înainte să dea bir cu fugiţii. Momentul ideal ca 
şobolanul de canal să intre în acţiune. 

— O să dureze câteva minute. 

— Nu prea multe, sper. Şi totuşi ce faci aici de unul singur? 

— Am venit să vă iau pe voi. O să-mi spui că n-aveai nevoie 
de ajutor? 

— Nu refuz niciodată o mână întinsă. Mai ales acum. Dacă nu 
reuşim să pornim transportorul, ne aşteaptă o plimbare al naibii 
de lungă. 

— Cu răsuflarea şamşirilor încălzindu-ne cefele. Nu mi-ar 
plăcea să fiu în papucii mei atunci. Cum aţi reuşit să scăpaţi? 

Fata nu răspunse imediat. 

— Coliba în care m-au închis avea pământ pe jos. M-au legat 
cu cătuşele de piciorul unui dulap cu rafturi. 

— La fel şi în cazul meu. N-au prea multă imaginaţie băieţii. 

— Atâta vreme cât dă rezultate, nu-mi pasă. Mă rog, a fost 
suficient să scot nişte pământ de sub piciorul dulapului şi eram 
liberă. Simplu şi eficient. 

— Mda, se încruntă Jack. 

Simplu şi eficient care va să zică. Doar că lui îi legaseră 
cătuşa deasupra primului raft. De ăla cum mai trecuse? 

— Şi pe urmă te-ai plimbat şi i-ai cules şi pe ceilalţi? 

— Mai mult sau mai puţin. Dar tu? Văd că ai reuşit să faci rost 
de-un transportor. 

— Am prieteni, rosti el sec. 

Ea îi aruncă o privire bănuitoare. 

— Şi? 

— Şi atât. Am prieteni. 

— Ce prieten poate avea un hanger în tabăra şamşirilor? 

— Ai rămâne surprinsă. 

Reuşi să spargă parola şi accesă un fişier. 

— Oricum, ai şanse mai mari să-ţi găseşti un prieten aici 
decât în curtea hangerilor. 

— Ce vrei să zici? 

— Ne-au aruncat în gura lupilor. 

Ochii lui se fixară într-ai ei. 

— Mulțumită ție şi  plimbării tale nocturne prin 
comandamentul Tăişului de pe Carrion. 

Fata îşi muşcă buzele. 

— Deci au aflat până la urmă. 

— Nu numai că au aflat, dar au hotărât să-ți îngroape şi 
prietenii alături de tine. Ce căutai acolo în noaptea aia? 

— Căutam nişte informații. 

— Ce informații? 

— Nu te priveşte, rosti ea aspru. Parcă trebuia să spargi un 
computer... 

— Răbdare, draga mea, răbdare. 

Derulă lista pilot-aeronavă până ajunse la secțiunea Ţestoase 
înaripate. Codul de pornire.. iată-l. 

— O clipă doar. 

Inşfăcă un info-tub şi îl conectă la calculator pentru a copia 
codul. Urmă un băzâit scurt şi info-tubul ieşi de unul singur. 

— Gata. 

Se ridică în capul oaselor, dar tocmai ce pornise spre Alison 
când un gând curios îi încolţi în minte. Se opri şi privi cu ochi 
scânteietori spre computer. 

— Ce s-a întâmplat? 

— Nimic, spuse Jack, aruncându-i repede tubul. Porneşte-o, 
vin Şi eu imediat. 

Alison prinse tubul şi îl privi îngrijorată. 

— La ce fapte vitejeşti te pune dracu' acuma? 

— Nu te priveşte. Hai, fugi, întăririle lor pot sosi dintr-o clipă în 
alta. 

Ar mai fi zis Alison ceva, însă se mulţumi să încuviinţeze din 
cap. 

— Să nu stai mult, îi spuse, apoi dispăru în umbra coridorului. 

— Jack, şopti Draycos. Ce faci? 

— Îmi duc la bun sfârşit misiunea principală, cum aţi spune 
voi, războinicii. Ai uitat cumva de ce-am venit aici? 

Capul dragonului ieşi de sub jachetă. 

— Datele despre Djinn-90? 

— De ce nu? Sau eşti cumva năzuros şi nu le-ai fura de la 
orice grupare de mercenari? 

— Nu cunosc cuvântul. 

Dragonul ţâşni de pe pielea lui Jack şi ateriză aproape de uşă. 

— Înţeleg însă ce vrei să spui. Eu voi sta de pază. 

— Bună idee, rosti Jack într-o doară, absorbit complet de 
ecran. 

În regulă, avea în faţă date despre şamşiri. Dar unde erau 
datele despre celelalte grupări? Nu se putea să nu ţină 
informaţii despre concurenţă. 

— Jack? 

— Mă grăbesc, mă grăbesc, bombăni el. 

Le găsi într-un sfârşit. Imediat ajungea şi la secţiunea cu 
aparate de zbor... 

— Jack, trebuie să plecăm, insistă Draycos cu nelinişte în glas. 
Trebuie să plecăm acum. 

Băiatul îşi luă ochii de la computer. Dragonul gusta aerul în 
pragul uşii, săgetând cu limba cu iuţeala unui dealer ce împarte 
cărţile la poker. 

— Ce-ai simţit? 

Puse mâna pe mitralieră. 

— Miasma morţii. Dinspre foc. 

Capitolul 27 


Jack trase cu grijă aer pe nări, însă nu simţi nimic cu excepţia 
unui iz de fum. 

— Eşti sigur? 

— De multe ori am gustat din otrava morţii, rosti Draycos şi 
mai nerăbdător. Hai. 

Jack privi la computer, simțind cum i se face stomacul cât o 
nucă. Nu era corect. Planurile lor se duceau pe apa Sâmbetei 
pentru a doua oară. Fusese atât de aproape, iar acum se vedea 
din nou pus pe fugă. 

— Jack! strigă dragonul. 

Şi brusc, ca una dintre castanele pe care i le aplica unchiul 
Virgil după ureche, răspunsul îl lovi. 

Dacă n-avea timp să aleagă felia favorită, n-avea decât să ia 
tot tortul cu el. 

— Mai lasă-ne treizeci de secunde, promise el. 

Luă încă un info-tub şi-l vâri în computer. 

— Ai grijă să nu dăm nas în nas cu duşmanul, îi mai spuse, 
apoi copie toate datele pe care le aveau şamşirii despre rivalii 
lor. 

Şi dintr-odată o bubuitură colosală păru să ridice clădirea la 
nori şi s-o prăvălească înapoi la pământ. 

— Ce-a fost asta? ţipă Jack. Sau crezu că ţipă, căci urechile îi 
ţiuiau atât de tare încât nu-şi mai auzea propriul glas. 

Într-o clipă Draycos era lângă el, dând din gură. 

— Ce? urlă Jack. 

Drept răspuns, dragonul îl înşfăcă de jachetă şi îl târî înspre 
uşă. 

— Stai puţin. 

Băiatul se întoarse şi scoase info-tubul din computer. 

Chiar la ţanc, pentru că în secunda următoare clădirea 
rămase fără curent şi computerul îşi dădu obştescul sfârşit. 
Draycos îl înşfăcă din nou. 

— Am priceput. 

Jack îndesă tubul într-unui din buzunarele interioare ale 
jachetei. 

— Hai să mergem. 

Se aştepta ca o altă bubuitură să scuture clădirea din temelii, 
însă ajunseră la poartă fără alte peripeții. Jack aruncă un ochi 
afară, apoi dădu să iasă... 

Şi se trezi smucit îndărăt de ghearele înfipte în mâneca sa 
tocmai când o aeronavă întunecată trecu pe deasupra lor. 

Fără să mai gândească, se aruncă la pământ. 

— Aoleu. 

— Suntem atacați, răsună ecoul vocii lui Draycos în timpanele 
care începeau să-şi revină. = 

— Nu zău, Sherlock, rosti Jack, privind cu atenţie afară. In 
lumina răspândită de flăcările ce mistuiau coliba, Linxul cu care 
sosise părea întreg. Sau cel puţin la fel de întreg cum îl lăsase. 
Insă dincolo de el... 

Tresări. Dincolo de Linx, acolo unde în urmă cu câteva minute 
se aflase Ţestoasa echipei Tango Cinci Zulu, se căsca un crater 
uriaş. 

— Acolo, înălţă Draycos o gheară. Sunt acolo. 

La mică depărtare de ei zări [estoasa înaripată brăzdând 
văzduhul. 

Alison reuşise până la urmă să ridice transportorul în aer, şi 
chiar la timpul potrivit. 

— Mai e cineva prin preajmă? 

— Aud două aparate de vânătoare şamşire. Amândouă sunt 
pe urmele aeronavei lui Alison. 

— Bun, spuse Jack ridicându-se în picioare. Spre Linx atunci. 

— Dar e avariat. 

— Preferi să te fereşti de gazul otrăvitor mergând pe jos? 

— Ai dreptate, spuse dragonul şi se topi sub mâneca 
băiatului. Hai să mergem. 

Nu fură întâmpinați cu rafale de gloanţe şi ajunseră teferi la 
transportor. Se pare că soldaţii locotenentului Bilă nu doreau 
să-şi pună pielea-n joc în preajma colibei cuprinse de flăcări. 

— N-o să ne ducă prea departe, constată el, cu ochii la 
indicatorul de combustibil. Se instală în scaunul pilotului. Dar 
până-n pădure tot ajungem. 

Transmiţătorul pârâi. 

— Montana? se auzi vocea lui Alison. 

Jack porni microfonul. 

— Prezent. Sunteţi teferi? 

— Cântec, joc şi voie bună la noi, bombăni Alison. Îmi pare 
rău, dar a trebuit să părăsim cuibul. Dacă reuşesc să scap de 
păsărelele astea două, vin să te iau. 

— Nu, rămâi înaintea lor şi zboară înspre dealuri. Mă descurc 
eu. 

— Dar... 

Brusc, pământul din faţa navei prinse culoare. Jack se aplecă 
peste panoul de zbor să vadă despre ce-i vorba. 

Una dintre navele de vânătoare şamşire se preschimbase 
într-un bulgăre de foc. 

Jack clipi nedumerit. Nu. Nici chiar Alison şi Jommy, talentaţi 
în mânuirea armelor cum erau, n-ar fi reuşit să doboare un pilot 
de război. Sau erau în stare? 

Se chinuia încă să dezlege iţele acestui mister când a doua 
navă de vânătoare renunţă brusc la urmărirea prăzii. Viră 
puternic la stânga, trăgând cu toate armele, însă avu şi ea 
soarta celei dintâi. 

— Jack? răsună un glas cunoscut. 

Jack răsuflă uşurat, simțind cum toată încordarea i se scurge 
din trup. 

Uitase complet de unchiul Virge. 

— Unchiule Virge, sunt la sol, în Linxul din apropierea colibei 
ce arde. Lasă Ţestoasa înaripată în pace, e din tabăra noastră. 
Mai e cineva prin zonă? 

— Vin încă trei nave de vânătoare dinspre miazăzi. Nişte 
amatori, după umila mea părere. 

— Nu se aşteptau la o luptă chiar aici. 

Rămase cu privirea pierdută în depărtări, lăsându-şi mintea să 
hălăduiască pe te miri unde, când brusc un gând îi încolţi în 
minte. 

— Vin să te iau, se auzi glasul unchiului său. Ştiai că focul ăla 
eliberează gaz xancranic? 

— Da, am aflat, mulţam. 

Porni motoarele. 

— M-am răzgândit, ne întâlnim la patru kilometri la vest de 
oraş. 

— Nu-i nevoie, băiete. N-am încredere în căruţa aia 
zburătoare nici cât negru sub unghie. Nu-ţi face griji, vântul 
poartă gazul xancranic înspre nord. 

— Nu de gazul xancranic îmi arde mie acum. Şi fii pe pace, 
căruţa asta zburătoare mă duce unde vreau eu. 

— Jack... băiete... 

— Ştiu ce fac. Alison, eşti pe recepţie? 

— Da. Mersi de ajutor. 

— După cum spuneam, am prieteni. V-aş invita pe toţi la bord, 
însă nu e suficient spaţiu. Mă tem că va trebui să găsiţi o altă 
cale de-a părăsi planeta. 

— Stai liniştit, ne descurcăm noi. 

— Hangerii vor fi cu ochii pe voi. 

— Cum spuneam, ne descurcăm noi. Am şi eu prieteni. Pe 
curând. 

Transmiţătorul pârâi, apoi amuţi. 

— Mda, spuse Jack, cugetând încă la ultimele ei cuvinte. Am şi; 
eu prieteni. 


Porni în noapte. Înaintea lor, luminiţele minei pâlpâiau în 
întuneric. 

Mina, sursa tuturor relelor. Mina care-i determinase pe agriţi 
şi parprini să-şi vândă sufletul acestor mercenari lacomi. Potul 
pentru care şamşirii şi hangerii urzeau micile lor jocuri mortale. 

Era timpul să le încurce socotelile, după cum ar fi spus unchiul 
Virgil. 

Îndreptă transportorul spre clădirea principală a minei. 

— Ziceai ceva de nişte grenade, Draycos? 

— Da, nouă mai precis. 

— Bănuiesc că nu ştii să legi un fitil care să întârzie explozia... 

— N-ar trebui să te joci cu lucrurile astea, rosti dragonul cu o 
undă de suspiciune în glas. Şi n-am fost antrenat să folosesc 
asemenea arme. 

— Nu contează. O să aplicăm metoda clasică. Scoate-le, te 
rog, din dulap şi aşază-le de-a lungul punţii, şi pe mijloc dacă 
vrei. 

Draycos se înălţă de pe umărul băiatului. 

— Jack, ce-ai de gând? 

— Şamgşirii vor să pună mâna pe mină, la fel şi hangerii, dacă 
e să-i dăm crezare locotenentului Bilă. Ce crezi c-ar face dacă 
s-ar trezi fără mină? 

Draycos chibzui câteva clipe. 

— Cei care urmăresc doar să se înavuţească vor părăsi 
planeta. 

Îl privi pe Jack drept în ochi. 

— Însă nu eşti stăpânul minei şi nu eşti în măsură să hotărăşti 
distrugerea ei. 

— Nici ca să-i salvez pe bieţii localnici prinşi în cleştii 
războiului? Hai, războinice, unde ţi-e vestita etică? E bogăţia 
minei mai importantă decât vieţile stăpânilor ei? 

— Într-adevăr, oamenii sunt mai importanţi, recunoscu 
dragonul cu tristeţe în voce. Dar trebuie să existe altă cale. 

— Nu există. Ascultă, eu am încredere în poveţele tale. Ai şi tu 
o dată încredere în mine. 

Draycos sări de sub gulerul său. 

— Prea bine. Dacă altă cale nu există, hai să ducem la bun 
sfârşit planul tău. 

Jack zâmbi pe ascuns. Războinicul K'da îşi făcuse numărul. 
Acum era rândul copilului escroc. 

— Tu doar aşază grenadele. Eu mă ocup de restul. 

Poarta principală era înaltă şi largă, făcută anume pentru a 
permite intrarea şi ieşirea vago-netelor cu minereu. Era de 
asemenea rezistentă. 

Din fericire, Linxul era şi mai rezistent. Trecând prin lemn şi 
metal, intră cu un huruit puternic în clădirea principală. 

— Cum te descurci? strigă Jack, încercând să acopere 
zgomotul grinzilor sfărâmate şi al pereţilor distruşi în timp ce 
mâna Linxul spre turnul ce străjuia sonda de daublită. 

— Aproape am terminat. 

— Foarte bine. Pregăteşte-te. 

Cu o izbitură asurzitoare, răzbi prin rădăcina turnului şi se opri 
exact deasupra puţului ce cobora în măruntaiele pământului. 

— Gata. Hai s-o ştergem. 

Opri motoarele şi se ridică din scaun. Draycos tocmai 
terminase de rânduit grenadele din spatele navei până în 
apropierea cabinei pilotului. 

— Ce să ştergem? 

— Vreau să zic să plecăm de-aici. Sari sus. 

Cu dragonul în siguranţă pe spatele său, Jack îşi croi drum 
prin dărâmături spre ieşire. Essenay îl aştepta în faţa porții, 
slobozind jeturi nerăbdătoare din propulsoare. 

— Hai, băiete, mişcă, îl zori unchiul Virge în timp ce urca 
rampa. Navele alea de vânătoare vor fi aici dintr-un minut în 
altul. 

— Atunci să le luminăm calea. 

Fugi în cabină şi se instală în scaunul pilotului. 

— Vreau să tragi un fascicul de laser chiar prin gaura pe 
care-am făcut-o. 

— Unde anume să ţintesc? 

— Ţinteşte coada transportorului. 

Verifică dacă tunurile funcționau cum trebuie. 

— În transportor? rosti unchiul Virge încurcat. Dar...? 

— Nu-ţi bate capul. Tu ocheşte, eu trag. 

— Ar fi bine să ne depărtăm o idee, propuse Draycos. Va fi o 
explozie mare. 

— Că bine zici, încuviinţă Jack, trăgând nava în spate. Sunteţi 
gata? 

— De ce nu? răspunse unchiul Virge. Draycos rămase tăcut. 

— Minunat. Să-i dăm drumul. 

Raza de laser ţâşni. Jack îşi ţinu răsuflarea. Dacă nu mergea... 

O străfulgerare urmată de dansul văpăilor îi înştiinţă că restul 
combustibilului luase foc. 

171 


— Suficient, rosti Jack. Întoarse nava şi săgetă în văzduh. 

— Să ne depărtăm până nu explodează grenadele. 

— Grenadele? repetă unchiul Virge. Băiete... 

Insă bubuitura îl împiedică să termine fraza. 

Explozia fu mai spectaculoasă decât se aşteptase Jack. Un inel 
orizontal de foc străpunse zidurile clădirii principale. Turnul se 
înălţă câţiva metri, apoi se prăbuşi într-una din clădirile 
secundare, năruindu-i acoperişul. 

Totul dură câteva clipe. Clădirile zăceau în ruine, pradă unor 
flăcări mistuitoare. Era ca unul dintre acele focuri de tabără 
despre care citise 

Jack, cu deosebirea că nimeni nu sărbătorea în jurul lui. 

Poate că, într-o bună zi, agriţii care trudiseră din greu la 
zidirea minei aveau să-i mulţumească. 

— Şi cu asta, basta, răsuflă Jack uşurat. 

— Aşa e, încuviinţă unchiul Virge, de-a dreptul copleşit. Să nu 
îndrăznească cineva să spună că Jack Morgan umblă cu jumătăţi 
de măsură. 

Jack îşi ţuguie buzele. Poate că da. Poate că nu. Pentru 
moment, nădăjduia că îşi dusese misiunea la bun sfârşit. 

— Hai să ne cărăm de-aici până n-ajung navele lor. Draycos? 

— Aici. Să mergem. 


Capitolul 28 


— Îmi pare rău, băiete, rosti unchiul Virge cu glas scăzut, 
sincer şi rugător de fetiţă care strânge donaţii. Mă tem că 
şamşirii n-au prea multe informaţii despre navele rivalilor. Nu 
dau nicicum de urma Djinnurilor. 

— Mhm. 

Jack se holba dezgustat şi fascinat în egală măsură la 
Draycos, care tocmai dădea gata a patra porţie de hamburgeri 
cu ton, sos de ciocolată şi ulei de motor. 

Inţelegea pe deplin hămeseala dragonului. La urma urmei, nu 
mâncase mai nimic în ultimele trei săptămâni. Insă numai 

gândul la amestecul acela ciudat îi făcea stomacul să se 
întoarcă pe dos. 

— Atât? 

— Atât, anunţă unchiul Virge. Şi, dacă-mi permiţi, am zis de 
la-nceput că-i o idee cretină. 

Hai să întocmim un plan mai de Doamne-ajută, ce zici? 

— Adică să-l predăm pe Draycos la StarForce? 

Dragonul îşi ridică brusc privirile, agăţând cu vârful limbii o 
bucată de peşte ce-i atârna de bot. 

— Nu putem să facem asta, Jack. E prea primejdios. 

— Linişteşte-te, rosti băiatul, sorbind o gură de suc. 

Într-adevăr, unchiul Virge îi vorbise sincer şi rugător. Spre 
ghinionul lui însă, Jack cunoştea acel ton mult prea bine. 

— Ştii, Draycos, mă aşteptam ca un bard-războinic înţelept 
precum eşti tu să fie mai isteţ în momente din astea. 

Gâtul dragonului se arcui ameninţător. 

— Ce vrei să zici? 

Era limpede, nu-i ardea de joacă. 

— Linişteşte-te. Priveşte şi ia aminte. 

Tuşi uşor. 

— Spune-mi, unchiule Virge, ce informaţii picante ai mai găsit 
în arhivele şamşire pe lângă cele inexistente despre navele 
Djinn-90? 

— Ţin să-ţi reamintesc că nu m-ai întrebat decât de nave. 

— Ştiu foarte bine ce te-am întrebat. Hai, nu mai trage mâţa 
de coadă, ce-ai găsit? 

— Am găsit într-adevăr ceva interesant, spuse unchiul Virge 
după un moment de tăcere îmbufnată. Insă e un amănunt 
aproape nesemnificativ... 

— Zi odată! t: 

— E despre brummga. Iți mai aminteşti când ai dat nas în nas 
cu acel brummga, pe lota Klestis? 

— Cum aş putea să uit? 

Dacă Draycos n-ar fi tras cu paralizatorul în matahala aia de 
extraterestru, ar fi fost de mult îngrăşământ pentru flori. 

— Chiar şi locotenentul Bilă avea vreo doi în echipă, unul mai 
urât ca altul. Şi ce-i cu asta? 

— Reiese din arhiva şamşiră că toţi brummga ce-şi duc veacul 
prin diverse grupări de mercenari vin din acelaşi loc. 

Jack tresări. 

— Cum adică? Din acelaşi oraş, din aceeaşi regiune? 

— De la acelaşi negustor, oftă unchiul Virge. 

Draycos nu se clintise. 

— Ce vrei să zici prin „negustor”? 

— Nu ştiu, răspunse Jack cu glas sumbru. Însă am o bănuială. 
Vorbeşti cumva de-un negustor de sclavi, unchiule? 

— Mă rog, mercenariatul face parte din tagma muncilor 
calificate. lar legile brummga nu sunt tocmai... În ton cu 
directivele Internos. 

— Sunt negustori de sclavi, i-o tăie Draycos. 

— Da, oftă Virge. 

Dragonul scoase un şuierat de parcă gustase dintr-un 
cadavru, iar creasta de pe gât deveni ţeapănă ca un şir de 
pumnale. 

— Una e angajarea copiilor pe post de ucenici. 

Ochii lui scăpărau asemenea unor fascicule de laser filtrate 
prin două smaralde. 

— Dar să înrobeşti nişte fiinţe inteligente... 

— Uşurel, amice, încercă Jack să-l potolească. Nu-ţi vărsa 
mânia pe mine. Nici măcar pe guvernul Internos. Ţi-am mai spus 
că oamenii nu sunt stăpâni peste tot ce se petrece în univers. 

— Uniunea Comerţului nu are legi în privinţa sclaviei? 

— Sigur că are. Insă nu poţi să condamni ce-ţi scapă ochiului. 
Sunt puţini judecători-paladini. Ce vrei, ne străduim şi noi. 

Mânia dragonului se mai domoli niţel. 

— Inţeleg. Dar e o monstruozitate. 

— Aici nu te contrazic, răspunse Jack, scuturat de fiori. 

Văzuse într-una dintre aventurile sale cu unchiul Virgil o ceată 
de sclavi. Amintirea acelor ochi cavernoşi îi ardea la fel de 
puternic în minte. 

— Insă o monstruozitate de care ne putem folosi. 

— Ce vrei să spui? 

— Mă prind pe coada şi colții dragonului că e de rău, se băgă 
unchiul Virge. Ascultă, băiete... 

— Trebuie să dăm de urma acelor mercenari, unchiule. N-am 
avut noroc să le găsim navele, poate o să avem mai mult noroc 
cu piloţii. 

— Şi cum ai de gând să faci asta? Vrei pur şi simplu să dai 
iama prin arhivele unui stăpân de sclavi? 

— Poate dacă te angajezi ca soldat, propuse Draycos. 

— Nici mort. N-am stofă de soldat. 

— Eu zic că te-ai descurcat onorabil. Nu uita că ai fost privat 
de un antrenament riguros şi de compania unor războinici 
adevăraţi. 

— Sunt măgulit, rosti Jack sec. Dar, dacă n-ai nimic împotrivă, 
vom pune la cale ceva diferit de data asta. 

— Decizia e numai a ta. Oricum, văd că uşor-uşor ai început 
să îmbrăţişezi etica războinicului. 

Jack pufni discret. 

— Pe asta de-unde ai născocit-o? 

— l-ai spus lui Alison să nu se întoarcă după tine. Ai 
demonstrat că preţuieşti viaţa altora mai mult decât a ta. 

— De fapt... n-am vrut să călăuzească navele şamşire în 
direcţia noastră. 

Coada dragonului tresări. 

— Aşa să fie? 

— Imi pare rău, dădu Jack din umeri. 

Unchiul Virge izbucni în râs. 

— Aşa te vreau, băiete. lată, Draycos, şarpe bătrân ce eşti! 
Nu se lasă Jack al meu prostit cu una, cu două de aburelile tale. 

— Se prea poate, rosti Draycos, măsurându-l pe Jack din 
priviri. Calea spre desăvârşire e lungă. Insă nu uita că s-a întors 
să-i salveze pe ceilalţi. 

— Pun rămăşag că tu l-ai îmboldit s-o facă, i-o întoarse 
unchiul Virge. Cum de altfel i-ai dat ghes să distrugă mina de 
daublită fără nici un temei. 

— Nici prin gând nu mi-a trecut. Şi-n plus exista un temei 
foarte bun. Agriţii deveniseră prizonierii mercenarilor şamşiri pe 
care-i angajaseră. Se pare că parprinii erau sub bocancul 
hangerilor. 

— O meritau. Şi-au făcut-o cu mâna lor. 

— Mina era un izvor de agoniseală la care ei au trudit din 
greu, însă tot profitul ajungea în buzunarele mercenarilor. Chiar 
crezi că meritau asta? 

— Fireşte că nu, interveni Jack. E ca şi cum o şleahtă de 
mercenari ar încerca să pună mâna pe operaţiunea altcuiva şi 
un băiat le-ar sufla toată afacerea de sub nas. 

Cearta proaspăt iscată se curmă brusc. 

— Ce-ai spus? întrebă unchiul Virge bănuitor. 

— N-am înţeles, întări dragonul. 

Jack zâmbi. Relaţia sa cu Draycos va afecta fără doar şi poate 
relaţia cu unchiul Virge. Poate că o va schimba pentru 
totdeauna, adeverindu-i temerile din noaptea aceea de pomină 
din pădure. 

Dar poate că nu era un lucru rău. Poate că într-o bună zi se 
vor cristaliza într-o echipă mai bună decât şi-ar fi închipuit 
vreodată. Decât ar fi îndrăznit să spere. 

— Mai ţii minte, unchiule Virge, când la plecarea de pe 
Sunright mi-ai zis că obişnuiesc să duc lucrurile până la capăt? 
Ei bine... 


Numele bărbatului uscăţiv era Louie, iar acum gâfâia şi era 
roşu la faţă deoarece cărase două cuiere prin tot hotelul. Se opri 
în mijlocul unei camere jegoase şi lăsă un cufăr să-i cadă cu 
zgomot. 

— Uite, ăsta-i al tău. 

Lăsă şi al doilea cufăr să-i cadă la fel de zgomotos. 

— Eşti sigur că nu le-ai încurcat? întrebă Alison Kayna, 
aruncând o privire pe coridor înainte să închidă uşa. 

— Scrie mare Jack Montana. Pentru asta merit un bonus, 
puştanco. 

— Ce, că mi-ai cărat bagajele şi te-ai ocupat de recepţie? 
întrebă Alison batjocoritor. Fii serios. 

Din câte-am auzit, Tăişul Hangerului a tăiat-o aşa iute de pe 
Sunright că s-au împiedicat unii de alţii la plecare. Ai fi putut să 
umpli un Linx de bogății şi să te cari fără să observe cineva. 

— Grăbiţi, negrăbiţi, tot aveau arme. 

— Puteai să scoţi şi gloanţele din ele. Hai, recunoaşte că a 
fost floare la ureche. 

— Eşti cel mai zgârcit copil pe care mi-a fost dat să-l văd, 
clătină Louie din cap. 

— Proasta creştere, ce să-i faci? Îţi vei primi onorariul obişnuit 
de la sursele obişnuite. Intotdeauna e o plăcere să facem 
afaceri. 

— Mda, nu mă-ndoiesc. Informaţii plăteşti? 

— Ce informaţii? 

— Ei, ştii cum e. Plec urechea la tot soiul de bârfe şi zvonuri. 

— Zvonurile sunt ieftine. 

— Nu şi cele pe care le aflu eu. Cinci sute-n plus? 

— O sută. 

— Trei sute. 

Alison îi cercetă chipul. 

— Fie, trei sute. Să auzim. 

— Ştii de explozia aia la mină? rosti Louie cu glas scăzut. Care 
i-a determinat pe şamşiri şi hangeri să renunţe la colaborarea cu 
localnicii şi s-o tulească? 

— Am fost de faţă când i-a dat Montana foc. S-a luminat cerul 
de parcă era zi. Sper că n-ai de gând să-mi faci o descriere în 
culori. 

Un zâmbet viclean încolţi pe chipul lui Louie. 

— Nici pe departe. Se pare că Montana ăsta e ori extrem de 
prost, ori foarte inteligent. Când incendiul s-a mai domolit şi 
agriţii au început să curețe resturile, au dat peste ce mai 
rămăsese din transportorul aşezat deasupra puţului. 

— Şi ce-i cu asta? 

— Ce-i cu...? Hai, fetiţo, tocmai te-ai jucat de-a soldatul. Nu-ţi 
mai aminteşti cum sunt proiectate transportoarele? 

— N-am vreme de ghicitori, Louie. Zi odată ce-ai de zis. 

— Transportoarele militare, rosti el de parcă se adresa unui 
copil de trei ani, duc soldaţii pe câmpul de luptă. Unde alţi 
soldaţi trag în tine de jos. 

— Te referi la blindaj? 

— Vezi că ai învăţat ceva? Da, patruzeci de centimetri de 
cerametal ultradur care îmbracă partea inferioară a oricărui 

transportor modern. La modelul acela de Linx, grosimea 
blindajului ajunge la şaizeci de centimetri. 

Brusc, lui Alison îi pică fisa. 

— Puţul minei nu s-a năruit. 

— Exact, spuse Louie, foarte încântat de isprava sa. 
Mercenarii îşi reziliaseră deja contractele şi nu mai aveau cum 
să intre din nou sub pielea localnicilor. Repet: foarte prostesc 
sau foarte inteligent. 

Cu ochii minţii, Alison zări din nou expresia întipărită pe chipul 
lui Jack, felul în care privise computerul şamşir după ce-o 
trimisese înapoi cu codul de pornire al Ţestoasei. 

— Nu prostesc. Inteligent. 

— Nu contează, merită trei sute? 

— Bănuiesc că da, rosti ea pe un ton cât mai obişnuit. O să-ţi 
primeşti banii. 

— În regulă. Vezi ce faci cu noul echipament. Când mai ai 
nevoie de mine, să mă anunţi. E mai mare plăcerea să lucrez cu 
tine. 

— Mai ales când curg banii? 

— Banii tăi sunt ca un izvor, rosti Louie cu acelaşi zâmbet 
viclean. Ne vedem, puştanco. 

Alison zăvori uşa în urma lui. Se întoarse şi îngenunche lângă 
cufărul lui Jack. 

Se pare că Jack Montana le jucase tuturor un renghi pe cinste. 
Forţase ambele grupări mercenare să părăsească planeta, 
făcându-le să creadă că mina era complet năruită, şi îi lăsase pe 
agriţi şi pe parprini să-şi împartă mina după cum i-o duce capul. 

Deşteaptă manevră. Fapt ce-l făcea pe Jack şi mai interesant 
decât îl crezuse atunci când îl angajase pe Louie să-i fure 
bagajul. 

Cufărul era în mod evident încuiat. O nimica toată pentru ea. 
Cu o scurtă apăsare la baza arătătorului de la mâna stângă 
scoase la iveală şperaclul de plastic implantat sub unghie. 

Fireşte, Jack nu aflase de bijuteria asta. Ar fi căzut imediat la 
bănuieli: de unde-şi permite o fată sărmană lăsată pe mâna 
mercenarilor o unealtă atât de sofisticată? Şi mai ales la ce-i 

folosea o asemenea unealtă? Aşa că îi turnase gogoaşa aia cu 
săpatul în pământul de sub rafturi. 

Se părea că nici Jack nu fusese întru totul sincer cu ea. 

Pentru că şi Alison pleca urechea la poveşti şi întâmplări 
interesante. Una dintre ele se petrecuse în urmă cu o lună, la 
bordul pachebotului spaţial Star of Wonder. Un conflict la nivel 
înalt între Cornelius Braxton şi adjunctul său, Arthur Neverlin, 
care încerca să pună mâna pe gigantul corporatist Braxton 
Universis. 

Şi în toiul conflictului apare un băiat pe nume Jack. Care 
pesemne are un unchi Virgil, asemănător cu acel unchi Virge pe 
care Jack îl chemase să gonească navele şamşire. 

Atâta că băiatul din povestea cu pachebotul se numea Jack 
Morgan, nu Jack Montana. 

Era Jack Montana cu adevărat Jack Morgan? Foarte posibil. 
Poate va găsi o confirmare în cufărul său. Poate va găsi şi alte 
lucruri interesante. 

Ştia oameni care ar fi plătit o groază de bani pentru 
informaţia asta. Strecură vârful şperaclului în lacăt şi se puse pe 
treabă. 


Sfârşit 

